
PERSONAJE 



NARATORUL 

George Strîmbu - 56 ani, directorul şcolii din Scârna Mare, 
profesor de filosofie 

Dinu Sângeorzan - 67 ani, pensionar, profesor de matematică 
Marian Strîmbu, 59 ani, primar, fratele lui George 
Tudose Căliman, 55 ani, poştaş 

Vetuţa Strîmbu - 54 ani, soţia lui George, director adjunct al 
şcolii, profesor de română şi franceză 

Tincuţa Veniamin - 58 ani, sora Vetuţei, pensionară, „femeie 
la toate": secretară, administratoare, femeie de serviciu. 
Dorina Stratulat - 52 ani, inspector şcolar, profesor de na- 
turale la un liceu din oraşul capitală de judeţ, vice-preşedinte 
judeţean al partidului aflat la guvernare. 

Luminiţa Strîmbu - 21 ani, fiica lui George şi Vetuţa, suplini- 
toare la istorie-geografie. 

Leopoldina Cârje - 25 ani, pofesoară de chimie şi fizică 
Felicia Varlam - 15 ani, elevă clasa Vlll-a 

Bogdan Bălăceanu - 23 ani, profesor arte plastice, engleză şi 
biologie 

Părintele loan Pălămidă - 32ani, preotul bisericii cu hramul 
Sfântul Gheorghe din sat, profesor de religie şi tehnica icoanei/ 
restaurări/artă murală 

Călin Popescu - 34 ani, profesor sport, atelier, economie 
Sg. Costică Viezure - 31 ani, poliţai 

PROLOG 



(în faţa Cortinei, un spot de lumină pe NARATOR. Stă pe partea 
stângă a scenei, îmbrăcat în negru (poate fi şi T-shirt negru şi 
blugi). Poartă pe faţă o mască tragică) 

NARATORUL (către Public) 

Bună seara. Am venit să vă dezvălui, chiar de la început - să nu 
avem vorbe mai pe urmă -, că în seara asta se joacă o tragedie. 
Ştiu, ştiu, pe afiş e scris altceva. Nu ştiu dacă e vina artistu- 
lui care a conceput afişul, sau o greşeală intenţionată a con- 
ducerii teatrului, care n-a vrut să alunge eventualul public. Pe 
dumneavoastră, mai precis. Cine are azi nevoie de tragedie şi 
pe scenă? 

Dar să mă credeţi că e vorba de o minciună sfruntată din partea 
autorului, care şi-a intitulat piesa „o comedie". în fond, în viaţă 

tragicul şi comicul se întâlnesc la tot pasul. Nu există comedie 
pură, aşa precum şi tragedia obişnuită este de cele mai multe 
ori o dramă continuă, cu scurte pauze comice. Unii vorbesc 
de tragi-comedie - noi, pur şi simplu, de rîsu-plînsu. Nu este 
intenţia noastră să vă facem să plângeţi în seara asta - de fapt, 
businessul nostru este numit de americani „entertainement", 
care va să zică, dorinţa de a distra lumea. Şi ce public s-ar putea 
distra pe când lacrimile îi curg şiroaie şi strânge din pumni în 
faţa destinului inexorabil? 

Ca să mă credeţi că e vorba totuşi despre o tragedie - ei, hai! 
o comedie tragică, sau o tragedie comică - am adus şi un cor. 
(Se aprinde un al doilea spot de lumină, spre dreapta sce- 
nei. Vedem un COR, format din patru personaje îmbrăcate în 
cămeşoaie negre, lungi. Coriştii poartă şi ei măşti.) 

CORUL (destul de anemic) 
Aaaaa.... 

NARATORUL 

E drept, o tragedie adevărată ar trebui să se desfăşoare în 
greaca veche - mai precis, în graiul doric. Mărturisesc, nici eu, 
nici coriştii, nu o ştim. Am putea improviza, am găsi noi un grec 
pe-aici, student sau afacerist, care să ne înveţe câteva vorbe... 
Ce frumos ar suna o astfel de piesă (CORUL: Aaaaa....) „Cân- 
tă zei-ţă mâ-nia ce-aprin-se pe-a..." Sigur, noi acum ştim, zeiţa 
asta ar fi Muza - una din muze. Poate cea a Tragediei, nu? Sau 
a Istoriei, să fim în stare să prezentăm povestea cât mai cursiv. 
Mai ales cea a Memoriei, să ne amintim toate faptele, vorbele, 
întâmplările... E drept, nu toate sunt importante şi le-au uitat 
chiar ei, eroii - de ce nu le-aţi uita dumneavoastră încă înainte 
de a ieşi din sală? Avem, deci, nevoie de unele muze, poate 

chiar de toate nouă, pentru a vă putea povesti despre tragedia 
care a avut loc în (CORUL: „Evoe! Salutări din vechea Troie!") 
Nu, nu, cui îi mai pasă azi de vechea Troie? Nişte luzări, troienii 
ăia, au venit grecii şi au rămas fără bani! Tragedia existenţei ne 
spune că istoria se repetă, indiferent cât ne-am împotrivi. Ah, 
Destin hain! Ah, Soartă nemiloasă! Nu, în tragedia noastră nu 
apar greci şi, singurii bani pierduţi cu adevărat sunt cei daţi pe 
bilete. Asta e mai curând o dramă pe care o întreagă categorie 
socială, cea a spectatorilor, o suferă. 

Deci, tragedia noastră (CORUL: „Evoe!") are loc în Scârna Mare. 
Desigur, locuitorii ei preferă să li se numească localitatea Câr- 
na... 

CORUL 

Fie Scârna cât de Mare- 

Zeii cei puternici hotărâră 

Sâ-i ia pe toţi, şi slab şi tare, 

Să-i vâre pân' ia brâu în saramură. 

NARATORUL 

Cel puţin; pe unii chiar mai rău. Dar ca să înţelegeţi ce este 
aceea o tragedie, să vedem ce spune Nietzsche... 

CORUL 
Shut up! 

NARATORUL 

Să vedem cum e cu Destinul implacabil... 
UN CORIST 

Noi jucăm în seara asta? 

NARATORUL 

Să vedem curenţii cosmici luptând... 

ALT CORIST 
Oh, common on! 

ALT CORIST (către ceilalţi, în timp ce se îndreaptă spre ieşire) 
Cine intră primul? Care eşti mai îmbrăcat? 

NARATORUL (privind în urma lor) 

Mda. Vor să scape mai repede, cine ştie ce alte obligaţii au 
în seara asta. Cine mai poate trăi doar dintr-un salariu, şi ăla 
prăpădit? Dar eu o să stau pe aici, să vă atrag atenţia asupra 
tragediei ce se va desfăşura sub privirile dumneavoastră. Voi fi, 
ca să spun aşa, conştiinţa publicului... 

O Voce din dosul cortinei 

Haida deh! Ăsta-i nebun. Conştiinţă? 

(în timp ce NARATORUL se aşează pe un scaun în marginea 
stângă a scenei. Cortina se ridică) 

NARATORUL 

Acţiunea, după cum v-am spus, are loc în Scârna Mare - mai 
precis, în cancelaria Şcolii cu clasele 5-8 „Spiru Haret" din lo- 
calitate. Decorul pe care îl vedeţi este cât se poate de simplu 
- dacă nu s-ar fi copiat tradiţia, s-ar fi putut renunţa la el. Dar 
e mai greu - pentru dumneavoastră - să urmăriţi indicaţiile de 
scenă. Aşa, am găsit oarece mobilă pe la tomberoane, înainte 
să dea peste ea rromii - o masă lungă (de fapt, sunt vreo trei) 
acoperită cu o pânză (din sală nu se văd petele) şi câteva scaune 

pe care se poate sta în relativă siguranţă. Dulapul l-am adus eu, 
soacră-mea se întreabă şi azi de ce hoţii care au spart uşa de 
la intrare s-au mulţumit numai cu vitrina. încă nu a observat 
că a dispărut şi vechiul TV din debara - nu merge de vreo cinci 
ani, dar suntem învăţaţi să nu aruncăm lucrurile nefolositoare. 
Doar am dat, cândva, bani pe ele... Cuierul de colo l-a adus 
arhitectul scenograf - este, de altfel, singura lui contribuţie. 
Cele două uşi sunt ale Teatrului, ni le-au dat pe inventar cu 
proces-verbal - etichetele le-a scris madam Aglae, peruchiera, 
care are mână sigură şi nevoie de ceva bani, că are scadenţe la 
bănci. Cana şi paharele sunt de la second hand, mai puţin cel 
al Leopoldinei, care a spus că ea bea numai din paharul ei! Şi 
l-a adus de-acasă şi îl ia în geantă în fiecare seară, la plecare. Ea 
a fost prima care şi-a pus etichetă pe pahar. Aşa. Steagurile le 
avem de la Pompieri, se pare că şi ei au un Pristanda care ştie 
să numere steaguri... Pomul acela din plastic putea lipsi, dar o 
admiratoare, hm, hm, a ţinut morţiş să fie şi ea pe scenă. Pen- 
tru a ne încadra în buget şi a obliga directorul să ne dea salariul 
stabilit (deşi el afirmă că cedează greu obligaţiilor!), de-a lungul 
piesei acesta va fi singurul decor. Pentru eventualele turnee ne 
vom mulţumi cu nişte perdele, chiar acum le pictez împreună 
cu nişte copii de la grădiniţa din colţ, că sunt mai uşor de luat în 
valiză. Autorul visa la o sală de discotecă, una de crâşmă, una 
de clasă - ba chiar şi un teren de sport (măcar un colţ), dar a 
trebuit să renunţe la ele. Elevii ce urmau să faca figuraţie vroiau 
să meargă doar la Cazino - cel mult la la discotecă. Am renunţat 
şi la figuraţie - azi voluntariat se face numai pe bani! 

Acum putem vedea la masă trei dintre personaje: Vetuţa, 
Luminiţa şi Părintele loan. VETUŢA este doamna aceea mai 
trecută, îmbrăcată decent cu pulover, în ciuda căldurii de în- 
ceput de toamnă. La gât poartă un colier gros din pietre 

semipreţioase, destul de ieftin. Lângă ea vedem o geantă 
imensă, albă, despre care toată lumea se întreabă ce ar putea 
conţine. Oamenii din sat nu au văzut-o niciodată pe Vetuţa fără 
geantă - poate doarîn tinereţe, dar au trecut mulţi ani de atun- 
ci, înainte de a se fi măritat cu cel ce ocupă de vreo trei decenii 
postul de director al şcolii. Acuma, de vreo câţiva ani, ea e di- 
rectoarea adjunctă - mai pe scurt, Vicea. 
LUMINIŢA este fiica dumneaei. A terminat de doi ani liceul din 
orăşelul nu prea depărtat, dar la care se ajunge cu mult năduf 
şi pierdere de vreme din cauza drumului desfundat - mai ales 
când noroiul începe să semene cu cel de la Pâclele Mari... Este 
suplinitoare, în ciuda visurilor de mărire ale părinţilor ei. Dra- 
gostea feciorelnică, tainică (cunoscută doar de cei din sat) o 
face să refuze să plece la facultate. De fapt, de ce ar pleca? 
Părinţii i-au pregătit o casă şi-o maşină, iar pe la clasele unde 
suplineşte nu prea ajunge. în dimineaţa asta a ajuns, cu care 
prilej s-a ales cu o revista porno de la unul din elevi. Acum o 
răsfoieşte cu mult interes. 

Părintele IOAN este preotul bisericuţei din sat. Nu prea mare, 
că oamenii oricum nu prea dau pe la ea - cu excepţia babelor, 
dar care femeie se consideră „babă"? Este profesorul de religie 
- mai precis, de singura religie permisă în şcoală, Creştinismul 
Ortodox. Activ (şi ahtiat de bani), se ocupă şi de cercul „Mi- 
cii iconari", înfiinţat chiar de el (deşi chiar mai puţin frecven- 
tat decât orele de religie). în activitatea lui s-a bucurat de mai 
multe succese - de care preferă să nu pomenească. 



ACTUL I 



SCENA 1 

(VETUŢA, IOAN, LUMINIŢA) 

IOAN 

Doamnă Vetuţa, vă zic dumneavoastră că pe domnu' director 
nu l-am mai văzut de vreo săptămînă... 

VETUŢA 

Lasă, Părinte, e pe-aicea. Ce să facă, nici tu nu dai prea des pe la 
şcoală. Acum e la primărie. Cred că ne vine inspecţia... 

IOAN 

Ce am eu cu inspecţia? La mine vin doar de la Mitropolie. 
Doamnă Vetuţa, aşa nu se mai poate! Nu vin copiii la orele de 
religie. Ptiu! 

VETUŢA 

De ce ar veni? Nu vin nici la matematică, şi aia le foloseşte în 
viaţă. Ai vorbit cu părinţii? Zi-le că-i afuriseşti. 

IOAN 

Le-am zis, da' nici pe ei nu-i prea prind prin biserică. Mai curând 
la crîşmă - la una din ele, că s-a umplut satul de crîşme! Au ve- 
nit cîţiva de Sîntămăria, acum nu-i mai văd pînă la Preacuvioasa 
Parascheva. Doar de-o muri cineva - dă, Doamne! Dar să ştii, 
nu părinţii sunt de vină! Asta-i şcoală creştinească? Unde sunt 
icoanele? Nu se hotărâse să se pună icoane în clase şi pe hol- 
uri? (se uită pe pereţi, apoi se răţoieşte) Dacă nici în cancelarie 
nu sunt, ce pot să mai zic?! 

VETUŢA 

Nu te enerva, părinte. Aici vezi şi matale, nici loc pe pereţi nu 
este. Dar să ştii că bărbatu-meu îl are pe Sfântu Nicolae, de la 
Muntele Athos, legat în aur. 

IOAN 

Şi în şcoală? 

LUMINIŢA (privind în revistă) 

Le-au furat. Noroc că nu erau legate în aur, dispăreau din 
primăvară... 

IOAN 

Cum? Cine? De ce? 
LUMINIŢA (fără a ridica capul) 

Cam multe întrebări. Cum de nu te încurci? (ridicînd capul) 
Cum? Le-au luat de pe pereţi şi le-au pus în sacoşe. Cine? Băieţii 

deştepţi. De ce? Pentru că fiecare icoană face pe puţin cincizeci 
de euroi! 

VETUŢA (răţoindu-se) 

Lumi, mai lasă mamă dracu' mizeria aia de revistă! Doamne 
iartă, Părinte. Unde naiba ai găsit-o? 

LUMINIŢA 

Am confiscat-o la ora de istorie, la clasa Vl-a. Vrei să te uiţi 
la poze? (întinde revista spre Vetuţa. Aceasta se dă înapoi de 
parcă s-ar feri de-un şarpe) Părinte? (Părintele loan tuşeşte 
încurcat, dar nu ia revista. Luminiţa lasă revista pe masă, se 
ridică şi porneşte spre uşă.) 

VETUŢA (în urma ei) 

Şi nu-ţi mai tăia fustele în halul ăsta! Uite la ea cum umblă! Ce 
respect vrei să-ţi arate elevii? 

LUMINIŢA 

Repect? Ce, ţie-ţi arată respect? - şi umbli cu rochia pînă la 
călcîie! Toate elevele poartă fuste mai scurte decît mine. Cu o 
palmă! De fapt (în pragul uşii se întoarce şi face o plecăciune) 
nici nu le scurtez. Aşa le cumpăr, (lese) 



SCENA 2 

(VETUŢA, IOAN) 

VETUŢA 

Cam bănuiesc cine a furat icoanele. Am anunţat la poliţie, dar 
nu cred că o să iasă ceva... Da' şi dumneata, Părinte, de ce 

dracu' ai cumpărat icoane aşa scumpe? Doamne, iartă! Ce era 
dacă le pictai la clasă, cu elevii? Tot ai luat bani pentru „curs de 
pictat icoane"... 

IOAN 

Să le fi pictat eu? Tanti Vetuţo, mi-e urît de icoane ca de mere 
pădureţe! Am pictat icoane şi biserici, de să nu le mai văd în 
ochi. Noroc cu Revoluţia, de-am putut să merg la şcoala de 
popi... 

VETUŢA (veninos) 

Da' atunci ce-ai mai făcut cursul de icoane? 

IOAN (ridicând ochii spre tavan, evlavios) 
Lucrarea Domnului, iubiţii noş... ăăăă, dragă mătuşă. E bine co- 
piii să ştie de cele sfinte. (Veninos la rîndul lui) Parcă voi n-aveţi 
parte din asta! 

VETUŢA (trecînd cu vederea ultima parte) 
Ştiu pe naiba! N-a mers unul la curs. „Micii iconari", ai? Ba nu, 
Vasilica a Tudoriţei a mers odată, dar n-a dat de tine. Nu te mai 
întreb pe ce s-au dus banii de materiale... 

IOAN (îndîrjit) 

D'apoi să nu întrebi! Cu ce crezi c-am mers tustrei în Grecia 
după icoane? Numai cu bani de la UiE? Şi la Muntele Athos? 

VETUŢA 

Eu nu am fost la Sfîntu' Munte! 
IOAN 

Că n-aveai voie. Ca toate muierile: părul lung, minte scurtă. 

Vezi că te afurisesc! Pe ăia nu-i poţi cumpăra... 
VETUŢA 

Hai, siktir! Trimite-o pe nepoată-mea pe la mine. De cînd e 
nevastă de popă, nu mai ştie de rude. Iar de cînd încondeiază 
ouă, e mare doamnă. Pe ea ce n-ai pus-o să vopsească icoane? 
Chiar aşa (se lumină la faţă), dacă s-au furat icoanele, trebuie 
să le înlocuim, nu? Mai faceţi şi voi un ban 

IOAN (se socoteşte) 

Mda, nu-i rău. Ar fi cam... hai, fie, optzeci de icoane... 
VETUŢA 

Hoo! Unde vrei să le punem? Una lîngă alta şi una peste alta? 
Cel mult patruzeci. Din Grecia am adus treizeci - şi cîteva au 
rămas pe la noi... 

IOAN 

Fie, patruzeci. Cîte o sută de icoană... 
VETUŢA 

Bre, nu fi hapsân! Ce, le cumpărăm de la Meteora? 
IOAN 

Mătuşă, parcă dai de la matale! Da' budă ultra-modernă, n-aţi 
pus? Doişpe mii! C-nd n-avem nici canalizare, nici apă caldă... 

VETUŢA 

O să avem. Bine, o să vorbesc cu Georgel. Facem pe din două. 
IOAN 

Acum cine-i hapsînul? 

VETUŢA (se ridică) 

Ooof ! of!... Trebuie să merg la clasă. Uite ce e: îţi dăm trei mi- 
are. Dai patruzeci de icoane. Noi obţinem hîrtiile, dăm partea 
Primarelui... 

IOAN 

Şi banii de materiale? Foiţă de aur, panouri de lemn, culori... Nu 
ne rămîne mai nimica! 

VETUŢA {din prag) 

Bine, veniţi numai cu treizeci de icoane. Asta, acuma. Peste 
vreo doi ani, vă apucaţi şi faceţi fresce pe pereţii holurilor. 

IOAN 

Şi cu icoanele ce facem? 
VETUŢA 

Le dăm băieţilor deştepţi să le vîndă. Las' că o să fie bine! Mai 
au bani la UiE, mînca-i-ar ciorile de imperialişti! Trimite-o pe 
nepoată-mea, am să-i zic vreo două! 

IOAN (în urma ei, după ce a ieşit) 

Sărtu-mâna... Pfiu! Urîtă muiere... Parcă-a mea e mai brează? 
Cum e turcu, şi şalvarii. (Scoate un mobil de sub sutană. 
Formează un număr, vorbeşte) Auzi, tu? ... nu zi nici un nume! 
Nu ştii cine ascultă... Diseară treci pe la mine, doamna preoteasă 
pleacă pe vreo trei ore, c-o uită Satana pe la mătuşă-sa în bîrfă. 
Vii prin dos... (închide şi ascunde mobilul. Se apropie de locul 
unde stătea Luminiţa, cu ochii pe revistă. O ridică şi începe să o 
răsfoiască. Intră LEOPOLDINA) 

SCENA 3 

(IOAN, LEOPOLDINA) 

(LEOPOLDINA se apropie fără zgomot de IOAN, absorbit de 
poze. Priveşte peste umărul lui) 

LEOPOLDINA (ironic) 
Biblia în imagini. 

IOAN (speriat, dă să ascundă revista sub sutană, dar o pune pe 

masă) 

Nu-i a mea 

LEOPOLDINA 

Mi-am închipuit. Tu pierzi... icoane. Fetiţa din poză nu seamănă 
nici pe departe cu nevastă-ta... 

IOAN 

Cu tine, mi-aş face şi eu o asemenea Biblie... 

LEOPOLDINA (aşezîndu-se pe unul din scaune) 
Ce vorbeşti? Şi ce-ai face cu ea? 

IOAN 

Cu ea? Cu urîta? 
LEOPOLDINA 

Nu, dragă. Chiar, ce nu faci un album de poze cu urîta? Un film? 
Faceţi şi voi un ban. Se vînd bine pe internet. Ştiu că vă plac 
banii... 

IOAN 

Că ţie nu ţi-or place... 
LEOPOLDINA 

Vorbeam de... Biblie. Ai vinde-o? 
IOAN 

Unde s-o vând? La elevi? 
LEOPOLDINA 

La elevi? Poate vrei să-ţi vîndă ei filme şi reviste... De unde crezi 
că vine revista asta? 

IOAN 

Ai văzut-o şi tu? (la mişcarea ei negativă din cap) Poate ne 
uităm împreună la ea... 

LEOPOLDINA 

Părinte, tu eşti sufletul negru al comunităţii acestei şcoli! Nu că 
ceilalţi ar fi uşă de biserică, dar tu înnegreşti tot ce atingi. 

IOAN (către Narator) 

Nu îmi place cum se leagă autorul de Biserică! Domnule, sunt 
şi eu creştin ortodox, chiar dacă un biet actor. Nu putea fi lăsat 
afară acest personaj? Dacă am înţeles eu bine, e vorba despre 
şcoala românească - ce amestecaţi Biserica? 

NARATORUL 

Părinte... adică, nu eşti părinte. în fine... Da, ai dreptate, Au- 
torul făcea mai bine să-şi vadă de-ale lui. Pe de altă parte, 
greşeşti, (declamă) Biserica e-n toate, e-n cele ce sunt / Şi-n 
cele ce mîine vor râde la soare"... Şi asta nu de azi de ieri, ci de 

cînd a devenit religie de stat, de pe timpul lui Constantin! (către 
Public) V-am avertizat, e o tragedie. întotdeauna cînd intervine 
Biserica, se lasă cu drame, tragedii... Numai comedie nu poate 
fi - cine îndrăzneşte să rîdă de Biserică? 

LEOPOLDINA (către IOAN) 

Ce faci, îmi dai replica? (către NARATOR) Lasă-I, domn'e, că tre- 
buie să plec mai repede în seara asta. 

IOAN (către LEOPOLDINA) 
Tu eşti creştină! 

LEOPOLDINA 

Şi dacă eram una înfocată, una habotnică, aici îmi trecea! Ce 
are creştinismul cu tine? între tine şi rudele tale prin alianţă, 
copiii acestei şcoli n-au nici cea mai mică şansă! 

NARATORUL 

Ah, Destin nemilos! Ah, Soartă neînduplecată! Credeţi că Oedip 
a atins limita existenţialităţii întîlnind-o pe Sfinx? Ha! El nu a 
trecut prin şcoala asta! Nu a cunoscut Sistemul! 

LEOPOLDINA (explodând) 

Lasă-I, domn'e, nu-l mai întrerupe. Mai e şi tontălău, numai ce-l 
vezi scoţînd bâlbe... 

IOAN 

Poate vei ca donu Demeter... Pardon! (reia) Poate vrei ca dom- 
nu' Director... 

LEOPOLDINA 
Unchiul... 

IOAN (cu acelaşi ton, nebăgînd în seamă întreruperea, concen- 
trat pe replică) 
Ţi Sina Pendintă. 

LEOPOLDINA 

Bănuiesc c-o aminteşti pe mătuşă-ta, preşedinta de sindicat... 
(Către NARATOR) Ţi-am zis!? 

NARATORUL 

Era inevitabil! Dar nu asta face tragedia noastră o tragedie. S-au 
mai auzit bîlbe... 

LEOPOLDINA 

Nu în fiecare spectacol! Sigur, nu e vina numai a ta, e şi a celor 
care l-au pus pe ăsta să interpreteze patru roluri! Asta, trage- 
die? E o comedie, dom'ne! De tot rîsul... (către IOAN) Da' fiica 
lor, nu-i? 

IOAN 

...să.... (îşi pierde şirul) Care fată? 
LEOPOLDINA 

Aşa-i, că au două. Ca mîine termină şi cealaltă liceul şi se înto- 
arce aici suplinitoare. Dumnezeule din ceruri! 

IOAN (veninos) 

Poate chiar în locul tău, dacă nu-ţi ţii clanţa! 
LEOPOLDINA (cu voce obosită) 

Durea-m-ar capu'! Mi-e o lehamite... că orice schimbare nu 
poate fi decît în bine. Să plec, să nu mai văd moacele voastre... 



O zi obişnuita 

IOAN 

După ce te-am primit aici? Că altfel erai pe undeva, la nai- 
ba, făceai o zi pînă la şosea. Dacă n-o aveai pe tanti Colier, 
Inspectoarea-şefă, nu pupai post în şcoala asta! 

LEOPOLDINA (nepăsătoare dintr-odată) 
Să ştii că ai dreptate. Poate era mai bine. Oooof! şi cînd te 
gândeşti că mama i-a dat şpagă să mă „rezolve"! Sunt sigură că 
se ivea ceva mai bun - de era să devin curvă de lux! 

IOAN 

Cum s-ar zice, ţi-ai înmormântat aici tinereţile... 
LEOPOLDINA 

Poţi spune şi asta. Aveam gărgăuni pe atunci. Reformă în 
învăţământ, omul sfinţeşte locul, blablabla... Era şi un dobitoc 
care îmi dăduse să înţeleg că o vom face împreună. Am aranjat 
pentru amîndoi să venim aici - el a ajuns stripper în Spania! 

IOAN 

De ce nu pleci? 
LEOPOLDINA 

Din aceeaşi lehamite. Unde să mă duc? Oriunde este la fel - nu 
numai în învăţământ. Cel puţin aici nu trebuie să mă culc cu Di- 
rectorul - are grijă de asta Vicea, iar Sindicatul i-ar scoate ochii. 
Mai e şi fratele ei, Primarele, şi Naşul, Preşedintele de Partid - 
mamă, aici este o adevărată Famiglia! Ştie el ce ştie, nu vrea să 
rămînă fără post, şmenuri... 

IOAN (revine) 

Deci, nu vrei să ne uităm împreună în revistă? Eu nu fac parte 

din Famiglie... 

LEOPOLDINA (din nou cu voce obosită) 

Du-te, lasă-mă... De-ai fi singurul bărbat cu sulă din satul ăsta, 
în pat la tine nu m-ai prinde! Ai grijă, părinte, bănuiesc că te 
încurci cu fetele din şcoală. Dacă-i adevărat, o să dai de dracu'! 

IOAN 

Vorbeşti prostii! De ce-aş da de dracu'? Vorbe veninoase, scor- 
nite de duşmani ai Bisericii. Sectanţii ăia... 

LEOPOLDINA 

Treaba ta. Eu ţi-am zis. Dumnezeu nu bate cu parul şi nu aduce 
anul ce aduce ceasul... 

IOAN 

Ştiu c-ai vrea s-o păţesc. Dar, ai văzut tu preot păţind ceva? Nu 
mor caii cînd vor câinii... 

LEOPOLDINA 

Cai - voi? Mai curînd şobolani. Hai, du-te! îmi provoci scîrbă! 

IOAN (ia revista şi o bagă sub sutană, apoi se îndreaptă spre 
uşă) 

Asta nu va rămîne aşa, bine că ţi-ai dat arama pe faţă. Vei vedea 
tu... (iese) 

SCENA 4 

(LEOPOLDINA) 

(LEOPOLDINA stă cîteva clipe la masă, jucîndu-se cu paharul în 
care a turnat puţină apă. Vorbeşte singură) 

LEOPOLDINA 

A luat revista cu el, neghiobul. 0 va da superiorului, bătrînul 
ăla libidinos... Cred că-i face rost şi de fetiţe... Cum o să dea de 
dracu'? Se apără unul pe altul, mai ceva ca ăştia din învăţămînt! 
Fetiţe? Mai curând, copile, că, în ciuda stricăciunii lor, sunt ca şi 
nevinovate. Dacă e adevărat ce-mi spune Felicia, că mai toate 
fetele şi-au pus-o de prin clasa a şasea, e groaznic. Nici noi nu 
eram mai breze, dar aşteptam să fim în liceu... Şi mai erau şi 
destule excepţii. încotro se îndreaptă lumea asta? 

NARATORL 

Aşa, dă-te exemplu! Asta este destinul fiecărei generaţii, să 
nu se mai recunoască în cele ce vin după ea. Tragedia este că 
fiecare generaţie trebuie să înveţe din propriile-i greşeli. Oh, 
Soartă crudă! Destin nemilos! 

LEOPOLDINA 

Mă simt bătrînă, în afara vremii mele, deşi abia am împlinit 
douăşcinci. Ce caut eu aici? De ce îmi irosesc oare viaţa? (cu 
ironie amară) Au dreptate cinicii, avem o singură viaţă, trebuie 
să ne-o trăim aşa cum putem... Cît mai bine, dacă se poate. 

NARATORUL 

Ce înseamnă bine, Leopoldina? 
LEOPOLDINA (tristă) 

A naibii să fiu, dacă ştiu! Cred că de aceea nu putem fi fericiţi - 
pentru că nu ştim ce este aceea, fericirea. 

NARATORL 

Dar cei mai mulţi sunt fericiţi. Cei mai mulţi găsesc fericirea în 
lucrurile simple. 

LEOPOLDINA 

în răutăţi, cei mai mulţi. 

NARATORII 

Chiar şi în răutăţi. în lucruri mici, meschine - fie. Dac-am fi 
fericiţi doar cînd avem realizări măreţe, ne putem trezi că se 
trece viaţa şi nu am cunoscut fericirea. Să profităm de ce ne 
scoate viaţa în cale, fără a ne face probleme de conştiinţă, fără 
să ne pese de ceilalţi... 

LEOPOLDINA (ironic) 

Parcă ziceai că vrei să fii conştiinţa publicului. Cinism, egoism, 
hedonism - asta mă îndemni să aleg? 

NARATORUL 
Realism. 

LEOPOLDINA 

Credeam că am devenit imună la toată mizeria asta. Că mi-am 
pierdut idealurile... Prostii! Ce am eu cu şcoala românească? Ce 
reforme sper să mai văd? Chiar dacă ar veni lisus ministru, cum 
ar putea schimba năravurile la nivelul fiecărei şcoli? Cum să-i 
schimbe pe de-alde Strîmbii, Colier, Pălămidă... Auzi, Pălămidă! 
(se maimuţăreşte) „Iarba rea din holde piară." O dorea Alecsan- 
dri acum o sută cincizeci de ani - dar ne-a năpădit „iarba rea"! 
Nu numai lanul, ci mintea, inima, sufletul... (rîde) Of! simt că 
înnebunesc! Dacă nu mă adaptez, o iau razna. 



NARATORUL 
Mie mi-o spui? 

LEOPOLDINA 
Cine mai ştie... 

(pe rîsul ei, intră BOGDAN) 



SCENA 5 

(BOGDAN, LEOPOLDINA) 

BOGDAN 

Te distrezi? îţi spui bancuri singură? 
LEOPOLDINA 

Aproape. Aş zice că mi-am amintit ceva... Doar că nu trebuie 
să mi le amintesc. Le trăiesc zi de zi... Vorbesc prostii, desigur 
(rîde). 

BOGDAN 

Aha. Te-ai uitat la TV? Pe mine numai atunci mă apucă rîsul. 
Dacă nu vreau să mă urc pe pereţi... 

LEOPOLDINA 

Nu mă mai uit la TV de cînd am venit aici. 
BOGDAN 

Ce-ţi veni? Toată lumea se uită la TV! 
LEOPOLDINA 

Nu am nevoie - aici le am pe toate! Talk show-uri, manele, ştiri 
de groază, telenovele... Politicieni, magnaţi, bandiţi - sau ăştia 

sunt şi una şi alta? 
BOGDAN 

Şi cum îţi umpli serile? 
LEOPOLDINA (rîde) 

Mai bine nu mă-ntreba. Oricum, mai folositor. 
BOGDAN 

Şi cum reuşeşti? Ai spart televizorul? 
LEOPOLDINA 

Aproape. Mă pricep la electronică. Am scos o piesă şi am arun- 
cat-o în grădină... 

BOGDAN [râde) 

Să bănuiesc că tot tu ai avut grijă de cel de-aici (arată spre TV-ul 
de pe dulap) 

LEOPOLDINA 

Chiar dacă ai bănui, n-o spune cu voce tare. M-ar linşa ăştia! 
(ironic) Mai ales Preşa de Sindicat... Cînd nu i-au mai putut da 
drumul, erau să facă depresie colectivă... TV-ul ăsta e de fapt al 
doilea care nu a mai mers (rîde). Vor aduce altul mai încolo -cît 
are UiE bani, trai nineacă... Dar o să am grijă de el! 

BOGDAN 

Mda. Uneori mi-aş dori să meargă măgăoaia, tîmpeniile ălora 
parcă sunt de preferat celor debitate de stimaţii noştri colegi. 
Sunt zile cînd mă plictisesc de moarte. Nici să croşetez nu ştiu! 

LEOPOLDINA 

Poate înveţi... Am observat că nu prea-ţi stă în obicei să citeşti. 
BOGDAN 

De ce aş face-o? Nu ştiu dacă înainte de liceu citeam, dar după 
aceea... Am avut o profă care ne-a scîrbit de carte, de literatură, 
pe vreo cincizeci de ani! Ai văzut cum scriu? Mi-e ruşine... Am 
văzut că tu scrii poezii, am şi citit cîteva. 

LEOPOLDINA (uimită) 
Chiar? 

BOGDAN 

Mi-au plăcut. Parcă sunt altfel decît cele de pe internet... Da, 
mi-e ruşine că nu ştiu să scriu corect. Noroc că pot înţelege sen- 
sul unei fraze scrise. Mulţi din colegii mei n-o pot face... 

LEOPOLDINA (încercînd să îşi ascundă stânjeneala) 
Ai totuşi o facultate de filologie. De ce-ai făcut-o? 

BOGDAN 

Să învăţ engleza şi germana. Cine ştie la ce-mi vor folosi? (rîde) 

LEOPOLDINA 
Cum ai ajuns aici? 

BOGDAN 

Ceasul rău. Ca şi tine, bănuiesc. Altfel nu se poate. Am stat un 
an pe tuşă, abia-mi făceam de-o pîine din traduceri. Noroc că 
stăteam cu babacii. A intervenit mătuşă-mea, tanti Colier... 
Nu, nu degeaba! M-a pus să meditez pe fiica unor mahări, îi 

aranjaseră o bursă în Anglia dar nu ştia boabă, engleză... Eu 
mă chinuisem ani de zile să pun mîna pe aşa ceva - deşi eram 
student eminent! Ţineau postul blocat de doi ani... 

LEOPOLDINA 

Că aveai zece pe linie? Hai, nu te lăuda, acum numai idioţii nu 
au... Cum de nu ţi-a aranjat mătuşa ţie o bursă? 

BOGDAN 

Dacă tu crezi că ea aranjează ceva fără să-i iasă un peşcheş, nu 
o cunoşti! N-are mamă, n-are tată... n-are nepot... 

LEOPOLDINA 

Cît ai de gînd să stai pe aici? 
BOGDAN 

De ce mă întrebi? Te aştepţi s-o întind? 
LEOPOLDINA 

Nu ai fi primul. De fapt, în cei trei ani de cînd sunt aici, au ple- 
cat vreo şapte. Eu şi Călin am rămas. Şi cei vechi, desigur. Mai 
e unul, a venit odată cu mine, e prin Spania, i se ţine postul 
blocat, lucrează Luminiţa ca suplinitoare. 

BOGDAN 

Mă mir totuşi că vin atît de puţini. Pe lângă Luminiţa, suplini- 
toarea „oficială", noi suplinim la cursuri paralele - eu fac şi de- 
sen. Desen! Nu am pus niciodată mîna pe-o pensulă... 

LEOPOLDINA 

Ar trebui să o faci. Sigur nu-ţi va strica... 

BOGDAN 

Da, poate... Ziceam doar c-ar fi mai potrivit un prof de arte. De 
ce nu vin încoace? Suntem totuşi la şosea... 

LEOPOLDINA 

Din două motive. Odată, că nu ar avea o normă întreagă. Tre- 
buie să avem un număr minim de ore - or, într-o şcoală mică 
precum e aceasta, un prof de arte ar avea doar vreo 4-5 ore 
pe săptămînă. Trebuie să predea şi alte materii, dar cum are o 
singură facultate, suplineşte. Nu-şi bate nimeni capul. Al doilea 
motiv este că nu se scot posturile în toamnă. Aşa-şi ţine Dinu 
- pensionarul - postul. Ce-ai vrea să facă Lumi, să muncească 
pe c-mp? Vânzătoare? Dar nu te plînge, aşa ne rotunjim şi noi 
veniturile. Şi cu meditaţiile - c-au ajuns şi la ţară să-ţi dea copiii 
la meditatori! 

BOGDAN 

Dar elevii? Se gîndeşte cineva la ei? 
LEOPOLDINA 

Corect este: „se mai gîndeşte cineva la ei?" Nu drăguţă, de ce 
şi-ar bate cineva capul cu asta. Nici profii, nici părinţii... 

BOGDAN 

Nu-mi vine să cred! 
LEOPOLDINA 

De ce nu? Toată lumea se gândeşte doar la diplomă. A fost alt- 
fel cu tine? 

BOGDAN (încurcat) 

Mda, diploma este importantă... 

LEOPOLDINA 

Desigur. Cea mai importantă! Singurul lucru important! Nimeni 
nu te-ntreabă ce ştii - doar, ce diplomă ai... 

BOGDAN 

Zici că n-ar trebui să se dea diplomă? 
LEOPOLDINA 

Nici vorbă! Doar că ea trebuie să reflecte ceea ce ştii. Nu ţi-aş 
da diplomă de bacalaureat, dacă n-ai îndeplini câteva condiţii 
minime. Să reciţi frumos. Să analizezi corect un text - la prima 
citire! Să rezolvi corect, logic, probleme, exerciţii - chiar şi un 
rebus. Să scrii corect. Să gîndeşti logic - dacă moral nu poţi... 

BOGDAN 

Ei, aş! N-ar mai avea nimeni diplomă de băcălău. 
LEOPOLDINA 

Ştiu. Pe vremuri, chiar şi pe timpul comuniştilor, era mare lucru, 
o cinste, să ai bacalaureatul. Aminteşte-ţi de Rică Venturiano, 
ce mîndru era! Acum... 

BOGDAN (zâmbind) 

Ar dispărea universităţile. 

LEOPOLDINA 

Nicidecum. Dar nu ar mai avea diplomă de licenţă, de masters, 
de doctor, tot idiotul... 

BOGDAN 

Nici eu nu aş fi avut licenţa, (râde) Nu pot acuza un sistem care 
mi-a permis să am o diplomă. 

LEOPOLDINA 

Ziceai că ţi-e ruşine de nivelul tău cultural - deşi posezi o 
diplomă. 

BOGDAN 

Asta e drept - dar poate-aş reuşi să îndrept puţin lucrurile. Nu 
mult - pe ici pe colo, prin părţile esenţiale... Poate dacă aş citi 
mai mult... 

LEOPOLDINA (ironic) 

...dar nu ai timp. Şi apoi, la ce ar folosi?! 

(Bogdan nu apucă să răspundă. Intră GEORGE) 

SCENA 6 

(LEOPOLDINA, BOGDAN, GEORGE) 

GEORGE 

Ce face tineretul patriei? 
LEOPOLDINA 

Tineretul patriei, sau tineretul muncitor? Doamne, cînd vei 
renunţa la frazele astea lemnoase? Măcar dacă le-ai pronunţa 
ironic. Dar tu nu ştii ce-i aia ironie... 

GEORGE 

Te-ai sculat cu fundul în sus? Ar trebui să-ţi găseşti pe cineva să 
ţi-l acopere... 

LEOPOLDINA 
Nu-mi purta de grijă. 

GEORGE 

Ce e rău cu limbajul folosit? Ştiu că-i ziceţi „limbă de lemn". 
Ce, parcă politicienii de azi nu o folosesc? Bogdănele tată, şi pe 
tine te-am auzit spunând „să facem tot ce ne stă în putinţă"... 
Ai spus sau n-ai spus? 

BOGDAN 

Am cam spus... Moştenire de la tata, a fost şi el oarece politruc. 
GEORGE 

Păi, vezi? Mă copii, pe atunci nu s-au făcut numai prostii. 
Desigur, prostiile ar trebui să le corectăm... 

LEOPOLDINA 

Las' că faceţi altele. Tot ale voastre... 
GEORGE 

Aveau dreptate înaintaşii noştri: „numai cine nu munceşte nu 
greşeşte". 

LEOPOLDINA 

Atunci cum naiba de greşiţi atîta, cînd nu faceţi mai nimic? 
GEORGE 

OK, lasă, văd că azi eşti întoarsă pe dos. Mi-a zis părintele... 
LEOPOLDINA 

Se putea să nu-ţi zică? N-am cunoscut un poltron bîrfitor ca el! 
Dar de revistă ţi-a spus? 

GEORGE 

Nu înţeleg de ce te legi tot timpul de el. Că eşti atee, e una... 
LEOPOLDINA (obosită) 

Nu sunt atee. Nu sunt new-age. Nu sunt demonistă, satanistă 
sau cum dracu'-şi spun ăia. Sunt o biată, simplă, umilă creştină. 
Nu papistă, nici pocăită... Şi am ajuns să-mi fie ruşine de asta, 
cu popi ca de-alde ginere-tu! 

BOGDAN 

Chiar, ce nu treci şi tu la una din secte? 
GEORGE 

Să nu aud vorbindu-se prostii! La mine în şcoală nu au ce căuta 
pocăiţii! 

LEOPOLDINA 

Ştiu, ştiu... au ce căuta numai păcătoşii care nu se căiesc un 
deget -o unghie! pentru păcatele lor. Bine că le punem icoane. 

GEORGE 

Sper s-a lămurit chestia cu icoanele. Peste nouăzeci la sută din 
elevi şi profesori sunt creştini ortodocşi! Are dreptul legal să-şi 
pună icoanele unde vrea. 

LEOPOLDINA 

„Au dreptul" şi „unde vor"... 

BOGDAN 
Şi restul? 

GEORGE [atenţia Leopoldina) 
Care restul? 

BOGDAN 

Cei zece la sută. Altfel de creştini. Musulmani, budişti, iudei... 
GEORGE 

Cunoşti tu vreun budist? Nu au decât să-şi pună icoanele lor 
unde vor; acasă, în budă... 

LEOPOLDINA 

...în fund... Dar nu în şcoala TA! 
GEORGE (zîmbeşte cinic) 

Văd că s-a-nţeles. Nu vă legaţi de icoane, că zburaţi de-aici! 
Părinţii au votat să le punem. Cine nu mulţumeşte părinţii, 
zboară! Aţi priceput, nu? 

LEOPOLDINA 

Atunci nu-ţi spun nimic despre colega Luminiţa. Ca părinţi, aţi 
putea fi nemulţumiţi - şi aş zbura, nu? 

GEORGE (se face că nu o aude) 

Bogdănele tată, nu-ţi faci tu puţin timp liber? Săraca Vetuţa nu- 
şi mai vede capul de atâtea probleme. A rămas în urmă cu cor- 
ecturile la franceză... 

BOGDAN 

La ce? Nici nu au început tezele. Nu cred să fi dat vreun extem- 
poral... 

GEORGE 

Nu-i nimic, dai tu. Tot nu prea ai ce face... 
BOGDAN 

Dar Luminiţa n-a rămas în urmă? La istorie, geografie... Nu prea 
are habar... 

GEORGE (face pe prostul) 

Cum de nu m-am gîndit?! Mulţam frumos! O să-i spun că-ţi 
poate da un sărut... 

LEOPOLDINA (scîrbită) 

Ăstuia măcar să-i dea săruturi pe faţă, nu pe după colţuri... (se 
ridică şi iese) 



SCENA 7 

(GEORGE, BOGDAN) 

GEORGE 

N-o băga în seamă. Invidie de fată bătrână. 
BOGDAN (încurcat) 

Nu-i bătrână. E mai mare decât mine cu trei ani... 
GEORGE 

E bătrână, ascultă la mine. Nu vezi cum gândeşte? Nici înainte 
de 90 nu gândeam aşa! Trăim în altă lume, una a valorilor per- 
sonale, a succesului... 

BOGDAN 

Dom' Director, sincer, nici eu nu mai cunosc lumea asta. Am 

terminat liceul acum cinci ani. Acum nouă, dădeam examen 
de capacitate... Doamne, noi parcă mai învăţam! Profeso- 
rii - unii din ei - aveau prestanţă. Ştiau meserie, încercau să 
ne transmită ceva. Acum?... Nu mă leg de cei de-a cincea, au 
vreme să înveţe, dar cei de-a opta... Nici să citească nu ştiu. 
Abia de ştiu să se semneze... Uite ce a scris unul la un test de 
cunoştinţe generale... 

GEORGE 

Am auzit. Cine te-a pus să le dai teste? Nu sunt destule 
tezele? „Cunoştinţe generale"? Ce sunt alea? Cine mai are ne- 
voie de ele? Băiete, sunt director al acestei şcoli de- aproape 
două decenii! Crezi că mi-au folosit vreodată „cunoştinţele 
generale"? Să-ţi spun eu: în viaţă contează numai cunoştinţele 
intime! (rîde) Cei mai mulţi le spune „relaţii". Mai contează şi 
cunoştinţele „specifice". Să ştii cum să te descurci. Uite, tu în- 
cepi să te descurci. O mai ajuţi pe Vetuţa, pe Luminiţa... Orga- 
nizezi o expoziţie cu desenele copiiilor - ţi-am aranjat să pleci 
cu Luminiţa în Croaţia. îl laşi pe Părintele să-şi facă icoanele 
lui, nu te bagi... Am aflat că primeşti „atenţii" de la părinţi... 
Ho!ho! N-am dat cu parul. Nu te mustru - mă bucur că intri în 
rîndul lumii. E mai bine pentru tine, e mai bine pentru toată 
lumea... Colegii tăi sunt liniştiţi, părinţii bucuroşi că copiii lor 
vor intra la liceu fără multe probleme... Elevii, că nu vor avea 
să-şi bată capul cu învăţatul... Eşti tânăr, prinzi repede! în plus, 
ai şi cunoştinţe... intime, pe doamna Inspectoare. Am auzit că 
trebuie să vină pe aici. Discută şi tu cu ea. Profită! Suntem pe 
val, i-am pregătit un koson veritabil. Dar să nu se laude cu el, să 
spună că-i copie, că dăm de dracu'! (lese) 

SCENA 8 

(BOGDAN) 

(BOGDAN se aşază la masă, ia telecomanda în mână, dar îşi 
aminteşte că TV-ul nu merge. îşi toarnă un pahar de apă, după 
ce şi-l găseşte pe-al lui. Se adresează NARATORULUI) 

BOGDAN 

Nu spui nimic? 

NARATORUL 

Ce pot spune? Mai e ceva de adăugat? Ţi-a ţinut o adevărată 
lecţie despre integrarea în Sistem... Sincer, mi-e teamă de Leo- 
poldina, ea se pare că nu vrea să se adapteze. Oare în direcţia 
aceea se îndreaptă tragedia? 

BOGDAN 

Dom'ne, abia aştept s-o întind de aici! De aceea primesc 
„atenţii" de la părinţi. Adun, poate-oi avea de-un colier. Nu de- 
un koson, dar poate de la mine se mulţumeşte cu mai puţin. 0 
s-o rog să mă rezolve undeva în oraş. Dacă mă refuză, o întind 
în Italia, sau Irlanda, tot am învăţat engleza... îi promit că-i aduc 
ceva de pe-acolo. Aur, că-i place. Medalioane... 

NARATORUL 

Crezi că la oraş e mai bine? Acelaşi sistem... 
BOGDAN 

Aşa-i. Mai bine cu cârca printre străini. Nici nu le spun că sunt 
profesor- deşi, cred că o treime din ei chiar asta şi sunt. Dau de 
colegi. ..Doamne, ce-o fi fost în mintea mea când am dat la fi- 

lologie? Mai bine la arte; spuneam că sunt un tîmpit de boem... 

(Pe vorbele lui, intră FELICIA. îmbrăcată în mini, tricou strîns pe 
trup, fără sutien, cu mijlocul gol - un cercel în buric. Părul vopsit 
roşu cu şuviţe roz. în picioare, sandale aurii, cu toc înalt) 

SCENA 9 

(BOGDAN, FELICIA) 

FELICIA 

Vorbeşti singur? Numai babalîcii vorbesc singuri! 
BOGDAN 

Faţă de tine sunt un babalîc. Ar trebui să-mi arăţi mai mult re- 
spect. 

FELICIA 

Mă laşi? Nu-ţi stă bine cînd faci morală. Şi, apoi, nu ne aude ni- 
meni. Putem să ne-o şi punem! (rîde) Chiar, în cancelarie n-am 
făcut-o! 

BOGDAN 

Prefer să nu aud ce spui. Tu n-ai pic de decenţă? Cîţi ani ai? 
Cinsprezece? 

FELICIA 

Lasă morala, e naşpa. Ceilalţi nu-mi fac morală, lor le place. 
BOGDAN 

Lor? Vorbeşti despre profesori? 

FELICIA 

Profesori, popi, poliţai, consilieri, afacerişti... La toţi le place 
carnea tînără. (rîde) 

BOGDAN 

Măi fato, tu n-ai pic de decenţă? 
FELICIA 

Dece?... Ce-i aia. Nu-mi place cînd bătînii folosesc cuvinte 
naşpa. Probabil nu au nimic altceva de spus. Destul că politicie- 
nii ăia de la tocuri, cred că nici ei nu se înţeleg, (ia telecomanda 
şi încearcă să dea drumul la TV) Nu merge. Aoleo! îmi spui? 

BOGDAN 

Ce să-ţi spun? 

FELICIA 

Ce-i aia... de-ce... 
BOGDAN 

„Ruşine" Asta înseamnă „decenţă" Copiii ar trebui să fie 
decenţi... mai ales faţă de cei mai mari decât ei. 

FELICIA 

De cenţi? Cool! Eu sunt de dolari, de cenţi sunteţi voi. Ruşine? 
Cu ruşinea mori de foame, aşa spunea babacă. 

BOGDAN 

Şi acum ce spune? 
FELICIA 

De unde să ştiu eu?! „Vedi Napoli, poi morire"... Poate moare, 

scîrnăvia! Deşi, parcă era prin Roma... 
BOGDAN 

Vorbeşti de mama ta? 
FELICIA 

Prea-cuvioasa măicuţă... M-a lăsat cu baba de bunică-mea. îmi 
trimite, cînd îşi aminteşte de mine, cîte o sută de euroi. încaltea 
tata nu-mi trimite nimic, o fi la zdup? Ce pot face cu o sută? Nici 
de ţigări nu-mi ajunge! Uneori trebuie s-o hrănesc şi pe baba, 
ar muri de foame cu pensia de i-o dau ăştia... Nici nu şi-ar da 
seama, aşa beată cum e toată ziua... (cade pe gînduri, apoi zice 
tristă) „Vedi Scîrna, poi morire"! Nici n-ai altceva de făcut aici, 
doar să-ţi bagi unghia în gît. (devine veselă) Dar eu de plictis 
n-o să mor! Chiar, nu ne-o punem? Gîndul că cineva ar putea 
da peste noi mă umple de fiori! 

BOGDAN 

Eşti nebună! De fapt, ce cauţi aici? 
FELICIA 

Baba Caţa a confiscat o revistă, Luminiţa a adus-o aici. Blegul 
de Costică m-a rugat să i-o duc înapoi, îmi dă un pachet de 
Rothmans. Cică diseară face un film şi-i trebuie să se inspire... 
(rîde) Vezi dacă nu face filmul cu mine? Eu nu am nevoie de 
„inspiraţii". 

BOGDAN 

Refuz să înţeleg... 

FELICIA 

Ai mai spus-o. Ai memoria scurtă, sau eşti bîlbîit? Dom' Prefe- 

sor, eşti cel mai tăntălău! Unde ai trăit pînă acuma? Tu nu ţi-o 
puneai cînd erai în liceu? 

BOGDAN 

Nu e treaba ta! Eram oricum mai decenţi, nu ne lăudam cu 
aventurile noastre. 

FELICIA (privindu-l uimită) 

Eşti cool! Pun pariu că eşti virginei, să-mi sară ochii! M-ai dat 
gata. Mă îndrăgostesc de tine, vrei? Apoi ne sinucidem, săraci 
lipiţi şi morţi de foame, să moară golanii de necaz... 

BOGDAN 

Felicia, tu eşti copil. Se încrâncenă carnea pe mine cînd te vâd. 
Eşti produsul sistemului ăsta tîmpit. Ca şi mine, de altfel... Ce 
vrei să fii cînd vei fi mare? 

FELICIA 

în niciun caz profă! Curvă. Curvă deşteaptă, de lux. Să-mi găsesc 
un politician... Dar nu am nici o şansă, nu ştiu să-mi ţin gura, să 
fac sluj, să-mi ascund scîrba... Nici n-am bani, să-mi plătesc o 
diplomă. Curvele de lux sunt licenţiate, avocate, cu doctorat... 
(rîde) Ţigancă aş vrea să fiu, cu salbă de aur şi casă şi merţan, 
fără să mi-o pun cu toţi urîţii. Of! de-aş putea face bani doar 
cerşind! 

BOGDAN (trist) 

le-aş ajuta, Felicia, dac-aş şti cum... 
FELICIA 

Te cred. Toţi vor să mă ajute. Aşa că mă iau mai întîi în pat, ca 
să îmi arate cum... Dar pe tine te cred. (Tristă, porneşte spre 



46 



Teatru 



uşă) Pe tine cine te ajută, dom' Profesor? Că eşti ca un păun pe 
mormanul de balegă, din care scurmă doar găinile berce. Dacă 
nu te mînjeşti, te mîncă porcii! Sau ţiganii. Dă-te jos, dom' Pro- 
fesor! Dispari cît mai poţi. Du-te şi tu în Italia. Mai bine acum, 
cît n-ai copii. Nu-ţi fă păcate... (iese) 



SCENA 10 

(BOGDAN, apoiTINCUŢA) 

NARATORUL 

îţi place de ea, nu? 

BOGDAN 

Nu e ce crezi tu. E ca un crin într-o mocirlă. Stricată pînă-n 
măduva oaselor, dar inocentă... 

NARATORUL 

Inocentă? Să nu încurcăm borcanele! 
BOGDAN 

Mda, inocentă nu. Curată, cumva... 
NARATORUL 

Cinică, mai curînd. Realistă. încearcă şi ea să reziste, să 
supravieţuiască... 

BOGDAN 

E-o ruşine că fete de vârsta ei trebuie să supravieţuiască! Rostul 

lor este să înveţe, să se pregătească de viaţă... 
NARATORUL 

Şi ea nu se pregăteşte? într-un fel, e chiar mai pregătită decât 
tine. 

BOGDAN 

Tu pe cine aperi? 

NARATORUL 

Eu nu sunt avocatul nimănui. Eu doar vreau să arăt această 
comedie ceea ce este în realitate: o tragedie. 

BOGDAN 

Cine te-a rugat să ne-o arăţi? Oricum, despre ce tragedie 
vorbeşti? Mai curând dramă - fiecare ne trăim mica dramă... 
Chiar, de ce o fi numit autorul mizeria asta „comedie"? 

(râmîne tăcut, pe scaun, cu capul în mîini. Intră TINCUŢA, mor- 
mîind pe sub nas. Seamănă detul de mult cu Vetuţa - o versiune 
mai „rurală" a Vicei. îmbrăcată într-o rochie în carouri mari, pas- 
telate, cu mîneci lungi, lungă pînă sub genunchi. în faţă poartă 
un şorţ cenuşiu cu buzunare mari, din care ies un pămătuf de 
şters praful şi o pereche de mănuşi din cauciuc, verzi. în picio- 
are are ciorapi groşi, gri şi papuci de casă cam scîlciaţi. Pe cap 
poartă o căciulă neagră pe care scrie „ski", care-i acoperă cocul 
şi urechile) 

TINCUŢA 

Vine inspecţia... cică. Mînca-o-ar ciorile! Iar vine mătuşa ma- 
tale, dom' părfesor, să-şi ia colerul. Doamne, doamne, la ce 
i-or fi trebuit? Numa' cu ce a luat d-acilea putea să-şi deschidă 



48 



Teatru 



în sat un magazin de bijulerii! Le-o fi ascuns în pămînt şi dacă 
moare fără să spuie nemica, vor descoperi un tiranozaur de- 
acelea precum a descoperit grecu ăla neamţ în troiene... Ăla 
cu Agamiţă, de-l arătară pe discaverii cu faţa din aur. Auzii că 
şi-a tras o piscicolă ca-n visuri, cu apă albastră - de ce şi-or 
turna, frate, sineală în piscicolă? Dacă mor peştii? Cic-aşa au 
americănoii ăia prin Califarnia. 

BOGDAN 
Ai spus ceva? 

TINCUŢA 

Spui degeaba, dom' părfesor. Cine mă ascultă? Mă dor rotilele 
în genunchi de mă-nnebuneşte de cîte ori se schimbă vremea, 
nici genoflectări nu mai pot face. Bezmeticu' de nepot zice că 
n-am ruşine că nu mă bag sub sutana lui, da' ce? pot îndoii ge- 
nunchii? Las' că lui îi place că-i intră sub sutană zburdalnicele- 
astea de căpriţe, stuchi-le-ar Necuratu'! Cică gura bate fundu', 
aşa mi-a zis cînd m-a dat afară din beserică. Că dacă nu-mi ţin 
gura şi umblu cu nărături... 

BOGDAN 
Nărături? 

TINCUŢA 

Că mă apucai să-i spui netoatei de nepoată-mea să-l mai adune 
pe popa, că-şi cară eleve pe-acasă cînd ea-i dusă. Da' ea ce face? 
în loc să-l ia de barbă pe bezmetic, mă riclămeşte tot lui, că mă 
bag în familiara lor. Auzi, la ea! Dacă-i convine să poarte coarne 
ca cervicolele, n-are decît, da' ce ne face neamu' de rîs?! Cît-îi 
Georgică de dereftor, preş şi alte tapiserii îl făcea Vetuţa de um- 
bla handralîc cu căpriţele! (mieros) Pe din dos, dom' părfesor, 

cum umbli matale... 

BOGDAN [ultragiat) 
Eu? Pe din dos?! 

TINCUŞA 

Hai lasă, să nu-mi spui că ţi s-au micşorat testicoaiele ca la gen- 
eral u' ăla de vorbea aseară la TV- ptiu! De parc-ar fi de laudă... 
Ce, n-eşti tînăr? Nu-ţi fierbe sîngele în vernaculare? O văzui pe 
zurlia de Felicia ieşind d-acilea. Mai ştii, ce-aţi pariat voi doi pe 
masă? De mult o aud că şi-ar pune-o în cancelarie... 

BOGDAN 

Nu vorbi cu păcate, doamnă Tincuţa. E un copil! 
TINCUŢA 

Copil care face copii... Doamne, nu ştiu cum face de nu rămîne 
grea, că i-a luat la rînd. Toţi care are erectabilă, de prin clasa a 
şasea în sus... Pe vremea mea aveam mai multă ruşine. 

BOGDAN (cu gîndul aiurea) 
„Cu ruşinea mori de foame"... 

TINCUŢA 

Eh, nu muream noi de foame, că nu eram atît de decenţiaţi pe 
cît se crede. Ştiam să ne ferim mai bine. (îşi aprinde o ţigară) 

BOGDAN 

Doamnă Tincuţa, în şcoală nu se fumează! 
TINCUŢA 

Ştiu, ştiu... Nu eu adun chiştoacele? Auzi, dom' părfesor, ce mă 

gîndesc? Oare n-ai fi şi tu de-ăla, mai pomponel? Da' nu te văzui 
cu băieţaşii... Doar cu profu' de sport. Ţi-or fi plăcînd ăia mai 
vînjoşii, ca Luminiţei, trăzni-o-ar! D'aia nu se duce la facultativă, 
să iasă profă, se mulţumeşte să suplinizeze. Prof de sport! Ptiu! 
să le mînce gîştele orzul din traistă! Ce copii au ieşit din neamul 
nostru?! Una care numai nu-şi proxinitează bărbatu' de popă, 
alta care mugeşte ca vaca în călduri după atletu' Iu' Peşte... 
Noroc că eu nu avui copchii. 

BOGDAN 

De ce n-ai avut, doamnă Tincuţa? 
TINCUŢA (pierdută în amintiri) 

D'apoi eu mai ştiu? Aşa a fost să fie. Răposatul s-a chinuit, 
nu zic nu. Mă şi mir, că nu-i prea stătea mintea... Da' dacă 
era poruncă... „Să creştem recensămîntul!", zicea de parcă 
vorbea de şepticile de vaci. Eh! un prăpădit de politruc, asta 
era. Care cu cine. Cît a fost copil, s-a dat cu legionarii. Apoi a 
intrat în ceape şi l-au pus oarece şef pe la lapte, că-i plăcea 
să-l bea aşa, proaspăt muls, cald, cu spumă. Să nu-l schimbe, 
a devenit informaţional la securişti, primea primă cinci sutare 
pe lună. Bani buni, pe-atunci... Da' nu cred să fi ajuns mulţi în 
puşchisoare din cauza lui, doar vreo cinci-şase - hai, vreo zece. 
Şi pe urmă mă luă de nevastă. Ai mei mă dădură, că noi eram 
famelie de burjui şi tătuca voia să-şi dea fetele la pedagogică, 
să le facă profe. Aşa că eu am stat cu urîtu' - că era cu vreo 
douzeci de ani mai bătrîn ca mine, vreo două leaturi mai puţine 
decît tata. N-a fost dragoste între noi, asta e! 

BOGDAN 

E nevoie de dragoste ca să faci copii, deci. 

TINCUŢA 

0 fi. Poate d-aia căpriţa de Felicia nu rămîne înseminată, ea nu 
ştie ce-i aia dragoste, vai de sufletu' ei! Mă-sa dusă la produs 
în Italia, tac-su' la dat cu jula, bună-sa alcolemia satului. ..Nu te 
încurca cu ea, dom' părfesor, că ţie ţi-o turna un copchii! Mi-e 
că de tine-i place... 

BOGDAN (obosit) 

E copil, Tincuţo, ţi-am spus. Mă duc, m-a rugat tanti Vetuţa s-o 
suplinesc pe Luminiţa. Ha!ha!ha! suplinitoarea suplinită! (iese) 



SCENA 11 

(TINCUŢA, apoi DINU) 

NARATORUL 

Alta realistă. Măi, unde-orfi dispărut toţi romanticii?! 
TINCUŢA 

Romancierii? Luzării, cum le spune nepoată-mea? Or mai fiind, 
dar se terminară. Ducă-să, ce folos îi pe lume de ei? 

NARATORUL 

O adevărată tragedie! 

TINCUŢA 

Du-te mă, nu vezi că eşti de tot rîsul? 

(TINCUŢA dă cu pămătuful, formal, pe vitrină, TV, steaguri, 
şterge cu o cârpă zoioasă geamurile. Intră DINU, îmbrăcat 
în costum cam trecut, lucios şi ros, cămaşă, cravată, pantofi 

scîlciaţi şi prăfuiţi. Are sub braţ trei cataloage şi o geantă tip 
mapă, roasă, din piele. Pe cap poartă o pălărie) 

DINU 

Bună ziua, doamnă Tincuţa. 
TINCUŢA 

L-alde soră-mea îi săruţi mânuşiţele... 
DINU 

Fără intenţie. Obişnuinţa. 
TINCUŢA 

Suntem colegi de mai bine de zece ani. 

DINU {ultragiat) 
Colegi? 

TINCUŢA 

Ah! Oh! Pardon! eu sunt femeia de sreviciu! Soră-mea m-a uns 
de curînd administriceasă, poate n-ai auzit... Sunt şi lidora Sin- 
dicatului. Ar cam trebui să-mi săruţi şi mie mâna, coane Dinule. 
Ai grijă! Am auzit că pensionarii or să cam stea pe-acasă. 

DINU 

Vorbeşti prostii! Ce se face şcoala românească fără pensionari? 
Dacă-i să stau eu acasă, va trebui să stai şi tu, şi doamna Vice... 

TINCUŢA 

Vezi de ce e bun Sindicatu'? De ce trebuie să te porţi frumos cu 
mine? Iar cu nevoile Şcolii, mă scuteşti! Eu nu ştiu că te apucă 
somnul la clasă? Ce naiba faci nopţile, nu dormi? 



O zi obişnuita 



53 



DINU 

Doamnă Tincuţa, să nu fim neprincipiali! Mă priveşte ce fac 
nopţile, sunt ale mele... 

TINCUŢA 

Ştiu eu. Te uiţi la filme de-ălea. Da' chiar, dragă, ce nu te duci 
la doctor? Parcă te-ai smochinit de tot, arăţi cu zece ani mai 
bătrîn. Ai grijă... că nu apuci pensia, (rîde) 

DINU 

Ţi se pare. Am avut mult de lucru în ultima vreme. Au fost 
examene, restanţe, sesiunea de toamnă... 

TINCUŢA 

Tot cu meditoarele? La ce drac' îţi trebuie atîţia bani? Ai salariu 
frumuşel, pensie aşijderea... Şi de mers, nu mergi niciunde. Nu 
ştiu să te fi dus în vreo concediere, de cînd erai tînăr. Ba, parcă 
o dată... cu răposata, la băi... 

DINU 

Voiaj de nuntă... 
TINCUŢA 

Aşa e. Doamne, ce tineri eram. ..Acum ce nu te duci? Ce faci cu 
banii? Copiii îs duşi, vilă nu ţi-ai tras... 

DINU 

Nu-s mulţi. Pot veni vremuri grele, vreo criză... dacă nu mai pot 
munci? Atunci, ce mă fac? 

TINCUŢA 

Da' tinerii ăştia ce se fac? Cîştigă pe lună cît tine într-o săptămînă 

- poate nici atît! Şi se mai duc şi în concedieri, şi-n discografici, 
îşi mai iau şi maşini... Tu n-ai visat niciodată să mergi undeva? 

DINU {ruşinat) 

Ba da. Tot zic să adun bani, să plec. Dar mereu se ivesc altele... 
TINCUŢA (i/ese/ă) 

la zi! ai visuri ascunse? Spune-mi şi mie! 
DINU 

Nu, că umpli tot satul. Rîd oamenii de mine. 
TINCUŢA 

De parcă aşa n-ar rîde! Ce-ţi pasă? Uite, mă jur, nu spui la nime'! 
îţi spun şi eu unde vreau să merg... la pensie. 

DINU 

Da? Ai şi tu vise? 
TINCUŢA 

De ce n-aş avea? Răposatul, mînca-l-ar viermii, visa un singur 
lucru, să-l vadă pe tovarăşu' Lenin în carne şi oase! N-a mai 
ajuns... Eu acum m-aş putea duce, da' să-l ia naiba de cadavru! 

DINU {înveselit) 

Şi atunci unde vrei să mergi? 

TINCUŢA [puţin ruşinată) 

La Paris! {turuind, în şoaptă) Turefel, Plaspigal, Mulenruj, Mad- 
amtiso... {cu glas normal) Da' tu? 

DINU 

Dar să nu rîzi... La Monte Carlo. Casino Royalle. Să mă îmbrac ca 
un conte scăpătat, să arunc cîteva fise pe roşu - da, neapărat pe 
roşu 27! - şi să privesc indiferent cum se învîrte ruleta, ţăcănind, 
sorbind din cupa de cristal şampanie... 

TINCUŢA 

Frumooos... Aproape tot atât de frumos ca la Paris. Cine e Ru- 
lota? Dacă se supără că te holbezi la ea cînd bea şampane? 

DINU {nu o ascultă) 

Mă pregătesc de ani de zile. Nu mai am mult. Mi-am cumpărat 
haine de conte scăpătat. 

TINCUŢA 

Zău? Cum sunt alea? 
DINU 

Mi le-a vîndut un ţigan, le-a şmanglit din Italia de la un conte... 
Sunt cam roase, de aceea cred că italianul era cam scăpătat... 

TINCUŢA 

Ei aş! Le-a purtat ţiganu' la alba-neagra... 
DINU 

Mai am de cumpărat o şevalieră. Toţi conţii la Monte Carlo 
poartă şevaliere. Chiar şi conţii ăia ruşi, scăpaţi din revoluţie. 

TINCUŢA 

Deci, ruşii s-au amestecat în Revoluţie pînă la urmă!? Zi- 
cea răposatu', da' nu credeam, prea era amărît că căzuseră 
comuniştii... îi cam ţîţîia curu' să nu se afle că era informativ. 

Da' ce ziceai de lepardieră? Ce e aia? 
DINU (cam ruşinat) 

Nu prea ştiu. Probabil ceva volane din dantelă... 
TINCUŢA 

Frumooos... Să-ţi faci poză înainte să pleci. Sau să treci pe la 
mine, mai am ceva ţuică, să prinzi inimă pe drum. Apoi eu tre- 
buie să plec, am terminat pe-acilea. O să ţin o şedinţă de sindi- 
cat, să scriu că noi ne împotrivim să fim trimişi la pensie. Şi să- 
mi spui cînd vrei să pleci la Cazino. Nebunaticule! Parcă curvele 
din Paris nu-s bune, acum-îţi trebuie o Rulotă? (iese) 



SCENA 12 

(DINU, apoi CĂLIN) 
(DINU îşi descheie haina şi se aşează pe un scaun, lăsat pe spate 
pe spătar. îşi prinde degetele mari în vestă şi stă cu capul lăsat 
pe spate, părînd că doarme - sau că priveşte, gînditor, în tavan. 
Intră CĂLIN brusc, făcându-l să tresară. 
CĂLIN este un bărbat negricios, sărit peste 30, cu mustaţă 
neagră. Este îmbrăcat în trening pe care scrie „Nyke" pantofi 
de sport, iar pe cap poartă o şapcă de baseball fără cozoroc. 
Are mişcări bruşte şi pare să nu-şi găsească locul.) 

CĂLIN 

Sal'tare, umbră veche. Te-am trezit? Nu te laşi, nu te laşi... 
DINU 

Ce-ţi pasă ţie? 

CĂLIN 

îmi pasă, c-am diplomă de matematici şi fac pe profu' de sport. 
DINU 

Parcă-ţi plăcea sportul. Aşa ai ajuns şi... matematician. Vai de 
capul tău! 

CĂLIN 

Experienţa-mi lipseşte. Dar de unde experienţă, dacă pension- 
arii ţin joburile? 

DINU 

Nu-ţi trebuie experienţă să rezolvi o ecuaţie, ci logică. Am 
elevi... cam tîmpiţei... care rezolvă mai bine şi mai repede decît 
tine. Cum naiba ţi-au dat diplomă? 

CĂLIN 

Cum mi-au dat-o? întreabă. Profesori ca şi voi, numai de aşa 
ceva am avut parte! 

DINU 

De ce nu te-ai dus la geografie, tot nu conta? Acolo învăţai cel 
puţin să te orientezi pe hartă, să ştii pe unde ajungi cu turneul... 

CĂLIN 

Crezi că nu ştiu pe unde am umblat? Ştiu mai bine geografie 
decât Lumi, de exemplu. Dar ea are pile, eu nu am. Jucam tenis 
cu decanul de la mate - asta e. 

DINU 

Aha. Mă miram eu... Şi îi plăceau şi „amintirile" din turnee... 

CĂLIN {schimbă vorba) 

Dom'le, n-ar fi rău la sport. Dacă nu m-aş plictisi în halul ăsta. 
Nimeni nu dă pe-acolo, dom'le! N-am mai văzut aşa ceva. 

CĂLIN 

Las' că fetiţele vin... 
CĂLIN 

Unele. Vor să aibă trup de trup... 
DINU 

Aha. Cu ele faci şi ore suplimentare, am auzit... 
CĂLIN 

Ai auzit prost. îs şi puturoase, mai curând ar slăbi făcînd 
foamea... Le adun învăţîndu-le să facă „chearsleader", cum au 
văzut prin filme că fac liceenele americane. 

DINU 

Mai bine le-ai pune la bară. Cele mai multe asta vor face, dans 
exotic... 

CĂLIN 

Man, mă uimeşte cinismul cu care priviţi situaţia. Ştiţi cu toţii 
că sistemul pute. Că aceşti copii nu au nici o şansă... 

DINU 

Nu e chiar aşa. Eu fac meditaţie cu ei. Unii au rezultate bune în 
liceu, în facultate... 

CĂLIN 

Asta nu trebuia să o faci la ore? Acolo dormi. 

DINU 

La clasă nu le pasă. E gratis şi obligatoriu, (rînjeşte) Mă, eu am 
apucat anii cînd învăţămîntul era învăţămînt! Părinţii l-au stri- 
cat. Toţi voiau odrasle premiante. Dar pe copii îi învăţau acasă 
că şmecheria, nu munca, primează. Mai repede aruncă în profi 
cu bani - şi aşa cei mai mulţi îi câştigă pe degeaba. 

CĂLIN 

Şi voi luaţi. în mine aruncă, dar cu firimituri. Cică, ce nevoie au 
copiii de sport? Sau de lucru manual? Auzi!? Nu ştiu să bată un 
cui măcar... 

DINU 

Luăm, de ce să nu luăm? Noi nu trebuie să dăm? La inspectori, 
la doctor, la notar, la naiba să-i ia! Şi la poliţai, să nu-i uit pe 
ăştia... 

CĂLIN 

Tu nu ai maşină, ce ţi-or face? 
DINU 

Păi, nu începuseră să mă urmărească, cum că nu plătesc im- 
pozitele pe meditaţii. Dracu' plăteşte? - dar ei aveau treabă cu 
mine! Până când le-am dat partea, să mă lase în pace. 

CĂLIN 

Eu nu le dau! Nu iau şpagă, nu dau. 
DINU 

Ai grijă. Aşa cum eu am auzit de fetiţe, vor auzi şi ei. Că are 
Tincuţa o goarnă...! Te bagă la corupere de minori, plăteşti cît 
nu face... 

{CĂLIN rămîne pe gânduri. Intră LEOPOLDINA) 



SCENA 13 

(CĂLIN, DINU, LEOPOLDINA) 

LEOPOLDINA 

Ce fac băieţii? (se aşează la masă, trîntind catalogul) 
CĂLIN 

Te-ai enervat? 

LEOPOLDINA (izbucneşte în râs) 

Cred că o să te rog să mă înveţi box, sau karate. Ştii? 

CĂLIN 
Nu. De ce? 

LEOPOLDINA 

Să-i iau la întors. Unii sunt mai înalţi decît mine. Numai nu-mi 
scuipă seminţe în cap. Ce pot să le fac? 

DINU 

Zi aşa, i-ai bate?! Poţi pierde slujba. 
LEOPOLDINA 

Pe naiba ! Nu m-ar reclama, de ruşine, că i-a bătut o domnişoară... 
Chiar, mă înveţi? 

CĂLIN (rîzînd) 

Nu ştiu. Sunt prof de mate şi am jucat tenis. Dar să ştii că te-ar 

reclama, sunt poltroni... Te pot învăţa tenis. 
LEOPOLDINA 

Păcat că nu ştii karate. Dacă ştii tenis pe cît ştii box... 
CĂLIN 

Nu te lua şi tu de mine. Am fost campion de tenis la juniori... 
Pe ţară! 

DINU (turnînd oţet pe rană) 

Şi la internaţionale, pe ce loc? Şapte sute? Opt?... 

CĂLIN 

Chiar opt sute. Din zeci de mii! Care din voi a fost măcar primul 
în grupă, în clasă?... 

LEOPOLDINA 

Eh! eram, eram... de n-aş fi fost! N-am ştiut să mă bucur 
de tinereţe. Premiantă, intrată printre primii zece, şefă de 
promoţie... Ca să ajung la Scârna Mare! 

CĂLIN 

Chiar, tu cum ai ajuns aici? 

LEOPOLDINA 
Ghici. 

DINU 

N-a dat darul... 
LEOPOLDINA 

Vezi cine ştie? Dar tu, cum d-ai stat toată viaţa aici? 

DINU 

Mie mi-a plăcut. Am venit cu vise mari. Cu soţia -am fost colegi. 
Ea era din sat de aici. Ne-am făcut casă, am lucrat împreună... 
Era bine. Ea scria poezii, eu dădeam meditaţii - pe atunci, nu pe 
bani. N-aveam ambiţii mari. 

LEOPOLDINA 

Copiii au avut. Ei au plecat... 
DINU 

Aşa e viaţa. Ei vor altceva. Dacă eram mai tînăr, poate şi eu 
voiam altceva... (se ridică şi iese) 

LEOPOLDINA 

Eu nu mai vreau nimic. Dacă aveam destui bani, îi dădeam şi, 
pa şi pusi! Mai era speranţa că mă voi căsători - dar cu cine, la 
ţară? Aici bărbaţii sunt ca locurile la teatru: dacă le găseşti, nu 
sunt bune; dacă sunt bune, sunt luate... Care nu sunt însuraţi, 
sunt jigodii! 

CĂLIN (ofuscat) 
Ba, pardon! 

LEOPOLDINA 

Măi Căline, tu eşti băiat bun, dar... ai ceva ascuns. Tu ce naiba 
cauţi aici? Să nu-mi spui că nu ţi-au rămas bani din turneele tale 
cu tenisul. Ai fi găsit ceva pe la Bucale, poate prin străinătate... 
Eu cred că tu te ascunzi... dar e treaba ta. Oricum, şi eu vreau 
să plec, şi tu vrei să pleci. De ce ne-am încurca? 

CĂLIN (cu jumătate de glas) 
Dacă ne-am plăcea... 

LEOPOLDINA (cu gândul aiurea) 
Dacă... 



SCENA 14 

(cei dinainte, GEORGE, DORINA) 

(Intră George, deschizând ceremonios uşa înaintea Dorinei. 
Directorul este îmbrăcat în costum de marcă, bleumarin. Ea 
poartă taior şi fustă crem din material bun, pantofi cu toc, 
geantă asortată. Părul este adunat în coc. Dorina trece pe lîngă 
director, se duce la masă şi se aşază pe scaunul din centru. 
George se aşază lîngă ea) 

CĂLIN, LEOPOLDINA (într-un glas) 
Să trăiţi, doamnă Inspectoare! 

DORINA 
Şefă! 

GEORGE, CĂLIN, LEOPOLDINA (într-un glas) 
Şefă! 

DORINA 

Of! of! că trebuie să umblu pe coclauri. Cînd naiba vă asfaltaţi 
satul, bre? Să-mi rup pantofii şi alta nu! 

GEORGE 

0 facem, o facem. Acum, că sunt ai noştri la putere... 
DORINA 

Sunt la putere de cîţiva ani! C-aţi tot trecut de la unii la alţii... 

Cînd nu erau, că nu se poate. Cînd sunt - că avem alte prob- 
leme. Să-mi stric Audiul venind încoace. Să ştiţi că nu mai vin! 

GEORGE 

Lăsaţi, doamnă Inspectoare-şefă, că nu veniţi degeaba. 
(văzînd-o încruntă ndu-se, se grăbeşte să adauge) Ştiu ce inimă 
bună aveţi! Veniţi pentru noi, prăpădiţii. Cum am trece altfel 
examenele, cum ne-ar creşte salariile? Cum ne-am rezolva 
problemele fără dumneavoastră? 

DORINA 

Aha!... Da, am inimă bună, se ştie. Păcat că nu toţi apreciază 
acest lucru, (se uită cu înţeles la Leopoldina) 

LEOPOLDINA 

Se apreciază... Dar să ştiţi că nu e vina mea. Am făcut ce-am 
putut. Ultima dată făcusem rost de un pom de-acela minunat, 
căruia îi cresc coliere în loc de fructe, dar nu ştiu de ce naiba s-a 
uscat înainte de-a da rod... 

(Toţi tac stînjeniţi) 

GEORGE (rupe tăcerea) 

Ha!ha! ha! mai cresc coliere, mai cresc... Leopoldino tată, ce nu 
te duci tu la clasa a şaptea, e acolo o gălăgie... 

LEOPOLDINA 
E ora de istorie. 

GEORGE 

Las' că ai auzit şi tu de Ştefan cel Mare şi Sfînt. la, dă fuguţa şi 
povesteşte-le! 

LEOPOLDINA (pornind spre uşă) 

Da, bănuiesc că Luminiţa n-a auzit de Marele Voievod. De aceea 
nu poate ţine clasa în frîu... (iese) 

DORINA (veninos) 

Domnule George, cum de permiţi atîta tupeu în şcoala dumit- 
ale? 

GEORGE [umil) 

Are titulatură, ce pot să-i fac? 
DORINA 

Are? Ce s-a dat se poate lua înapoi... 
GEORGE 

Ce să facem? Nu am găsit niciun suplinitor de fizică-chimie. 
Dacă ne-aţi găsi unu', poate... 

DORINA 

Să văd ce pot face. Tot eu... 

GEORGE (făcînd semn lui Călin să plece) 
Tot dumneavoastră! Că ne iubiţi că o mamă... (Călin iese. 
Văzîndu-se singuri, George scoate din buzunar un plic şi i-l dă 
Dorinei) Uitaţi, doamnă Inspectoare-şefă! 

DORINA (uitîndu-se în plic) 

Iarăşi un colier?! Doamne, voi nu aveţi pic de imaginaţie! (// 
scoate şi-l admiră) 

GEORGE [umil) 

E greu... De cînd s-au schimbat la putere... Dar nu pot să-i critic 

pe ăştia, v-au pus şefă. Bună mişcare, să schimbaţi partidul la 
ţanc! 

DORINA 

Da, că acolo era o mîncătorie ce n-ai pomenit! Dom'le, e ceva 
de speriat cu politicienii ăştia... Păcat că la anul sunt iar alegeri... 
Naiba-i mai ştie pe alegători, dacă-i votează pe ăilalţi? 

GEORGE {liniştitor) 

Lăsaţi că va fi bine. Dar nu vă uitaţi la colier ca la ceva fără preţ. 
Uitaţi, ştiţi ce-i ăsta? Un koson veritabil! 

DORINA {încîntată) 

Chiar? N-am văzut pînă acum... 

GEORGE 

Nu a fost uşor. Căutătorii le-au adus Iu' Şefu, juma'-juma', să-i 
ajute să-i scoată din ţară. Dar de unu' tot m-am agăţat... Scump 
al naibii! 

DORINA (indiferentă) 
Da, da... Ce vrei? 

GEORGE 

Ştiţi, Luminiţa... 

DORINA 

Ce nu-i dai un toc de bătaie? E fată mare, ar trebui să-şi ştie 
interesele... 

GEORGE 

S-a îndrăgostit de sportivu' ăla... profu de sport. 

DORINA 

Ai grijă! Am auzit vorbe prin oraş... 
GEORGE 

Am auzit şi eu. Dar se rezolvă. Mă costă alt koson, dar i se în- 
chide dosarul. Banditu' ăla de arab ajunge acasă, ca să-l lase pe 
ăsta în pace. Atunci se poate apuca serios de afaceri - nici nu 
crezi ce... Are potenţial! 

DORINA (rîzînd) 

Fie. Să mă ţii la curent, nu se ştie cînd o relaţie cu... potenţial e 
bună. Şi Luminiţa? 

GEORGE 

Doamnă Dorina, aranjează-i să-şi ia o licenţă: istorie, geo- 
grafie, fizică, chimie, chiar ecologie - ce vrei matale, tot n-are 
importanţă. O facultate mai lejeră, că n-are timp de navetă. Să 
nu mai stea suplinitoare! 

DORINA 

Se face! Da' vezi, cînd mai dai peste un... ăsta... nu mă uiţi! 
GEORGE 

Se poate? Dacă nu ne ajutăm noi între noi... 
DORINA 

Am auzit c-aţi avea ceva probleme cu icoanele... 
GEORGE 

Nicio grijă, o rezolvăm noi! A fost mai rău anul trecut. Kele- 
men... 

DORINA 
Ungurul? Da... 

GEORGE 

Se împotrivea să se pună icoane în clase. El era sectant de-ăla, 
luteran sau aşa ceva... 

DORINA 

De ne-nchipuit! Cum a ajuns ăla în şcoala ta? Nu mai au pic de 
ruşine. De ce nu pleacă în Ungaria lor?! 

GEORGE 

Aşa i-am spus şi eu. Pînă la urmă a plecat de aici, părinţii vroiau 
să-l linşeze... 

DORINA [brusc interesată) 

Taci, bre! Părinţii? Ăia nu au opinii nici cînd e vorba de ei... 
GEORGE 

Eh! a trebuit să împingem câţiva din spate. A ajutat şi frate- 
meu, Primarele. Le-a zis că le dă scutiri la taxe... Cum a ajuns 
ungurul la noi? Păi, se însurase cu-o ceangoaică din sat. Au ple- 
cat amîndoi. Oricum trebuia să plece, era bun, preda econo- 
mie... Cică vroia reformă în şcoală, în învăţămînt... 

DORINA (explodează) 

De necrezut! în loc să-şi vadă de gulaşul lor?!... Dom'le, am zis 
întotdeauna: suntem prea buni, proşti de buni! Toţi veneticii ni 
se cacă-n cap. Bine c-a plecat! Acum cine predă economie? 



GEORGE 

Eu... cînd am timp. Ce nevoie au copiii să ştie economie? Nici 

părinţii lor nu ştiu. De fapt, se descurcă, ai rămîne uimită ce de 
bani au unii elevi... Dar să ştii, n-ar fi fost scandalul atît de mare, 
dacă nu se dădea Belicovici cu ungurul... 

DORINA 

Ăstuia ce-i mai trebuia? 
GEORGE 

îşi descoperise ceva rudenie evreiască îndepărtată... 
DORINA 

Ei, taci! Cît de îndepărtată? 
GEORGE 

Ei, îndepărtată tare... El era din satul vecin, toţi îi ştiu familia, 
de-alde Belivan. Veniţi de peste Prut înainte să vină ruşii. Săraci, 
vai de mama lor. Ăsta şi un frate au făcut liceul pedagogic, apoi 
Insitutul. Frate-său a plecat în America în 90. Mai de curînd se 
dau evrei. Cică, românii le-au confiscat averile şi au fugit peste 
Prut să nu fie deportaţi. Cînd au venit ruşii, s-au întors acasă. 
Naiba ştie unde e casa lor, că nu vor să spună... 

DORINA 

Şi ce avea cu icoanele? 
GEORGE 

Cică acum e iudeu, ăsta, mozaic de-al lor... 
DORINA 

Şi cum l-ai domolit? 

GEORGE 

Cu ăsta a fost mai greu. Mai deştept decît Kelemen... De evrei 
nu te poţi lua, imediat îţi pun eticheta de rasist... 

DORINA 
Antisemit. 

GEORGE 

Cum spuneţi. Şi avea şi pile. El stă mai mult pe la Bucureşti, 
Cluj, Timişoara, Spania, mai mereu în America... învîrte afaceri 
cu frate-său. Luminiţa mea îl suplineşte. L-aş fi dat afară, da' 
postul şi-l ţinea blocat de la Inspectorat... 

DORINA 

Aha! ăla e? Nu mi-l aminteam după nume. OK, nu te lega de el. 
Ce treabă ai? 

GEORGE 

Nici o treabă. Pînă termină Luminiţa facultatea, n-are decît să 
fie titular. El venise şi făcea valuri cu ungurul ca să-i semnez un 
nou contract, l-am mărit salariul, să-i închid gura. Marian, pri- 
marul, i-a mărit terenul spre stradă... Acum e bine. 

DORINA 

Deci, nu mai ai probleme cu icoanele... 
GEORGE 

Ar mai fi ceva, dar se rezolvă. Cineva le-a furat de pe holuri. 
DORINA (scandalizată) 

Asta nu se poate! Ăsta-i vandalism. La mine în teritoriu! Ce or 
să zică cei din Consiliu? 

GEORGE 

Ăia nu trebuie să ştie. Rezolvăm. Am vorbit cu Poliţia, cu 
Primăria... E doar un furt - nu e primul. Am vorbit cu Părintele 
loan, proful de teologie, or să picteze altele... 

DORINA 

OK, OK, ai grijă! Nu vreau să aud de probleme în teritoriu! Tre- 
buie să plec, am de oprit şi la Prisaca. Mi s-a terminat mierea. 
Nu ai nişte brînză? Nişte caş afumat? Prim-vicele tocmai mi-a 
spus: „Dorinei, - aşa-mi zice el - tot umbli tu pe la ţară, poate 
te-mpiedici de-un căşuţ de-ăla afumat. Că tot ăla ca la mama 
acasă e mai bun!" E mai bun, ştie el ce ştie. 

GEORGE 

Păi, să mergem. Vă însoţesc pînă la portar - are ăsta o brînză! 
Altfel, nu-l ţineam de portar... 

DORINA (se ridică) 

Chiar, ce nevoie aveţi de portar? 

GEORGE 

Nu avem. Dar de brînză, da! (ies împreună, rîzînd) 

SCENA 15 

(IOAN, FELICIA) 

(Scena rămîne cîteva momente goală. Intră tiptil Felicia. Se 
duce şi scotoceşte în vitrină. Intră loan) 

IOAN 

Asta o cauţi? (scoate revista de sub sutană) 

FELICIA (tresare, dar îşi revine repede) 

Trebuia să mă gîndesc. Ai luat-o în budă, să te uiţi la poze? 

IOAN 

Of! fiică a Evei, eşti gura Iadului! Uită-te la tine, eşti ispita 
întruchipată! Ar trebui să fii închisă într-o mînăstire! 

FELICIA 

Da. Şi tu să fii stareţul! (Rîdefără veselie) Părinte, e adevărat ce 
spui tu, despre spovedanie? 

IOAN 

Absolut! E o taină mare! 
FELICIA 

Deci, dacă mă spovedesc, mi se iartă păcatele? 

IOAN 
Desigur. 

FELICIA 

Şi pot ajunge şi în Rai? 
IOAN 

Nu e imposibil. Depinde de păcate. Cele uşoare se iartă mai 
uşor. Trebuie să posteşti, să te pocăieşti... 

FELICIA 

Şi dacă păcătuiesc din nou? 
IOAN 

Domnul e milostiv, ne iartă de şaptezeci de ori câte şapte... 

Totuşi, nu profita de mila lui! 

FELICIA (se saltă cu fundul pe masă, bălăngănindu-şi picioarele. 
Pare un copil) 

Curvia e mai rea decît furtul? Decît minciuna? Decît crima? 
Decît celalalte? 

IOAN 

Toate sunt la fel. Păcate. 
FELICIA 

Eu nu fur. Toţi fură. îi văd, îi ştiu... 
IOAN 

E păcatul lor. 
FELICIA 

Nici nu le pasă. Nici de Justiţie, că sunt mînă-n mînă cu poliţaii, 
cu avocaţii, procurorii, judecătorii... Nici în Iad nu vor ajunge, că 
vin la tine sau la alţi popi, de le daţi dezlegarea! 

IOAN 

Nu cîrti! Dumnezeu va şti să facă dreptate. 

FELICIA (cu îndoială) 
Şi ţie? 

IOAN 
Şi mie. 

FELICIA 

Crezi că nu ştiu cum e cu icoanele? Şi cînd le-aţi „cumpărat", şi 

cînd le-aţi furat... Cu furtul din banii de restaurare a bisericii. 
Din banii adunaţi pentru sinistraţi... 

IOAN [furios) 

Ai grijă ce vorbeşti! Asta e zavistie. 
FELICIA 

Printre păcatele mele nu se numără minciuna. Spun ce gîndesc, 
nu mă tem, nu mă ascund. Cum îi zicea la asta, profa? Ipocrizie? 
Duplicitate? 0 văd în jurul meu şi mi-e scîrbă de ea! 0 văd peste 
tot, la TV, la şcoală, pe stradă, acasă. Una spunem, alta gîndim, 
cu totul alta facem! Nu-mi mai respect părinţii, părinte. 

IOAN 

Asta e rău. 
FELICIA 

Nu e vina mea. l-aş iubi ca pe ochii din cap. Uneori mă simt ca 
un pisoi părăsit lîngă un gard. Nici să miaune nu îndrăzneşte. 
Strada e plină de dulăi, gata să-l sfîşie. Oamenii sunt gata să 
arunce cu pietre în el, să-l ia-n şuturi, să-l spînzure... Ai văzut 
ce-a făcut Prelipceanu? A spînzurat opt pisici de grinda de la 
pătul, cu sîrmă, şi le-a lăsat acolo să le vadă lumea. Toţi rîdeau 
şi făceau garagaţă - mie mi-a venit cu leşin. îmi venea să vărs. 
Dacă aveam o mitralieră, aş fi trasîn ei pînă terminam gloanţele. 

IOAN 

Nu e bună ura asta, e de la diavol. Te otrăveşte... Leapădă-te! 
FELICIA 

Omul are nevoie de dragoste. De înţelegere. De respect. Astea 
ne sunt date de Dumnezeu. Mă gândesc... 

IOAN 

Nu te mai gândi! Huleşti... 
FELICIA(/ora a-lfi auzit) 

...că atunci cînd vorbim despre un om bun, îl asemănăm cu un 
animal. E mîndru - ca un cal. E credincios - ca un cîine. E blînd 
-ca un miel. E curajos-ca un leu. Calitatea supremă a unui om 
este cea de părinte -şi ştim că toate animalele - pînă şi hienele! 
- au simţul matern. Mă uit pe Discovery şi văd antilopele cum 
îşi pun puii cei slabi şi neajutoraţi în mijlocul turmei, să-i apere. 
Văd mame jertfindu-şi viaţa pentru copiii lor... Omul ar trebui 
să posede astfel de calităţi în mod normal, să nu fie nimic de 
laudă, de cinste - cînd le are. Să fie judecat pentru calităţi pur 
umane, care ţin de intelect, de spirit. înţelegere, milă, iertare, 
altruism, dragoste, umor... (Ţipînd) De ce omul se comportă 
mai rău decît animalul? De ce ucide nu din necesitate, ci din 
ură, invidie, să profite? De ce asupreşte, jigneşte, de ce e invi- 
dios, egoist?... De ce nu-i în stare, de multe ori, să fie un bun 
părinte? îşi fac copii şi-i leapădă prin tomberoane sau orfelin- 
ate - sau pur şi simplu pe străzi. Uită-te la noi. De ce ne jertfesc 
întotdeauna pe noi? Ai mei sunt în Italia, ai lui Sorin în Spania, 
ai lui Vlăduţ... Pentru mine, pentru noi au plecat? Jumătate din 
noi suntem săraci, flămînzi, singuri, imorali, needucaţi... Părinţii 
noştri petrec pe-acolo, îşi fac case - sau vin aici şi-şi trag cîte-un 
viloi să rupă gura vecinilor. Chiar, părinte, ce zice religia, biseri- 
ca, despre moralitate? (fără să-l asculte) Orice ai zice, parcă noi 
nu putem vedea? Primarul, care fură de cînd îl ştiu, e primar tot 
de cînd îl ştiu. Toţi îl înjură - toţi îl aleg! Şi gaşca lui, care face şi 
desface în sat şi în comună. Şi toţi adulţii, cu minciunile lor. Toţi 
după chilipiruri, muncă puţină, dar toţi fuduli nevoie mare. E o 
curvăsăraie!.... Da, cuvinte frumoase auzim, dar ochi să vedem 
nu avem? Minte să înţelegem, inimă să simţim? 



76 



Teatru 



IOAN (plictisit) 
Şi ce vrei? 

FELICIA (după o tăcere) 

Da' eu ştiu? Să mă spovedesc. Am ţinut post. în toate cele. 
(rîde) Diseară m-ai programat, ţi se duce nevasta de-acasă. De 
aia ai pregătit revista? 

IOAN (încurcat) 
Vii? 

FELICIA 

Sigur că vin. De ce n-aş veni? Dar nu mă voi spovedi ţie, ştiu că 
e periculos. Raluca a făcut-o - şi ai siluit-o în biserică! 

IOAN 

Tu n-ai nevoie să fii siluită. 
FELICIA 

Eu, nu. Eu sunt o păcătoasă. Sunt o tîrfă! (rîzînd) Ştii, o să 
merg să mă spovedesc părintelui Teofil. Ştiu că va ţine taina 
spovedaniei - dar ţie-ţi va ţîţîi curul să ştii că un alt popă îţi ştie 
tainele. Halhalha! 



Cortina 



ANTRACT 



(un singur spot, pe NARATOR) 
NARATORUL 

Aşa. Aici ar fi o pauză. Cele mai multe piese de teatru sunt în 
trei acte, cu două pauze între ele. Atît de mult intrase acest 
obicei în normalitate, încît şi filmele aveau „intermission", două 
serii. Chiar dacă publicul spectator nu ieşea la o ţigară sau la o 
cafea pe holuri... 

Cel puţin aşa îşi amintesc cei mai în vârstă. S-a mai schimbat 
obiceiul. Acum Spectatorul nu rezistă mai mult de cincizeci de 
minute - hai, o oră. întreruptă de scurte reclame pe timpul 
cărora îşi poate aduna gândurile şi ronţăi nişte junk food... Vina 
este a televizorului, desigur. Rezultatul? Cine mai îndrăzneşte 
să monteze o piesă de Shakespeare? E o adevărată tragedie! 

O VOCE DIN ÎNTUNERIC 

Maestre, prea le vezi toate în tragic. Dom'le, nu sunt toate chiar 

atât de negre... 

NARATORUL 

Nu sunt negre? Ce tot vorbeşti? Tu ai avea energie să asculţi 
monologul lui Hamlet până la capăt? 

VOCEA 

Dom'le, cine mai are timp de Hamlet? Da' chiar... „Ceva e pu- 
tred în Danemarca"... Numai în Danemarca? La noi nimic nu e 
putred? Cui, ce-i pasă de Danemarca - până la coadă, treaba 
lor, aşa le trebuie! Şi cine are timp să se lamenteze pe chestia 
asta zece minute, pe ceas? Chiar, cât e ceasul? Helo! aprindeţi 
lumina! 

[un ol doilea spot code pe COR) 
NARATORUL 

Aşadar, nu mai facem pauză? 
CORUL 

Aaaaaa.... fi sau aaaaa nu fi? 

Zeii cei nemuritori hotărâre-vor 

Biete paiaţe sunt muritorii în mâinile lor 

Şi viaţa şi-o trec când nici nu ştii. 

NARATORUL 

Desigur, după acest prim act, adevărata amploare a tragediei 
este greu de perceput... 

UN CORIST 

Ce tot îi dai, frate, cu tragedia? Unde e tragedia? Câteva mici 

drame, nimic mai mult, cât să ne condimenteze viaţa. Toţi avem 
parte de ele, zi de zi - de unde am şti, altfel, ce e fericirea? Asta 
e marea noastră calitate, a românilor: noi nu luăm niciodată 
lucrurile în tragic. Ori în serios. Mai o băşcălie, mai o garagaţă, 
râsu-plânsu... Chiar, tu eşti român. Tu ştii ce aia tragedie? 

ALT CORIST 

O adevărată tragedie ar fi dacă ar cădea curentul... 
ALT CORIST 

S-o crezi tu ! Ar fi de tot hazul ! Am pleca acasă cu toţii, 
NARATORUL 

Şi banii pe bilete, cine i-ar da înapoi? la gândiţi-vă, dacă ni s-ar 
opri banii din salariu, ce ar fi, tragedie sau dramă? 

UN CORIST 

De râs n-ar fi, asta e sigur. O dramă pentru fiecare din noi, o 
adevărată tragedie pentru mine, că am promis amantei că o 
duc la Ibiza... 

ALT CORIST 

Dom'le, tragedie e când se moare. Unde sunt cadavrele, dom'le? 
Sângele? Tragedie ar fi dacă ne-ar cădea tavanul în cap... 

ALT CORIST 

Acum nu mai cad tavane. Se pun bombe, se iau ostateci... se 
trage cu mitraliera... 

NARATORUL 

Terminaţi cu chestiile astea, vreţi să speriaţi spectatorii? Sunt 

şi copii... 
ALT CORIST 

Am ghicit! în piesă vine un puştan cu un puşcoci în şcoală şi 
împuşcă profii. Şi colegii, că tot are gloanţe... 

ALT CORIST 

De unde puşcoci, dom'le? Unde te crezi, în America? 
ALT CORIST 

Nu s-au furat puşcoace? Ce vroiai să se fure, tancuri? 
NARATORUL 

Hei, gata! Alta e tragedia. Veţi vedea. Să revenim... Chiar, ce 
vrea de fapt Autorul? Hai la treabă, la posturi! 

UN CORIST (în timp ce porneşte spre ieşire) 
Totuşi, de ce nu se face pauză? 

NARATORUL 

Vrei să se „răcească" Publicul? Să uite despre ce e vorba în pie- 
sa noastră? 

ALT CORIST 

Despre ce e vorba? Că n-am înţeles nimic... (iese) 
ALT CORIST 

Şi pnă la urmă se lasă cu împuşcături? Moare cineva? (iese, ur- 
mat de ultimul corist) 

NARATORUL (în urma lor) 

Ce aveţi, frate, cu puşcoacele? Ţi-am zis, alea-s tragedii amer- 

icane. La noi sunt altfel, mai mundane. Le trăim şi nici nu le 
băgăm în seamă. C]nd dau peste noi, facem garagaţă, dăm vina 
pe alţii... Dar realitatea tragică este că tragediile nu dau peste 
noi, ele ne însoţesc la fiecare pas al vieţii. 0 zi tragică este pur 
şi simplu o zi obişnuită. Corul! Hei, se aude? 

CORUL (de după cortină) 

O zi obişnuită ne-au dat zeii, aaaaa 

O zi care la Scârna Mare nici măcar nu-i sărbătoare 
Când Destinul nemilos nu loveşte, ci ne strânge în braţe 
Aaaa.... când Ursita e scrisă şi nimeni nu o poate schimba. 



(Cortina se ridică) 

ACTUL II 



NARATORUL 

Aici începe Actul II, cred că v-aţi prins. La cererea generală a 
Publicului - vă rog, nu acum, altă dată! - Pauza chiar se va 
putea lua, între 15 şi 30 de minute, p]nă la bătaia gongului. Dar 
Autorul mi-a mărturisit că ar vrea să-şi asculte piesa la radio şi, 
g]ndiţi-vă şi dumneavoastră, cum s-ar putea atunci da o pauză 
de 30 de minute? 

Decorul este acelaşi, desigur - v-am spus despre bugetul re- 
str]ns. Au trecut c]teva luni, se apropie vacanţa mare. Cum 
pot afirma unii, vacanţa continuă, de fapt, din vara trecută, 
halhalha!... Doar elevii dintr-a opta trăiesc drama existenţială 
a hotăr]rii de-a-şi petrece vacanţa şcolara la liceul din orăşelul 
apropiat, unde pot face naveta zilnic, cîteva ore, zdruncinaţi 

prin hârtoapele „şoselei", sau în muncipiul mai îndepărtat, de 
unde naveta se face săptămînal şi unde nimeni nu-i bate la cap, 
ştirbindu-le independenţa. 

La ridicarea cortinei , în cancelarie o putem vedea pe FELICIA. 
Caută ceva prin vitrină - de câteva minute bune... 



SCENA 1 

FELICIA 

Unde naiba e? La ea acasă nu-i. Nici nu ar da-o cuiva. Dacă 
nu-i aici, precis este în bibliotecă, cel mai sigur loc. Cine mai 
intră în bibliotecă? N-aş fi crezut... Va fi naşpa de tot, dacă se 
află. Cocalarii ăia umblă să-l pună pe net... 

NARATORUL 

Ce cauţi? Vezi să nu te prindă cineva... 
FELICIA 

Nu-mi purta de grijă! Mi-s piţipoancă mare, mă ştiu descurca. 
Numai ăştia mari parcă-s bătuţi în cap... 

NARATORUL 

Vezi că tot în vitrină şi-a ascuns Georgel kosonul. Că s-a auzit 
că s-au furat vreo doişpe şi cîţiva îl bănuie şi pe el. Ăla Mare e 
furios leoarcă, el ştia numai de şase, primise juma' trei. Vrea 
sînge! Pe Georgel l-au percheziţionat... în lipsă. Va fi o trage- 
die! 

FELICIA 

Cool! Dacă dau de koson, i-o coc. Dar habar n-ai, va fi naşpa. 

Cum zici, o adevărată tragedie, cînd va da în clocot. Stai să 
vezi ! (scotoceşte. Aude zgomot la uşă şi face un salt înspre 
masă) 



SCENA 2 
(FELICIA, MARIAN) 

(Intră Marian Strâmbu, primarul satului Cârna Mare, fratele 
directorului. Seamănă destul de mult cu George, doar că 
nu poartă costum, ci e îmbrăcat „şantier eşte", cu jachetă, 
pantaloni băgaţi în cizme verzi de cauciuc, pe cap o şapcă 
„tovărăşească") 

MARIAN (bănuitor) 

Singură? Unde-s profii? Tu ce cauţi aici? 
FELICIA 

Caut ceva? De unde ştii? 
MARIAN 

Ce-ar căuta o elevă singură în cancelarie? 
FELICIA 

Să fie urecheată, de exemplu. Că nu şi-a făcut lecţiile. 
MARIAN 

Cine-şi mai face lecţiile? 
FELICIA 

Nimeni, ai dreptate. Că-i naşpa... pardon, că e fată rea. Foarte 

rea. Se culcă cu bărbaţi însuraţi. Bad girl! 
MARIAN (tuşeşete încurcat) 

Nu e chiar atît de rea. îşi ţine gura. E bine să-şi ţină gura şi pe 
mai departe. De fapt, nu pe de-a moaca. 

FELICIA 

Această nasty girl vrea să facă grevă - aşa am auzit. De cînd cu 
criza, leul a devenit pisică. Nu-i mai ajunge nici de chiloţei... 

MARIAN 

Aha! La ce naiba-i trebuie chiloţei? Să-i spui că drumurile de 
pe-aici nu sunt foarte sigure, se mai pot întîmpla şi accidente. 
Sau, hai, spune ce fat-ar mai ajunge tîrfă de lux, cu o cicatrice 
pe faţă? 

FELICIA (bravînd) 

0 fi Mafia bau-bau, dar nu cea... locală. 
MARIAN 

Fetiţa cea rea a crescut mare. La toamnă va fi la liceu. Nu cu 
buzunarele goale. Aşa-i bine? 

FELICIA (nepăsătoare) 

Vom vedea, (porneşte spre uşă) 

MARIAN 

Dacă o vezi pe Vicea, roag-o să vină aici. Sau pe Tincuţa. 
FELICIA 

Pe una sau pe cealaltă? (Deschide uşa. Pe ea intră sergentul de 
poliţie COSTICĂ Viezure. FELICIA iese) 

SCENA 3 

(MARIAN, COSTICĂ) 
MARIAN 

Aha! Salut. Veşti? 
COSTICĂ 

Să trăiţi! Ceva-ceva... E bine să ştiţi. 
MARIAN 

întotdeauna e bine să ştiu! în ce direcţie? 

COSTICĂ 

Sunt mai multe. 

MARIAN 

Zi de icoane. Se face anul, trebuie închis dosarul... 
COSTICĂ 

Păi, ăsta e simplu. Cîţiva băieţi de-a opta. Dar sunt minori, nu 
ne putem lua de ei. Mai rău e că-n spatele lor e părintele loan... 
şi Tincuţa. 

MARIAN 

Aha. Pe popă îl cam bănuiam... 
COSTICĂ 

Antenele noastre zic că icoanele au apărut la tîrg în Dobrogea, 
se vînd pelerinilor la Sfîntu' Andrei. 

MARIAN 

Aşa. Tincuţa, zici? Nu mă mir. Frate-meu, ştie? 
COSTICĂ 

Cum să nu ştie? Ştie tot ce e în şcoala lui. A mers mucles, e 
nepotu', cumnata... Poate ştie şi Vicea... 

MARIAN 
Bine. Altceva? 

COSTICĂ 

Cu astea ce fac? 

MARIAN 

Las' că le rezolv eu, cu George. 
COSTICĂ 

Cum vreţi. Kosonii. 

MARIAN 

Ai dat de hoţi? 

COSTICĂ 

Asta e greu, n-au lăsat urme. Dar ceva-ceva tot a răsuflat. 
Bănuim unde-arfi cîţiva cocoşei. 

MARIAN (îngrijorat) 

Nu vă luaţi după aparenţe şi zvonuri! Putem da de dracu'... 
COSTICĂ 

Dacă se bagă SRI? Interpolul? 

Ce să caute, bre? Suntem ţară independentă, suverană... Mai 
bine să-şi vadă de cocoşeii lor! 

COSTICĂ 

Şase au apărut la ei, la o casă de licitaţii. Au luat-o din capătul 
ăla. Mi-e teamă... 

MARIAN 

Las' că se rezolvă! N-or fi primii. Vorbeşte mai bine cu inspec- 
toarea aia, madam Colier... 

COSTICĂ 
Dorina... 

MARIAN 

Da. Să nu se mai afişeze cu el la gât, îl mai recunoaşte dracu' 
cineva şi dăm de naiba. 

COSTICĂ 

Bine, o să vorbesc. Altceva, (stfnjenit) 

MARIAN 
Zi! 

COSTICĂ 

E o problemă mai... delicată. Nu ştim cît de întinsă... 
MARIAN 

Zi, dom'le, ce te tot coieşti? 

COSTICĂ 

M-am dus la doctor. Am ceva probleme... 

MARIAN (devine atent) 
Şi? 

COSTICĂ 

Nu am numai eu. Are şi Doctorul. Şi... alţii. Zice Doctorul: „ep- 
idemie de sifilis". 

MARIAN (pe gînduri) 
Asta nu e bine. 

COSTICĂ 

Nu e. Pentru că sursa pare să fie o elevă. Cinşpe ani... 

MARIAN [explodează) 
0 omor! 0 calc cu maşina! 

COSTICĂ 

Se pare că s-a asigurat. A vîndut povestea la ziar... 
MARIAN 

De ziar am eu grijă. Să nu apară un rînd! Tîrfa dracului! „Nasty 
girl"... Cine mai e? 

COSTICĂ 

Cîţiva profi, trei consilieri ... şi Preşul de la Ceilalţi. 
MARIAN 

Asta e bine, vor ţine ciocul mic. 

COSTICĂ 

Ăla de la Fonduri, Şeful Ocolului, patronul de la Păstrăvărie... 
încă vreo doi... 

MARIAN 

Când naiba a dat pe la toţi? Asta nu avea „zi liberă"? 
COSTICĂ 

Ah, da, popa şi şeful lui. 
MARIAN {îngrozit) 

E groasă! Află nevestele... Dacă vreunul nu s-a ferit... 
COSTICĂ 

Cum naiba să fi tras balon cu nevastă-mea? O chestie veselă. 
Ştii, Veterinarul e bolnav din altă sursă - nevastă-sa. 

MARIAN (furios) 
Aia de unde a luat-o? 

COSTICĂ 

Nu vrea să spună. Eu cred că de la băiatul care-i plimbă căţeii. 
MARIAN 

Drace! Cîţi elevi sunt bolnavi? 
COSTICĂ 

Nu ştiu. Nu au mers la doctor. Cică vor trimite laboratorul la 
şcoală, să facă teste tuturor elevilor... 

MARIAN 

Dacă suflă chestia asta, dăm de dracu'! Doamne! 

(intră TINCUŢA) 



SCENA 4 

(MARIAN, COSTICĂ, TINCUŢA) 
TINCUŢA 

Maică, parcă nu erai bisericos. 
MARIAN 

Viaţa, cumnată, viaţa. Legată cu aţă... 
TINCUŢA 

Mie-mi spui?! Zicea piţipoanca aia de Felicia că mă cauţi. 

MARIAN (scrîşnind din dinţi) 
îi arăt eu piţipoancei! 

TINCUŢA 

Te-a supăratără cu ceva? Ştii, mi se pare schimbată de la o 
vreme... 

MARIAN 

Las' c-o schimb eu, de n-o mai cunoaşte nici mă-sa! în ce fel? 
TINCUŢA 

Mi-e greu să spun. Parcă se bucură de ceva. Nu cred c-a dat 
de mă-sa. De tac-su nu-i pasă, oricum. Mi-a zis un banc - pînă 
atunci nu îmi spusese bancuri. Cică la auzit de la un prof... Poate 
de la Bogdan, pare că s-a dat şi el pe brazdă... 

MARIAN 

Ce banc? Ce are asta de-a face cu Felicia? 
TINCUŢA 

Ce banc? Stai să vezi. Cică Bulă stă de vorbă cu un coleg: „Mă, 
m-a bătut taică-meu de m-a frînt. Dac-aş avea măcar cincizeci 
de euroi, m-aş răzbuna cumplit!" „în ce fel? Ai pune pe unii să-l 
bată?" „Ei, aş!" zice Bulă. „O ştii pe Virginica? Are sifilis, l-aş da 
euroii ei, să-mi dea şi mie boala." „Ce-ţi veni, băi? Eşti nebun?" 
„Nu, stai să vezi: eu îi dau boala Sulfinei, ea o dă profului de 
fizică, iar el e amantul maică-mi. Aşa ajunge taică-meu să se 
ţină de garduri, ha!ha!ha!" „Nu-i cam complicat?" întreabă co- 
legul. „Ce nu-l trimiţi pe tac-tu la Virginica?" „Nu, că prostu' n-o 
înşeală pe mama." 

(MARIAN şi COSTICĂ se uită unul la altul) 
MARIAN 

Ca să vezi de unde i-a venit ideea?! Profii n-au altă treabă decît 
să spună bancuri tîmpite elevilor? Da' de unde a luat ea boala? 
Şi vezi, ce e cu acest Bogdan... (către TINCUŢA) Zi, ai rîs? 

TINCUŢA 

Ce s-a întîmplat? Ce dac-am râs? Iluritatea nu-i interzisă... 
MARIAN 

Las' că-ţi dau eu ilaritate, să tot rîzi! la zi, cum e cu icoanele? 
TINCUŢA 

Icoanele? Le pictează Ionică şi Vasilica... 



O zi obişnuita 



93 



MARIAN 

Lasă astea! (face semn lui COSTICĂ să plece. Acesta salută şi 
iese) Vorbesc de cele furate. 

TINCUŢA 

Ce-i cu ele? A trecut aproape anul... 
MARIAN 

Să nu minţi! Auzi, să nu-mi spuneţi nimic! Vă era că-mi faceţi şi 
mie parte? Da' bani de la UiE, cine vă dă? 

TINCUŢA 

Nu ştiu cine te-a supărat... 
MARIAN 

S-a aflat cine era în spatele copiilor de le-a furat. Crezi că sunt 
copil şi eu? Dau cu voi de pămînt de nu vă vedeţi! Dacă nu mai 
pot avea încredere nici în fraţi, bine-am ajuns... 

TINCUŢA 

Hai, măi, ce sari aşa? N-au fost nici cinci miare. Ce-i pentru tine 
banii ăştia? Tu faci zeci de mii din drumuri, păduri, pescuit, 
agricultură... 

MARIAN 

Nu e vorba de cît fac! Aţi avut şi voi partea voastră. E c-aţi ţinut 
ascuns. Aţi făcut-o prin dos... 

TINCUŢA 

Eu nu am văzut un firfiric din ei, să-mi sară ochii! Bezmetica de 
Vasilica, de nu-i mai ajunge. Şi Ionică, popa. Şi arhimadritul... 
Doamne, atta zarvă de la cinci miare... 

MARIAN (se linişteşte) 

Bă, zi-le şi celorlalţi că, dacă vă mai prind că mă lucraţi prin 
spate, v-am ras! Vine vara, şcoala intră în reparaţii - nu vedeţi 
un ban! Să nu ziceţi p-ormă că-s om rău. Frate-frate, da' brân- 
za-i pe bani. (iese) 



SCENA 5 

(TINCUŢA, apoi LEOPOLDINA) 
TINCUŢA 

Pfiu!... A ştiut Vetuţa de ce n-a venit. Frate, frate... Pentru nişte 
amărîte de cinci miare! 

NARATORUL 

E vorba de încredere. 

TINCUŢA 

Cine mai are încredere? Doar proştii. 
NARATORUL (simultan) 

Doar proştii.. Dar, fie, aţi început să vă certaţi de la găinării? 
Auzi, să fure icoanele de pe pereţi! 

TINCUŢA 

Prostul de Ionică. Nu numai că n-a făcut bani mulţi, dar acum 
băieţii îl au la mînă. Mai bine le fura singur. 

NARATORUL (simultan) 

Mai bine le fura singur. Dar şi popa, a ajuns să fure din şcoală! 

TINCUŢA 

Vasilica-i de vină, mînca-o-ar ciorile! Că nu-i mai ajunge. Se vrea 
şi ea cucoană mare, să meargă la şoptriping la Viana şi Paris, ca 
băştinoasele italience. De cînd încondelează ouălele, se crede 
mare hartistă... 

(intră LEOPOLDINA) 

LEOPOLDINA 

Cine se crede artistă? 

TINCUŢA 

Nepoată-mea, preoteasa. 
LEOPOLDINA (rîde) 

S-a umplut satul de hartişti. Elevii fac filme de le vînd pe net, 
Nepoată-ta vopseşte ouă, popa face icoane, doi consilieri cîntă 
manele... 

TINCUŢA 

Ăia cîntau dinainte de a fi aleşi. D'aia i-a ales oamenii... 
LEOPOLDINA 

Am auzit că Bogdan cîntă folk. Mai rămîne ca matale să faci 
balet, Vicea să facă tapiserie, iar Directorul să sculpteze... 

VICUŢA 

Io făceam balentină pe la nunţi, da' acu' nu prea mă mai ţin 
şalele. Da' tu ce faci? Tu nu faci artă? 

LEOPOLDINA (surprinsă) 
Ce-ţi veni? 

TINCUŢA (o priveşte bănuitor) 
Am zis ceva? 

LEOPOLDINA (liniştită) 

Cred că mă apuc să croşetez, (rîde) 

TINCUŢA 

Fetiţo, mi se pare că te-ai schimbat de la o vreme... Pînă nu 
de mult erai mai progresionantă, gata de harţă, clonţoasă... Te 
certai cu toţi. Acum nu-ţi mai aud guriţa! Nu-i bine, nu-i bine... 

LEOPOLDINA 

Ce nu-ţi place? Dacă dau din gură, nu-i bine; dacă nu dau, tot 
nu-i bine... 

TINCUŢA 

Don'şoară, eu nu-s de ieri, de-alaltăieri. Apele tăcute sunt adîn- 
ci... Coci ceva şi nu mă dumiresc ce. Credeam c-o să pleci anu' 
ăsta... 

LEOPOLDINA 

0 să plec. Toamna nu mă mai prinde pe aici! 
TINCUŢA 

Şi un-te duci? La oraş? în Capitală? 

LEOPOLDINA 

Văd eu. Lumea-i largă. 

TINCUŢA 

N-o să fie uşor. Coana Marga, a plecat chiar înainte să vii tu, a 
stat pe-aici şi prin alte locuri vreo douăjdoi de ani. l-o luau alţii 

înainte. Abia acum a ajuns şi ea la oraş - la Făurei... 0 să-mi 
pară rău. începusem să mă învăţ cu tine. Cine va face fizică? 

LEOPOLDINA 

Nepoată-ta. Termină liceul... 
TINCUŢA 

Ei, aş. Aia se vrea la facultate. Şi-a aranjat o slujbă să telefonească. 
Are colege care nici nu dau pe la cursuri, dau numa' darul. Nici 
nu gîndeşti cînd ai patalamară... Cred că şi Lumi o să plece. 0 să 
rămînă pustiu pe aici... 

(intră TUDOSE, poştaşul. Este îmbrăcat cu un costum cam ros şi 
prăfuit. Pe cap poartă o şapcă de poştaş şi în bandulieră o tolbă 
din piele uzată) 



SCENA 6 

(TUDOSE, TINCUŢA, LEOPOLDINA) 
TUDOSE 

Săru-mîna! Aici e cancelaria Şcolii Generale din Cârna Mare? 
TINCUŢA 

Parcă n-ai şti?! Ai venit de sute de ori pe-acilea... 

LEOPOLDINA 

De altfel, scrie pe uşă... 

TUDOSE 

Trebe să-ntreb, aşa-i Regulamentul. 

LEOPOLDINA 

Dar la uşă nu trebuia să baţi? 
TUDOSE [fîstfcit) 

Ba da, dar am uitat. Am un ordin scris de la Clinica Medicală. 
Cine semnează? 

TINCUŢA 

Păi, cred că eu. Eu sunt Administratoreasa. Şi Secretara. Sau 
vrei să semnez din partea Sindicatului? 

TUDOSE 

Nu, Secretara e de-ajuns. Uite aici. 

TINCUŢA (luînd scrisoarea, după ce semnează într-un borderou) 
Despre ce e vorba? Că ştiu că citeşti scrisorile... 

TUDOSE (tuşeşte) 

Cică toţi băieţii şi fetele... şi profii, să facă analize. Vine Doctorul 
după-masă să racolteze sînge. 

LEOPOLDINA (atentă) 
De ce? Ce s-a-ntâmplat? 

TUDOSE 

De un-să ştiu eu? N-a vrut să spună. Nici asistenta. Secret mare, 
dacă nici eu nu l-am putut afla! 

TINCUŢA 

la stai! Costumul ăsta mi-e cunoscut!... 
TUDOSE 

Mi l-a dat domnu' Dinu. Cică avea două. Acum şi-a cumpărat 
unul nou, vrea să plece în excursie... 

TINCUŢA 

Pfiu! cum de nu m-am prins?! Să ştii că dom' Dinu venea la 
şcoală cînd cu unu', cînd cu altu'- andrelnativ... 

LEOPOLDINA 

Lasă costumul! Mă întreb ce-o fi cu analizele astea... 
TINCUŢA 

Poţi să ştii? O fi vreo contagiune, Doamne fereşte! Vaca nebună, 
tuşea porcilor, orbu' găinilor... 

TUDOSE 

Săru-mîna! eu mă duc. Mai am o scrisoare urgentă, apoi de 
dus ziarele... Da', madam Tincuţa, am să-ţi spui ceva... (priveşte 
semnificativ către Leopoldina) 

TINCUŢA 

Dă-i drumu', că-i de-a noastră! 

TUDOSE (//' dă un plic dolofan, pe care-l scoate din tolbă) 
Tincuţo, ştiu că tu învârţi totul mai ceva ca Vicea. Uite, năroada 
de fiică-mea a terminat mai an liceul. Am ţinut-o un an pe- 
acasă. Ce era să fac? E de datoria părinţilor să se lupte pentru 
copiii lor... 

TINCUŢA 

O vrei suplinitoare? Se face, că toanta de nepoată-mea nu vine, 
iar Lumi poate pleacă şi ea... 

TUDOSE 

Noooo, că nu-s bani! Ziceam s-o dau la primărie, ceva secretară 
pe-acolo... 

TINCUŢA 

Taci bre, nu fi lacom! Acolo e greu... 
TUDOSE 

De aceea am pus cinci miare în plic. Şi vor fi alte zece, lui dom' 
primar. Lui nu pot să-i dau, că-i sunt subalterniu... 

TINCUŢA (pe gînduri) 
Ăhîm... Să văd ce pot face. 

TUDOSE (încrezător) 

Doamnă Tincuţa, cînd vrei matale, le rezolvi pe toate! 
TINCUŢA (veselă) 

Măi al dracu'! De unde ai tu cinşpe mii? 
TUDOSE 

Vîndui lotul dinspre şosea, (ritos) E datoria părinţilor să-şi 
pregătească copiii pentru viaţă! 

TINCUŢA 

Chiar aşa! O să te rezolv! 
TUDOSE 

Atunci, mă duc. Săru-mîna, doamna Tincuţa. Domnişoara 
profesoară... (iese) 

SCENA 7 

(TINCUŢA, LEOPOLDINA) 
LEOPOLDINA 

Ta-dam! Şi uite cum se fac banii... 
TINCUŢA 

Ei, nu-i întotdeauna aşa uşor... 

LEOPOLDINA 
îl rezolvi? 

TINCUŢA 

Sigur. La zece mii, pune şi cumnatu' meu botu'. Ce mare lucru 
să infiinţească o slujbă în plus, cine stă să le numere? 

LEOPOLDINA (rîde) 

Chiar aşa. Cînd mă gândesc că fenomenul ăsta-i generalizat... 
TINCUŢA 

Măi fato, ce nu vrei tu să intri în rândul lumii? Să ştii, te rezol- 
vam să intri în politică. Fată deşteaptă, frumuşică... E nevoie de 
sînge tânăr în partide! Mai întîi pe aici, apoi la judeţ, ca mîine 
în parlamentare, sau secretară sau consilieră a vreunui mahăr... 

LEOPOLDINA 

Chiar, la asta nu m-am gândit! Cum s-ar zice, tîrfă de lux... Poate, 
dacă-ţi venea ideea mai repede. Acum... e ireversibil. 

TINCUŢA 

Ce-i aia irevensabil? Toate se pot rezolva, la timpul lor. 

LEOPOLDINA 

Uneori, da. Şi ce-o fi cu acele analize?... Poate-i bine că le fac... 
TINCUŢA 

Te doare ceva, mamă? 
LEOPOLDINA 

Nu... nu cred. în fine. (rămîne pe gînduri) 
TINCUŢA 

Apoi, domnişoară profă, eu mă duc să vorbesc cu soră-mea... 
(intră DINU, îmbrăcat leit ca poştaşul - dar fără şapcă şi tolbă) 



SCENA 8 

(TINCUŢA, DINU, LEOPOLDINA) 
TINCUŢA 

la te uită ! Ptiu ! Dac-aveai şapcă şi tolbă, ziceam că ai uitat ceva... 

DINU [nu înţelege) 
Ce şapcă, ce tolbă? 

TINCUŢA 

Acelaşi costum aldrenativ, simulativ, haha... 



DINU [aiurit) 
Ce costum? 

TINCUŢA 

De-I dădusei păştaşului, bre! 
DINU 

Ah, da... Mi-am luat costum nou, îl port din toamnă... 
TINCUŢA 

Sper să te recunosc. De treizăci de ani te ştiu tot cu ăsta. Cu 
ăstea... Cînd pleci? 

DINU (surprins) 
Unde? 

TINCUŢA 

Ei, unde? La cazino, la Manpole. 

DINU [stînjenit) 
în vară... 

TINCUŢA 

Eu am plecat. Să ne vedem sănătoşi, să nu dea vaca nebună 
peste noi! (iese) 

SCENA 9 
(DINU, LEOPOLDINA) 

DINU 

Ce vacă nebună? Uneori nu o înţeleg ce vrea... 
LEOPOLDINA 

Da, uneori încearcă să epateze, să pară preţioasă... Aşa a fost 
dintotdeauna? 

DINU 

Nu, numai de cînd au adus-o ai ei secretară. Mă şi mir cum de-a 
acceptat să fie şi femeie de serviciu. E drept, dac-ar fi numai ea, 
ne-ar mînca şobolanii şi cîrcalacii... Noroc că are „ajutor". Aşa, 
se simte şi „şefă"... 

LEOPOLDINA 
Eşti rea cu ea. 

DINU 

Nu sunt. O femeie obişnuită, ca noi toţi. Cu orgolii, egoisme, 
mitocănisme, răutăţi - ca şi noi. Uneori cu momente de 
bunătate neaşteptată - ca puţini din noi. Ştiu că încearcă să-i 
ajute pe elevii ai căror părinţi au plecat în Vest. Mai ales, pe 
Felicia. 

LEOPOLDINA (pe gînduri) 

Da, Felicia e un copil problemă. Păcat! Cînd am venit, era o fată 
linişţtită, silitoare, isteaţă, talentată, ascultătoare... îi plăcea 
limba română, istoria, scria poezii... 

DINU 

Da, e greu de crezut. A cîştigat locul întîi pe ţară. A recitat o 
poezie scrisă de ea; ţin minte că mă scuturau fiori când am as- 
cultat-o... Ceva cu mama. Maică-sa tocmai plecase în Italia. 

LEOPOLDINA 

Da. A câştigat premiu: o excursie în Grecia. Dar a plecat fiul Pri- 
marului. O mizerie! De atunci s-a schimbat. Parcă vrea să se 
autodistrugă. Are o ură care o va topi pîn-la urmă... 

DINU 

Da, aşa o simt şi eu. Dac-am fi în America, ar putea pune mâna 
pe un kalaşnikov şi ne-ar ciurui pe toţi! Aşa... 

NARATORUL 

Oricît aţi încerca, o astfel de tragedie nu va avea loc! Nu. Felicia 
are multe păcate, dar nu-i o ucigaşă. 

DINU (către Leopoldina) 

Cred că-i prima oară că stăm de vorbă... Eşti un pedagog bun, 
domnişoară. 

LEOPOLDINA 

Mulţumesc. Pe tine nu te-am putut clasifica... 
DINU 

Trebuia să mă clasifici? Sunt şi eu un profesor român ca oricare 
altul. Adaptat sistemului. Mi-am făcut bine meseria - cînd s-a 
putut. Chiar şi cînd nu s-a putut. Am asistat la degradarea Şcolii 
- dar nu m-am putut împotrivi. M-am integrat... Pe urmă... Tu 
nu ştii... Tu, cîţi miniştri ai apucat? Doi? Eu nu le mai ţin minte 
numărul... Fiecare a venit cu reforma lui - care, mai mult a 
încurcat. Au fost schimbaţi înainte să implementeze ceva - şi 
poate e mai bine c-a fost aşa. Deseori, nici noi nu înţelegeam 
ce se urmăreşte... iar copiii... Pe urmă nu ne-a mai păsat. Şi 
cum salariile au rămas de toată ruşinea, asigurarea venitului a 
rămas singura noastră grijă. 



LEOPOLDINA 

Şi mai vezi tu o redresare? 

DINU 

Nu o văd. Ştii? în ultima vreme m-am tot gîndit. Ies la pensie! 
Da, intru în pensie. O să mai dau meditaţii, nu pot fără, dar în 
şcoală nu mai calc! 

LEOPOLDINA 
Pleci în excursie? 

DINU 

O tîmpenie. Mi-am dorit toată viaţa să merg la Monte Carlo, 
să joc la ruletă. Puseu de adolescent frustrat. Nu, mă duc la 
Mănăstiri. Şi în Maramureş, pe la cetăţile transilvane, în Deltă, 
la Mare... Peste tot pe unde am fost cînd eram tînăr. Păcat că 
nu mă mai ţin genunchii... şi inima... că aş face drumeţii prin 
munţii ţării. Avem o ţară frumoasă, domnişoară! Da, păcat... 
Uneori, pentru unele lucruri, cînd e tîrziu e mult prea tîrziu... 

LEOPOLDINA 

Mă bucur pentru tine. Mă bucur c-am stat de vorbă... 
DINU 

Tu eşti tînără. Pentru tine nu e tîrziu... 
LEOPOLDINA 

Poate că este. Ştii? o să te rog ceva. La orele tale de meditaţie, 
să nu predai numai matematică. Vorbeşte-le despre ce-ai fi 
vrut să fie şi nu e, despre ce e şi n-ai vrea să fie... 

DINU (luminat) 

De ce, nu? Acolo poate că mă vor asculta. Doar dau bani să as- 
culte. Iar cine nu vrea - la naiba! Mai sunt meditatori pe lumea 
asta. 

NARATORUL 

Hei, ce faceţi? E o tragedie, n-o faceţi de tot rîsul! 

(intră CĂLIN. Dinu îl priveşte morocănos, apoi se ridică şi iese) 



SCENA 10 
(LEOPOLDINA, CĂLIN) 

LEOPOLDINA 

Ce e între voi? Am văzut că nu te-nghite. 
CĂLIN 

Să-I ia naiba! Babalîc băgăcios... 
LEOPOLDINA 

De ce ai devenit dintr-o dată vulgar? Parcă erai altfel. 
CĂLIN 

M-am săturat să fiu altfel. Ce folos? 
LEOPOLDINA 

Dinu zicea că pleacă la pensie. Poţi să-i iei locul. 
CĂLIN 

Dacă mai vreau. Mi s-a cam urît de şcoală. 

LEOPOLDINA 
Vrei să pleci şi tu? 

CĂLIN (rade) 

Oh! Nu. Eu nu plec. Mi-e bine aici. (Involuntar se freacă de 
colţul mesei cu scrotul. Leopoldina îl priveşte cu atenţie) 

LEOPOLDINA 

Ai vreo problemă? 

CĂLIN 

Cine nu are? (tace) 
LEOPOLDINA 

OK, văd că ai chef de singurătate, (se ridică şi iese. Călin nu 
încearcă s-o oprească) 



SCENA 11 
(CĂLIN, NARATORUL) 

CĂLIN 

Cred că am dat de dracu...Nu mă simt bine de cîteva zile. Precis 
e sifilis... Am mai avut odată, cînd jucam. Mi-a dat peste cap un 
întreg sezon! Analize, tratamente... Ar fi trebuit să merg la doc- 
tor de la primele semne. Dar cine s-a gîndit că elevele... 

NARATORUL 

Ai dat-o-n bară! Dacă se află, e o adevărată tragedie. Exact ce 
zicea Felicia... 

CĂLIN 

Felicia! La naiba! Cred că ea e buba... Şi cînd te gândeşti că eu 

i-am dat ideea... 

NARATORUL 
Ce idee? 

CĂLIN 

Mai acum vreo două luni, mă apuc să-i spun bancuri. Unul cu 
Bulă. Cică îl bate tat-su de-i sună apa-n cap. Bulă îi spune pri- 
etenului: „Dacă aş avea cincizeci de euroi, m-aş răzbuna!" Pri- 
etenul: „La ce ţi-ar trebui banii?" Bula: „Să-i dau Virginicăi. E 
bolnavă de sifilis." Prietenul: „Eşti nebun! Ce-ţi trebuie sifilis?" 
Bulă: „Stai să vezi! Eu mă culc cu Loredana, colega, şi-i dau si- 
filis. Ea se culcă cu profu de franceză şi i-l pasează şi lui. El, e 
amantul maică-mii. Şi maică-mea se culcă cu tata. Te-ai prins?" 
Prietenul: „Păi, ce n-o trimiţi pe Virginica la taică-tău, nu-i 
mai simplu?" Bulă: „Nu, că boul de tata n-o înşală pe mama!" 
Ha Iha! ha! (rîdefără veselie) Felicia a ascultat, pe urmă a luat-o 
rîsul. Acum tare-mi vine a crede că ea a umplut tot satul! 

NARATORUL 
Ai fost la doctor? 

CĂLIN 

Am fost. El mi-a spus că suntem mai mulţi. Va fi de toată minu- 
nea... Acum trebuie să vorbesc neapărat cu popa şi nu ştiu cum 
să fac. 

NARATORUL 

Mda, e greu, cu reducerile astea de producţie. Fie, poţi să-mi 
spui mie. Gîndeşte-te că sutana ăluia e tot neagră. Nu băga în 
seama masca... 

CĂLIN 

Crezi că va merge? Ce vor înţelege spectatorii? OK, hai să 
încercăm... (NARATORUL se ridică de la masă şi intră în scenă) 
Dom'le, trebuia să intri pe uşă! Cine te crezi, Sfîntu' Duh? 

NARATORUL 
Scuze, din grabă... 

CĂLIN (se adună) 

Bine, bine... Părinte loan, lucrurile au luat o întorsătură nasoală. 
Ştii, la petrecerea de săptămâna trecută... Cineva a filmat cu 
mobilul şi a pus filmul pe net! 

NARATORUL alias IOAN 

Doamne păzeşte! Ce au putut filma? 

CĂLIN 

Nu mare lucru, ca la petrecere. Matale jucai pe masă, printre 
sticle. Asta după ce ne-am dezbrăcat de cămăşi, pîn-la brîu, 
dansînd cu elevele... 

NARATORUL alias IOAN 
Eu, fără sutană? 

CĂLIN 

Şi fără cămaşă, nu-ţi spusei? Noroc că nu ţi-ai dat jos pantalo- 
nii... 

NARATORUL alias IOAN 

Hm, pe internet? Asta nu-i bine... dar nici cap de ţară. Părintele 
Arhimandrit nu a spus nimic... 

CĂLIN 

Poate nu a aflat. Azi vine Inspectoarea pe-aici. Dar nu asta e 
problema, asta se rezolvă. 

NARATORUL alias IOAN 

Ce mai e? Chestia cu Felicia? 

CĂLIN 

O să vorbim şi depre asta. Nu, faptul că pe film apar eu! 
Dezbrăcat. Mi se vede tatuajul, cicatricea. Dacă e pe internet, 
or să mă recunoască... 

NARATORUL/IOAN (care păşea de colo-colo, se opreşte brusc) 
Domnule, asta nu-i deloc bine! 

CĂLIN 

Dacă aţi plătit totul la timp, cum aţi vorbit, poate e OK 
NARATORUL/IOAN 

Nu ştiu Părintele Arhimandrit ce-a făcut... Ştii că prin el trim- 
item marfa în Spania. 

CĂLIN 

Dom'le, dacă n-aţi fost corecţi, ne trezim cu ei! Ălora nu le pasă 
de sutane şi bărbi şi cruci. Dăm de dracu'! N-au milă. Nu va fi 
bine nici dacă cei de la Interpol, de la Antidrog, dau de urma 
mea... Cine i-a lăsat să filmeze, dom'le?! 



(intră MARIAN) 

SCENA 12 

(CĂLIN, NARATORUL alias IOAN, MARIAN) 

MARIAN 

Bine că v-am găsit! Domnilor, e groasă chestia cu sifilisul! Vin să 
facă analize în şcoală. Cică sunt cîţiva profi, popi... Care profi, 
băi Căline? Că pe Dinu nu-l pot bănui, nici pe frate-meu... Tu, 
Bogdan, Părintele... Care popi, băi Ioane? 

CĂLIN {ruşinat) 
Da, eu sunt bolnav... 

MARIAN 

Măi, aşa vă trebuie! Că vă daţi la eleve... Şi tu, Ionică? 
NARATORUL alias IOAN 

Cred că da... Nea Mariane, om sunt şi eu. Şi Felicia aia e fiica 
Evei, e ispita întruchipată. Ce era să fac, dacă mi s-a vîrît în pat? 

MARIAN 

Ţi s-a vîrît, ai? Adică, n-o chemai tu, de cîte ori ţi se ducea ne- 
vasta prin vecini... Am vorbit cu Preşul Celorlalţi. Am propus 
pace înă trecem peste asta. E şi el bolnav. Nu de la eleve... 
(înjură printre dinţi) 

CĂLIN 

Ce mai contează? 
MARIAN 

Contează, că a luat-o de la Vasilica. (îl taie pe părinte) Da, boule, 
că tu n-ai folosit prezervativul cu ea! 

NARATORUL alias IOAN 
0 omor! O... 

MARIAN 

O pe dracu' să te ia! Dacă tu umbli cu elevele, ea de ce n-ar avea 
amant, eh? (se corectează) Cu tabăra adversă, totuşi? Cine ştie 
ce secrete i-a vândut ăluia? Şi boul de veterinar, el a luat de la 
nevastă-sa! 

CĂLIN 

Cu ăsta ce mai ai? 
MARIAN 

Am, că eu mai treceam pe la ea... Nici nu mai ştiu dacă-l am de 
la Felicia sau de la ea. Auzi, domnule, acum femeile se dau şi 
ele la elevi! Ptiu! 

NARATORUL alias IOAN 
Unchiule, e alta şi mai groasă... 

MARIAN 

Ce poate fi mai rău de-atît? 
CĂLIN 

Am fost filmat la Petrecere. Filmul circulă pe internet acuma. 
S-a dus dracului acoperirea mea! Tocmai acum, chiar am primit 
cincizeci de kile. Dăm de dracu'! 

MARIAN (se ia cu mâinile de cap) 

Băi, mă nenorociţi! E clar, Căline, trebuie să dispari. 

CĂLIN 

Eu o întind, n-am nevoie de îndemn. Se lasă cu zeamă de hîrleţ, 
băieţii ăia nu ştiu de glumă. Dacă nu, cu un sejur după gratii. 
Daţi-mi o sută de mii, să am din ce trăi... 

MARIAN {ultragiat) 

O sută de mii? De unde? 

CĂLIN 

Vă rămîne marfa. Şi n-am primit nimic de pe ultimele două... 

NARATORUL alias IOAN 
Părintele nu a dat încă banii... 

CĂLIN 

Băi, voi sunteţi nebuni?! Mă predau la Antidrog şi dau totul pe 
faţă, măcar mi se reduce din pedeapsă... Vreau banii şi acum! 
Seara nu ma prinde aici... 

MARIAN 

OK; OK; hai cu mine. Dar marfa mi-o dai mie! Să mergem. 
(cei doi ies) 

NARATORUL (în urma lor) 

Staţi, bre. ce mă lăsaţi aşa. Cum rămîne cu popa? (către public) 
Hai să zicem că şi popa a plecat... (iese din scenă şi se reaşază 
la masă, în spotul de lumină) 

SCENA 13 

(GEORGE, DORINA, LEOPOLDINA, BOGDAN) 

(intră cu toţii, în urma Dorinei. George ţine uşa pînă ce trece şi 
Leopoldina, apoi se bagă în faţa lui Bogdan) 

DORINA 

Aşa nu mai merge! Am fost prea bună. Am auzit eu una-alta, 
dar am închis ochii... 0 indisciplină crasă, domnule Director. Se 
va lăsa cu pedepse usturătoare şi administrative! (se aşează la 
masă, pe locul din mijloc) 

GEORGE (se aşează lîngă ea) 

îmi permiteţi? Doamnă Inspectoare-şefă, e vina mea. Recu- 
nosc! Am fost ca un tată pentru profesorii din şcoala asta... 

LEOPOLDINA (aşezîndu-se pe un scaun în colţul mesei) 
...Mai ales pentru Luminiţa... 

GEORGE 

... şi pentru elevi. Da, am greşit grav! Vă asigur că astfel de lu- 
cruri nu se vor mai repeta. 

BOGDAN (toarnă apă în pahare, ia unul şi se aşează în capul 
mesei, lîngă Leopoldina) 

Peste tot, în toate şcolile, se întîmplă tot felul de lucruri. De ce 
ar fi dracul mai negru tocmai la noi? 

DORINA (către Bogdan) 

Te faci că nu ştii? Cine a mai pomenit aşa ceva? Ai văzut 
filmuleţul? 

BOGDAN (nepăsător) 

Filmul? Care din ele? Am anunţat încă din iarnă: trei filmuleţe 
cu elevi făcînd sex cu colegele lor! S-a luat vreo măsură? 

GEORGE 

Bogdănele, ce-ai fi vrut să facem? Să-i exmatriculăm? Este ob- 
ligatoriu ca ei să termine şcoala! Asta e Legea. Şi apoi, o făceau 
în afara orelor. Unul era din vară, din vacanţă, pe malul bălţii... 

DORINA [îl întrerupe) 

Nu, domnule Director, domnule profesor. E rău destul ce s-a- 
ntîmplat cu elevii, abia am reuşit să muşamalizăm scandalul. 
Au ajutat şi părinţii... Fata a fost mutată în alt oraş... 

BOGDAN (pufnind în rîs) 

Acolo n-a făcut nici un film? încă?... 

DORINA 

Vă rog, puţin respect. Nu, de data asta este vorba de un film în 
care apar profesori şi elevi. E bestial! Nu credeam că voi vedea 
aşa ceva vreodată! 

(George şi Bogdan îşi arată uimirea prin exclamaţii. Lopoldina 
tace, cu capul plecat. Dorina urmăreşte reacţiile celorlalţi) 

DORINA 

Domnişoară profesoară, nu spui nimic? 

LEOPOLDINA 

Ce-aş mai putea spune? 

DORINA 

Nu ştiu. Mă aşteptam, totuşi, la o reacţie din partea dumitale. 
LEOPOLDINA (luînd taurul de coarne) 

Asta e. Nu mă aşteptam să fie pus filmul pe internet atît de 
repede... 

DORINA 

Da, ce e rău se răspîndeşte ca focul prin iarba uscată. Nu înţeleg, 
totuşi: cum de-a fost posibil? 

LEOPOLDINA 

Eram beată. Asta e. în ultima vreme mă învăţasem să beau 
seara, să-mi umplu timpul... 

NARATORUL 

Hei, ce faceţi din piesa asta? 
LEOPOLDINA 

Eram atît de singură! Nu mai suportam. Toţi colegii erau ori ji- 
godii, ori însuraţi, ori copii... lartă-mă. Bogdane. Dar tu nu aveai 
ochi pentru mine, o sorbi din ochi pe Luminiţa... 

BOGDAN (tuşind încurcat) 
Nu e ce crezi tu... 

LEOPOLDINA 

Nu contează. Mi-am luat într-o seară un elev în pat. 

GEORGE, DORINA (ultragiaţi) 
Ooooh! 

BOGDAN (blocat) 

Ce-ai făcut? Nu se poate! 

LEOPOLDINA 

Da. Dacă toţi profii îşi iau fetiţe, eu de ce nu mi-aş lua un băiat? 
N-aş fi prima. în fond, sunt numai cu zece ani mai tineri... Mulţi 
mai înalţi decît mine. 

DORINA 

Nu-mi vine să cred. Atîta neruşinare! 
LEOPOLDINA 

Astfel de cazuri se întîlnesc în America, Franţa, Suedia, Cana- 
da... 

GEORGE (cu asprime) 

Acolo fac puşcărie! Corupere de minori. 

LEOPOLDINA 

Hai să fim serioşi. Cîţi fac puşcărie în România pentru corupere 
de minore? Ha! Ar rămîne sistemul fără o groază de profesori, 
politicieni, poliţai, afacerişti... De ce-aş face eu puşcărie? 

DORINA 

Totuşi, ce e cu filmul? 
LEOPOLDINA 

V-am spus: eram beată. Aveam doi... Printre altele, ne-am ui- 
tat la cîteva filme făcute de ei cu colege. Le-au pus pe un site, 
fac bani cu ele. Ne-am uitat şi la filmul profei ce făcea sex cu 
barbatu-său. Că nu se lasă cu pedepse, că nimeni nu păţeşte 
nimic, că se fac bani... într-un joc, am lăsat să fim filmaţi... cu 

rîndul... 

BOGDAN (cu adevărat şocat) 

E adevărat? Atunci erai beată - sau acum? 

LEOPOLDINA (pune palma pe mîna lui. El sare ca ars) 

De ce, Bogdane? Pentru că sunt sinceră? Ce e mai natural decît 

să faci sex? Sigur, ideal ar fi s-o faci cu persoana iubită. Dar noi, 

cei ce nu ştim să iubim, să nu ne împlinim această necesitate 

fiziologică? 

BOGDAN (se ridică) 

Nu ai dreptate! Aşa se poate justifica orice mîrşăvie. 
LEOPOLDINA 

Şi nu se justifică? Uită-teîn jur, Bogdane. La noi în şcoală, în sat, 
în societate... Unde e morala? Unde, etica? De ce m-aş simţi eu 
mai vinovată? 

BOGDAN (cuscîrbă) 
Pentru bani!? 

LEOPOLDINA 

Nu neapărat. Din plictis. Pentru a evada... Căutînd ceva care 
să-mi schimbe viaţa. Din teribilism, dacă vrei, alături de copiii 
aceia teribil de amorali... 

BOGDAN (pornind spre uşă) 

Mi-e scîrbă! Nu mă aşteptam, de la tine... Tu erai singura pe 
care o admiram, (iese) 

SCENA 14 

(GEORGE, DORINA, LEOPOLDINA) 

GEORGE (către Leopoldina) 

Pfiu! Ca să vezi... 0 să devii faimoasă, vedetă (rîde) 

DORINA 

Ce veste neaşteptată. De fapt, eu nu ştiam nimic despre filmul 
tău... 

LEOPOLDINA (uimită) 
Nu? Dar spuneai... 

DORINA 

Da' de unde?! E vorba despre filmul de la petrecere. Cel cu pro- 
fii dezbrăcaţi... 

LEOPOLDINA (rîde ca o nebună) 

Chiar? La naiba! De fapt, ce mai contează? Azi-mîine filmul e 
pe internet. Aţi fi aflat oricum - din ziare, de la elevi... Acum, 
totuna-i! 

NARATORUL 

Veţi vedea, şi acest scandal va fi muşamalizat. Că profa era 
acasă, după ore, în timpul ei liber, că i se calcă dreptul la viaţă 
privată, că elevii au profitat de starea ei de beţie, c-au filmat- 
o fără să-i ceară în prealabil acceptul... Peste cîteva săptămîni 
nimeni nu-şi va mai aminti de întîmplare. 

LEOPOLDINA 

N-o să uit eu, în primul rând. Am douăzeci şi cinci de ani, fac 

douăzeci şi şase. Am stat destul aici. Da, vreau să-mi trăiesc 
viaţa! Să fac sex, să călătoresc, să mă îmbrac bine, să beau 
şampanie scumpă... De ce nu? Unii fură pentru asta, alţii ucid. 
Eu o să-mi vînd trupul! Da, o să fac filme, o să fiu curvă de lux. 
De ce nu? De aici plec, oricum plec! Plec chiar acum. La naiba 
cu sistemul ăsta, care a scos la suprafaţă tot ce-i mai urât în 
mine! (se ridică şi iese) 



SCENA 15 

(GEORGE, DORINA) 

GEORGE 

Ce facem cu ea? 

DORINA 

Chiar aşa, o vom acoperi. 0 bezmetică bolnavă, beată, de care 
nişte elevi au profitat... Ei nu păţesc nimic, ea a plecat. Totul e 
să avem cît mai puţine scandaluri! în funcţie de asta atît eu, cît 
şi tu, primim prime. Să vedem ce facem cu celălalt scandal, cu 
petrecerea. 

(intră LUMINIŢA şi IOAN) 



SCENA 16 

(GEORGE, DORINA, LUMINIŢA, IOAN) 



DORINA 

Bine că aţi catadicsit. Am anunţat că va fi şedinţă. Unde e 

Vetuţa... ăăăă, doamna Director-adjunct? Ceilalţi? Ah! Bogdan 
şi Leopoldina nu participă... 

GEORGE 

Ea nu vine... îşi cere scuze, e plecată la oraş... 

DORINA [acră) 

Mda... Unde-i Călin, Dinu...? 

IOAN 

Călin nu vine. A întins-o... din cîte ştiu eu. 

GEORGE [uimit şi furios) 

Cum aşa? Trebuia să discutăm despre film. 

IOAN 

Chiar de aceea a tulit-o... Las' că-ţi spune nenea Marian. El ştie 
mai bine... 

LUMINIŢA 

Nenea Dinu zice că pe el nu-l mai interesează şedinţele, lese la 
pensie... 

GEORGE 

Ce naiba se întîmplă? Unii pleacă, alţii nu mai vin... 
LUMINIŢA 

Ţi-am spus: nici eu nu mai vin. 
GEORGE 

Vorbim noi mai târziu! Acum avem şedinţă. Doamnă 
Inspectoare-şefă, aveţi cuvîntul. 

DORINA 

Bine, vom analiza situaţia doar cu cei prezenţi aici. Trebuie să 
lămurim cum a fost cu Petrecerea [se uită în jur, toţi toc) Eh? 
Georgele? 

GEORGE [stînjenit) 

Acum, asta e - vorba Leopoldinei. Ce s-o mai întoarcem? A fost 
Petrecerea de sfîrşit de an... 

DORINA 

Păi, mai sunt trei săptămâni. 
LUMINIŢA 

Credeţi că mai dă cineva pe la şcoală? 
GEORGE 

Făceam un fel de repetiţie... Aşa. Şi s-a băut un pahar în plus... 
DORINA 

De ce? De unde? 
GEORGE 

De unde să ştiu eu?... 
DORINA 

Tu nu ai fost la petrecere? 
GEORGE 

Am fost, cum să nu fiu? Am fost la masa şefilor, cu Primarul, 
consilierii... Trebuia să fie câte un kil de persoană, dar or fi fost 
mai multe... 

LUMINIŢA 

Un kil? Nouăzeci la sută din ei erau copii! Cum să nu se îmbete 
de la un kil?! Cei mai mulţi băieţi au „ajutat" şi fetele... 

GEORGE 

Dacă ai avut ceva de comentat, de ce n-ai zis înainte de Petre- 
cere? 

LUMINIŢA 

Zi-i chef. Am avut şi am zis. Şi eu, şi Dinu, şi Bogdan... Da' cine 
ne-a ascultat? Că doar vinul venea de la unchiul Marian... 

GEORGE 

Te rog să fii politicoasă, să nu răspîndeşti bîrfe răutăcioase! 

DORINA 
Şi atunci? 

GEORGE 

S-a dansat. A fost, parcă, un concurs, ceva... Nu ştiu prea bine, 
nu eram pe-acolo... 

LUMINIŢA 

Nu mai erai pe-acolo. Te doborîse băutura, că voi aţi băut nu- 
mai vizichiu. Te-au dus în biroul matale. 

DORINA 

Şi cum s-a ajuns la striptiz? 
IOAN 

Doamnă Inspectoare-şefă, dacă-mi permiteţi, se exagerează. 
Nu a fost striptiz! N-am ajuns la chiloţi... 

DORINA 

Da' cămaşa ţi-ai dat-o jos, nu? 
IOAN 

Mi-am. Dar deseori aparenţele înşală. N-am făcut striptiz la 
bară, de fapt nici nu era vreo bară pe-acolo. A fost un... joc 
copilăresc, dacă vreţi... Dansam cu elevele, cîteva, care mai 
greşeau paşii, se mai împleticeau - că şi ele beau, iubiţii mei, 
ce nu s-a văzut! - au început să fie pedepsite: să-şi dea jos 
bluziţele, mai un sutien... Şi au început să chirăie că nu e drept 
ca ele să se dezbrace şi profii nu. Aşa că şi noi, cei care am intrat 
în acest joc copilăresc... 

DORINA 
Cine? 

IOAN 

Eu, Călin, doi consilieri - cei ce cîntă manele... 

DORINA 
Aşa, şi? 

IOAN 

Am ajuns să ne dăm jos cămaşa. Eu, şi sutana... adică, aia am 
dat-o jos de la început, să pot dansa... 

DORINA 

Şi pe masă cum ai ajuns? 
IOAN (amărât) 

Da, acum îmi pare rău... Tot din cauza concursului. Unele fete 
şi băieţi rămăseseră în chiloţi - cum se poate vedea pe film... 

Eu m-am prins că voi dansa printre sticle şi pahare şi că nu-mi 
voi pierde pantalonii. Am mai dat jos doar cureaua... Hă!hă!hă! 
Consilierul Nicoară şi-a pierdut pantalonii... 

DORINA 

Haideţi să reconstituim! Aveţi muzică? 

LUMINIŢA (o apucă veselia) 

Avem. Aduc eu. Ionică, îţi trebuie manele? 

(în timp cit ceilalţi vorbesc, LUMINIŢA scoate din vitrină un CD 
player, alege un CD şi-l pune în aparat) 

IOAN 

Da, mai bine manele. 
GEORGE 

Da' n-o să fie la fel. Acolo băusem cîteva pahare... 
DORINA 

Să nu-mi spui că n-ai vreo sticluţă ascunsă în birou... 
GEORGE (admirativ slugarnic) 

Cum le ştiţi dumneavoastră pe toate cele, doamnă Inspectoare- 
şefă?! Am un coniecel de la mama lui! 

(GEORGE se repede în biroul lui. Se întoarce cu o sticlă de Co- 
gnac, toarnă în pahare) 

DORINA 

Bun şi ăla! Hai să vedem cum dansaţi. Luminiţo, tu fă pe 
elevele... 

(muzică. LUMINIŢA se unduieşte turceşte în faţa lui IOAN, care o 
prinde în braţe, o strînge, o mîngâie. Cînd devine prea îndrăzneţ, 
LUMINIŢA îi dă peste mînă. în curînd, îşi dă jos bluza, rămîne în 
mini şi sutien) 

LUMINIŢA (către IOAN) 

Acuma e rândul tău, nu trişa! (IOAN rîde. îşi dă jos sutana, apoi 
cămaşa. Pîntalonii sunt căzuţi pe şolduri, i se văd jumătate din 
buci) Tăticule, vino şi tu! 

GEORGE 

Da' eu n-am dansat 
LUMINIŢA 

Nu-i nimic, zicem că eşti Nicoară. Veniţi şi dumneavoastră, 
doamnă Inspectoare-şefă. 

(cei doi li se alătură. DORINA face iaşmac din degete, mişcă 
din buric şi şolduri, scoate colierul din taior şi învîrte bănuţul. 
GEORGE îşi dă jos haina şi cravata, îşi descheie cîţiva nasturi la 
cămaşă, îşi suflecă mînecile) 

DORINA 

Cum era pe masă, Părinte? 

(IOAN se urcă pe masă, joacă printre pahare cu paşi de cancan. 
LUMINIŢA se opreşte, îi priveşte cîteva momente, la un pahar, îl 
trânteşte de podea, iese în fugă) 

SCENA 17 

(aceiaşi, apoi FELICIA) 

(Petrecerea continuă, loan dărîmâ un pahar) 
IOAN 

Oops! E rîndul curelei! 

(Toţi rîd. Dorina cântă „arăbeşte": aaaaa... Intră FELICIA) 
FELICIA 

Am auzit că-i chef. Bravo, dom' Director. Bravo, Părinte! Doam- 
na Dorina, daţi clasă! Mi-aş chema colegii, dar sunt la analize. 
Oh, ce cocoşel, doamnă Dorina, să juri că-i koson! 

(cei trei se opresc, IOAN se dă jos de pe masă. GEORGE se în- 
cheie la cămaşă şi se duce să oprească muzica. DORINA îşi vîră 
colierul sub taior.) 

FELICIA 

Cum, pe mine nu mă primiţi la dans? Uitaţi, îmi dau jos şi eu 
bluziţa... 

IOAN (explodează) 

Să fii afurisită până în al şaptelea neam! Mai ai îndrăzneala să 
te araţi aici?! Să rîzi?! 

FELICIA 

Hei, Părinte, dar ce vină îmi găseşti'? Că am fost cuminte şi am 
făcut ce mi-a cerut părintele spiritual? Ce mi-au cerut oamenii 
maturi, unii stâlpi ai societăţii săteşti? Cu ce e diferit acum faţă 

de ce-a fost acum o săptămână-două? Uită-te bine la mine: eu 
sunt minoră! Care... nu are pic de discernămînt. Aţi profitat cu 
toţii de neştiinţa mea, mi-aţi siluit copilăria! Pe vremuri se zicea 
că pe o fată minoră scrie „puşcărie". Aş vrea s-o văd şi pe asta... 

DORINA 

Astea sunt acuzaţii grave, fetiţo. Dacă n-ai dovezi, martori... 
FELICIA (practică) 

Păi, am. Pe ce lume trăieşti? De ce crezi că se fac analize? E ep- 
idemie de sifilis! Am dat boala la toţi aceşti maturi care profitau 
de mine. Din păcate, şi la mulţi colegi... 

DORINA (îngrozită) 
George, tu ştiai? 

GEORGE 

De unde naiba să ştiu? Eu nu-s bolnav... Ionică? Părinte, tu eşti? 
(IOAN încuviinţează, ruşinat) Şi Bogdan? (IOAN neagă). Dinu? 
(idem) Călin (afirmativ) Doamne! Cine mai e? 

IOAN 

Primarul, Preşul Celorlalţi, vreo trei consilieri, Poliţaiul, Vet- 
erinarul, Doctorul, vreo câţiva afacerişti... Soţiile noastre... 
Părintele Arhimandrit... 

GEORGE 

Doamne! Ni se va duce buhul în toată ţara! Cu filmul de la Pet- 
recere, filmul Leopoldinei, filmele porno... (către FELICIA) Tu 
eşti de vină! 

FELICIA (liniştită) 

Doar în parte, (rîde) Nu eu m-am culcat cu Preşul, nici cu Prima- 
rul, nici cu Veterinarul... 

DORINA (uimită - ţaţă curioasă) 
Cu Arhimandritul? 

FELICIA 

Părintele ştie, el mă plasează... 
IOAN 

Te omor, curvo! Fiică a lui Belial, desfrînata Vavilonului! Părintele 
Arhimandrit mi-a zis că mă distruge! 

DORINA 

De ce ai făcut-o? 

FELICIA (tristă, dintr-o dată) 

Să mă răzbun. V-aţi bătut joc de copilăria mea şi a colegilor mei. 
Ne-aţi schilodit sufletul. Ne-aţi aruncat în lume fără educaţie, 
fără principii... Voi şi părinţii noştri. Era nevoie de ceva care să 
vă scuture, să vă trezească! 

GEORGE 

Eşti nebună! Toată lumea este mulţumită cu situaţia de fapt. 
Chiar şi colegii tăi. 

FELICIA 

Pentru că nu ştiu mai bine. De mici, aşa ne creşteţi. Duplicitari, 
imorali, poltroni, şmecheri. Că furăm, asta-i vax albina. Toată 
lumea fură! Fumăm, bem, luăm droguri, ne batem... Jumătate 
din colegi au probleme cu băutura, mulţi din ei sunt idioţi că au 

fost făcuţi la beţie... Drogurile sunt distribuite de Călin şi popa, 
profi şi mahări s-au dedulcit la carne tânără, sunt chiar şi taţi 
care-şi siluiesc fetiţele! Cei şmecheri au început să facă filme 
porno, să le vândă pe bani... De fapt, singurul lucru care mai 
are importanţă sunt banii! Am văzut şi filmul cu Leopoldina. 
Doamne! [îşi ia faţa în palme) Şi ea!? Are şi ea sifilis, unul din 
băieţi are... 

GEORGE 
Şi Luminiţa? 

FELICIA 

Ea nu. De mirare... Nici Bogdan. Cine s-ar fi aşteptat? Luminiţa 
era gata-gata să şi-o pună cu profu' de sport - nu ştiu ce-a împ- 
iedicat-o, de ce s-a-ntors... 

GEORGE (practic) 
Acum ce facem? 

DORINA 

Totul este ca povestea să nu răsufle. într-un fel e bine că sunt 
atît de mulţi implicaţi. Se merge pe burtă! 

FELICIA 

Cu mine cum rămîne? Am pus povestea pe internet. 
GEORGE 

Fetiţa este o elevă dezaxată. 0 punem la glumeţi. Declaraţii 
de la profi, doctor, popă, colegi... Nu se dă nimeni cu ea 
(către FELICIA) Ai zis chiar tu ce fel de colegi ai. Crezi că te va 
susţine vreunul? Mai ales când îi ameninţăm că se va lăsa cu 
exmatriculări? 

FELICIA (neîncrezătoare) 

Adică, vreţi să spuneţi că veţi ascunde rahatul ăsta? 
DORINA 

Fetiţo, nu ar fi primul rahat ascuns - sau singurul. Mai e loc sub 
preş! Tu nu înţelegi că te-ai luat la trîntă cu întreg sistemul? Nu 
ai nicio şansă. Părinţii tăi, dacă erau aici, ţi-ar fi tras o bătaie 
bună şi te legau la gură. Nu, totul trebuie ascuns. Şi petrecerea, 
şi filmele, şi povestea cu sifilisul! 

GEORGE 

Se va ascunde. Pe internet se va lansa o campanie de susţinere 
a şcolii româneşti. Vor fi arătaţi cu degetul cei ce instigă la dis- 
creditarea Şcolii, cei care-i atacă pe profesorii români... 

IOAN 

Şi Biserica, şi slujitorii ei! 
DORINA 

Da, cei de la Minister, de la Inspectorat, vor face o comisie care 
să „analizeze". Până ies eu la pensie - şi sper să fie cît mai tîrziu 
- va tot „analiza", ha! ha! ha! 

IOAN 

Biserica va fi, încă o dată, alături de învăţămînt. Duşmanii Bi- 
sericii vor arde în Ghehena, auzi, desfrînato?! 

FELICIA (dintr-o dată îngrozită) 

Nu-mi vine să cred! Chiar nimic nu va face ca sistemul ăsta să 
se trezească? 

GEORGE 

Sistemul? Dac-ar fi o persoană umblînd pe stradă, o năucă aşa 
ca tine i-ar putea pune piedică, i-ar sparge capul... Dar suntem 
sute de mii, cînd numărăm elevii şi studenţii, părinţii - milioane! 
Ne-am adaptat acestui sistem, suntem integraţi în el, coabităm 
cu el mulţumitor, ba chiar profitabil... 

FELICIA 

Şi cu generaţia de mîine, cum rămîne? Cei ce azi sunt copii iar 
mîine părinţi, profi, popi... Se va duce ţara de rîpă! 

DORINA 

Lasă, nu-ţi bate capul cu asta. Mai bine gîndeşte-te la tine! 
IOAN 

Unchiul Marian ţi-a promis că va da cu maşina peste tine. Că te 
va desfigura. Dac-aş fi în locul tău, eu aş dispărea! 

FELICIA {decisă) 

Da, voi dispărea! (iese) 



SCENA 18 
(DORINA, GEORGE,. IOAN) 

DORINA 

Bun, atunci ne-am înţeles. Chestia cu sifilisul va fi hush- 
hush. Tratament intensiv gratuit, obligatoriu, la toţi elevii. 
Ameninţarea că cine nu se ţine detratament-sau maiîmprăştie 
boala - va da de dracu'! 

GEORGE 

îi exmatriculăm? 
DORINA 

Ei, şi tu! Şedinţe cu părinţi. Că vor repeta anul şi vor pierde 
admiterea. Timp şi bani pierduţi. Noroc că toţi vor să stea în 
şcoală. Aşa. Al doilea: filmul cu Petrecerea. Vom declara că s-a 
întîmplat în afara şcolii, o petrecere privată. Fiecare e liber să 
facă ce vrea în timpul lui liber! Vom acuza că s-a filmat fără 
acordul celor implicaţi. Unde naiba suntem, în junglă? Nu mai 
avem dreptul la viaţă privată? Fiecare face cum îl taie capul? La 
fel şi cu filmul cu Leopoldina. Dar, mai faceţi-o şi voi mai pe la 
dos... 

GEORGE 

Pe Leopoldina o dau afară! 
DORINA 

Ce, eşti nebun? Să ne dea în judecată, să ceară daune? Profa 
cealaltă, cea care a pus filmul cu bărbatu-său, a fost despăgubită 
cu un milion! Acum e prin Canada. Lasă că şi Leopoldina o să 
plece, singură. în două săptămîni, toată lumea uită! 

GEORGE 

Şi filmele elevilor? 
DORINA 

Acelaşi lucru: mucles! Ce, parcă numai aici se fac filme? Nu 
mai e nimic nou. Se întîmplă în fiecare şcoală - eu ştiu cel mai 
bine, sunt inspectoare! Aş putea zice, în fiecare zi. Da, trebuie 
să vă spuneţi şi voi, să afirmaţi tuturor, pînă vă convingeţi şi 
convingeţi pe toţi: nu s-a întâmplat nimic! 

GEORGE, IOAN (într-un glas) 
Nu s-a întîmplat nimic! 

DORINA 

Este o zi obişnuită, fără nici un fel de evenimente deosebite! 

GEORGE, IOAN (idem) 
Este o zi obişnuită! 

DORINA 

Hei, se aude?! E o zi obişnuită! Toată lumea! 

GEORGE, IOAN, NARATORUL, VOCEA LUMINIŢEI) 
E o zi obişnuită! 

DORINA (ferm) 

Am zis: toată lumea! (cu un gest, implică şi publicul) 

TOT PERSONALUL TEATRULUI [şi un anumit număr de specta- 
tori) 

E o zi obişnuită! 

DORINA (veselă dintr-o dată) 

Georgică, ia dă drumul la muzică! Şi mai toarnă nişte coniecel... 
IOAN 

Doamnă Dorina, pot să mă mişc mai vioi? Am cam îngheţat, 
fără cămaşă... 

DORINA (unduindu-se turceşte) 
Aaaaa.... Da, dar numai pe masă! 

(în veselia generală, cade) 



CORTINA 



(Monoloage) 



Poveste de dragoste 
(Romeo şi Julieta) 



O scenă goală, fără decoruri. O scară dublă de zugrav, desfăcută 
cu faţa la 3/4 spre rampă. Din lateral intră Povestitorul şi se 
apropie de scară, oprindu-se alături de ea. Este îmbrăcat în tee 
şi pantaloni scurţi, puţin deasupra genunchilor. Culoarea nu 
contează. în picioarele goale poartă sandale strînse pe picior. în 
mîna dreaptă ţine o tamburină. 

Povestitorul se uită încurcat spre public, aşteptînd să se 
facă linişte. Eventual, încearcă să o impună, făcând semn cu 
tamburina. 

Bună ziua. Ştiu, aşteptaţi să apară un actor. Poate un 
recitator. Eu nu sunt nici una, nici alta. Niciodată nu am fost 
capabil să memorez texte - cu atît mai puţin versuri. Nici măcar 
la şcoală. Dacă profesorii de limbă vroiau să-mi pună o notă 
mică, mă invitau să recit versurile avute drept temă. Am avut 
norocul că profesorii nu erau răi, nici nu doreau încurcături din 
cauza mea. După ce se obişnuiau cu lipsa mea de talent, evitau 



să mă pună la încercare... 

Vă întrebaţi, probabil, ce caut aici. Organizatorii nu mi-au 
fost profesori de limbă, nici măcar colegi. M-au rugat să ies pe 
scenă, să vă ţin cîteva momente de vorbă, pînă se pregăteşte 
trupa de dansuri. N-am putut să-i refuz, ne cunoaştem de prea 
mult timp... O să vă ţin de vorbă. 

Dacă nu ştiu să spun poezii, ştiu în schimb să povestesc. 
O să vă spun o poveste... Nu despre Păcală, nici despre Harap 
Alb. Nici măcar despre vreun Făt-Frumos sau vreun voievod 
viteaz... O să vă spun în schimb o poveste de dragoste. Povestea 
nemuritorilor tineri îndrăgostiţi din Verona. 

(Mîna se ridică şi face să foşnească tot mai sonor 
tamburina, în coboare. Cu un sunet sec, tamburina loveşte 
coapsa şi tace.) 

Să nu vă aşteptaţi să vă recit din faimoasa piesă scrisă de 
tot atît de nemuritorul Shakespeare. Piesa am citit-o demult, 
filmul l-am văzut încă şi mai demult... Şi, oricum, nu ştiu să 
memorez versuri, v-am spus. Dar vă spun povestea, aşa cum 
mi-o amintesc eu. (accentuează cuvîntul eu) 

Erau pe atunci - nu mă întrebaţi cînd, c-am uitat; înainte 
de-a se fi născut meşterul Will - două familii în Verona. Erau 
mai multe de fapt, dar numai două fac subiectul poveştii mele. 
Şi se aveau aceste două familii mai ceva ca două familii de 
români pe cale să-şi împartă o bucăţică de pămînt. într-atât se 
urau membri acelor două familii încît, unde se prindeau, acolo 
se tăiau. Ajunseseră de rîsul târgului şi plînsul muierilor, care 
trebuiau să-i îngroape pe cei aduşi pe năsălie. 
(Boceşte, în ritm sacadat de tamburină): 

„Ăăăăâ... tinerelule, frumuşeluleeee.... 
Cum te tăiară pe tine duşmaniiiii 
Să ajungi la loc verde şi fără de durereeee 
(Cu voce normală, după ce tamburina a tăcut): 

Să ne laşi pe noi. 

Capul cetăţii, unul mai bogat şi mai puternic decît ceilalţi 
- căci avea şi oareşce oşteni cu halebarda - se cam luase cu 
mîinile de cap - şi s-a burzuluit la ei! 
Bal 

(Boceşte, în ritm sacadat de tamburină): 

De nu vă potoliţi, eu vă tai pe tohohooţi! 

Nu vă ajunge, lighioanelohohoor? 

C-aţi adus ruşine cetâţiihiihii! 

De ne ocolesc negustorii şi ţechiniihiihii! 

Ca turcii sfânta bisericâhâhâhă! 
(Cu glas crunt, lovind tamburina scurt): 

Să vă pupaţi! 

Se pupară, că n-avură încotro. Ducele avhea 
(cu glas de baladă) 

Oşteni mai mulţi 
Bărboşi şi mai crunţi 
Sergenţi învăţaţi 
Şi căpitani bărbaţi! 

Ay! (ridică tamburina deasupra capului, scuturând-o 
molcom) 

Oricum, aveau nevoie să schimbe tactica. Tăierile se făceau 
mai bine pe întuneric, atunci cînd dreapta nu ştia ce făcea 
stingă... Iar fiica şi moştenitoarea uneia din familii, Capuletti, 
împlinea chiar în seara aceea vîrsta măritişului. Nu-mi mai 
amintesc ce înseamnă aceasta, dar avînd în vedere că pe atunci 
o femeie măritată nu trebuia să ştie prea multe, vîrsta putea fi 
destul de fragedă. Mai ales cînd de casă se ocupau slujnicile, iar 
banii îi dădeau părinţii sau soţul... Să zicem, dar, că frumoasa 

Julieta avea vreo paisprezece ani. 

(tamburina în ritm de Ha ba ne ra din „Carmen" de Bizet. 
înainte ca tamburina să se oprească de tot, Povestitorul 
continuă) 

Dar ce-i trecu prin cap potlogarului de Romeo, unicul fiu şi 
moştenitor al familiei Monteghi? 

(tamburina pe ritmul Ariei toreadorului, din aceaşi operă) 
Nu prea multe, avînd acesta capul cam gol şi zevzec, ca orice 
tînăr de şaptesprezece ani, moştenitor fără griji şi cam alintat 
al unei familii bogate. Aşa că, după ce gîndul se duse ricoşînd 
prin tigva goală (ziiing - biing!) - îl şi dădu în vileag prietenilor: 
(cu glas păţigăiat, în formare) „hai să mergem şi noi la bal!" Din 
păcate, verii mai apropiaţi aveau ţestele la fel de rezonante, aşa 
că-şi puseră măştile şi intrară în palatul Capuletti. 

De unde măşti, mă întrebaţi? Mai nou, din recuzita 
teatrului. Pe vremea aceea însă, cînd - bine o ştim! - italienii 
o ţineau tot într-un bal mascat, masca era elementul nelipsit 
unui italian. Era ca un fel de marcă naţională. îl cunoşteai pe 
italian după mască şi spaghetti, aşa cum îl cunoşteai pe neamţ 
după musteţi şi tutun, iar pe români după miros. De sarmale şi 
ţuică... 

Intrară şi se prinseră în dans. (Cîntă şi dansează, pe pas de 
sirtaki, bătînd ritmul cu tamburina): 

Hai-da dîrla, dîrla, dîrla 

Trece neică cu cotîrla 

Opa! Opal 
(Se opreşte brusc) 

Trebuie să vă spun vreo două despre Romeo, să nu ziceţi 
că nu v-am spus. Cum pomeneam mai sus, cam tinerel. Noroc 
de mască - îi acopereau complet pimpelşii, pentru a păstra 
limba marelui Bard. îmbrăcat într-un oarescefel deschpillhosen 
bufanţi, de-i lăsau picioarele goale - cum le am eu acuma. Doar 

că el îşi acoperise perii cu ciorapi pînă... pînă... pînă... (arată 
cu tamburina întîi la genunchi, apoi tot mai sus, ridicînd cracul 
şortului; se opreşte brusc) Ay! Şi nişte încălţări din pînză. Şi mai 
avea o capă şi-o spadă, cum l-au plagiat mai tîrziu fără ruşine 
spadasinii franţuji din filmele americane... Şi părul inele pînă 
(face semn cu tamburina pe piept, dar se corectează) pe umeri. 

îi văzu Julieta picioarele. Ayyyy! (tamburina bate furios) 
O arse focul şi patima - la vîrsta ei e cam greu să le distingi. Şi-o 
apucă rîsul: Hihihi (rîs piţigăiat, de vrăjitoare): Lui Romeo i se 
urcă sîngele în capul cam gol, de-l ameţi ca un vin tare. Răsuna 
rîsul (hihihi - acelaşi rîs vrăjitoresc) prin ţeasta lui mai ceva ca 
gîndul care-l îndemnase spre petrecere... Poate singurul gînd 
avut în acea zi memorabilă! Şi întoarse masca spre autorea 
rîsului ameţitor. 

Prea multe nu prea avu ce vedea. Sub mască putea fi orice: 
pimpelşi, musteţi de tedesci, nas coroiat, mă rog - orice! Putea 
avea chiar toţi dinţii, lucru de mirare pe acele vremuri mascate 
în care spiţerii mai degrabă scoteau dinţi, decît dădeau leacuri. 
Părul negru îi cădea valuri pînă pe umeri (arată cu tamburina în 
dreptul sînilor). Dar ceea ce-l convinsese pe Romeo că e vorba 
despre o fată era lipsa ciorapilor! De fapt, o fi avînd, dar ceea 
ce se vedea era o rochie (face semn cu ambele braţele de la 
şolduri în jos), o rochie (repetă gestul) , o rochie.... vreo cinci- 
şase rochii, ca o ceapă de Reghin (repetă gestul pînă termină 
cu rochile), cu umerii bufanţi (exemplifică), cu... ăăăă... bufanţi 
(gest în dreptul sînilor), cu... (rămîne cu braţele desfăcute) . 
Aşa. Femeia ideală! 

Hăbăucul să-i cadă fecioarei la picioare chiar acolo, în Hali. 
Noroc cu ceilalţi veri - care nu auziseră rîsul vrăjit. îl scoaseră 
pe sus afară, căci venise noaptea şi timpul să se taie. Aşa că-i 
mai întîlnim pe cei doi tineri abia mai tîrziu, la faimosul balcon. 
Cine ajunge la Verona se poate zgîi la el - beton armat, made in 

Luna răsărise! (tamburina ridicată la capătul braţului, 
cu faţa spre spectatori. Coboară tremurînd, pe următoarea 
replică) Vîntul nopţii mîna norii pe cer şi mirosul pestilenţial 
al uliţei spre dealuri. Aşa se face că nici atunci, la ceasul al 
doisprezecelea din noapte, cei doi nu se văzură la faţă! Pe cît 
erau ei de mintoşi, oricum n-ar fi contat... 

(Povestitorul se opreşte la picioarele scării şi priveşte în 

sus) 

Ayyyy! Apăru năluca Julietei în balcon. Romeo, cu dureri 
în ceafă de atîta privit, se şterse nedumerit la ochi. (cu glasul în 
schimbare): „Ea să fie oare? Jumătate size? Unde sunt?... şi?... 
şi?..." (cu braţele indică fustele şi locurile „bufante") Dar Julieta 
râse (hihihi), vâzîndu-l în aceiaşi ciorapi sexi, şi inima tânărului 
începu să bată cu putere (bătut de tamburină în ritm de cord. 

(Povestitorul urcă repede cîteva trepte pe scară. De acolo 
va vorbi pînă la sfîrşit.) 

Şi aşa se scrise istoria, iar meşterul Shakespeare scrise cea 
mai frumoasă şi mai tristă poveste de dragoste... 

Ayyyy!.... Istoria este întotdeauna precum se scrie. Cu 
timpul m-am obişnuit cu nasul ei cam coroiat, cu gura ei cam 
mare - a murit înainte să-şi piardă toţi dinţii. Musteaţa nu era 
chiar ca a soldăţoilor tedesci. Era micuţă şi cam plăpîndă - dar 
cu inima mare şi focoasă, ca toate italiencele. Doargura-i meliţa 
fără odihnă... Avea ochii frumoşi şi părul şi-a păstrat luciul şi 
după ce mi-a născut copiii. 

M-a iubit, şi nu i-a păsat de mintea mea puţină, nici de 
trupul meu cam burduhănos. Picioarele mele i-au plăcut şi fără 
ciorapi sexi. M-a iubit chiar şi atunci cînd părul mi s-a rărit, ca şi 
dinţii... Şi-a convins părinţii să ne lase să ne luăm, au acceptat şi 
ai mei. Nu, nu l-am ucis pe Tybault - eu nu m-am avut niciodată 
cu spada. 0 purtam de formă... 

Ayyyyy...! Stau noaptea în uliţă, în glodul plin de gunoaie, 
sub lumina argintie a lunii şi privesc spre balcon. Acolo este 
întotdeauna Julieta mea, luată de ciumă. Fie istoria altfel decît 
povestea, dar povestea e mai frumoasă. îmi pare bine că tata 
Will ne-a omorît de tineri. Aşa am rămas veşnic frumoşi. 

Dar n-aş da pentru nimic în lume viaţa trăită alături de ea, 
de Julieta mea! Pentru mine ea a fost mereu frumoasă, chiar 
şi atunci când se chinuia în braţele morţii. Cea mai frumoasă 
femeie. Aş fi băut otrava - da, a fost şi un flacon cu otravă! - dar 
nu puteam renunţa la aceste ore sub balcon. 

Ayyy....! (trist) Cînd luna atîrnă deaupra Veronei, Julieta 
mea stă în balcon. Cît timp voi trăi eu. De aceea trag de viaţa 
asta, ca şi prietenul meu, Jidovul Rătăcitor, s-o ţin şi pe ea în 
viaţă. Ea este a mea! Pe voi vă las să plîngeţi la piesa frumoasă 
a lui Will. Pentru că eu nu plîng. Eu rîd! Da, rîd... Pentru că eu 
sunt fericit! Atît cît se poate pe acest pământ. 

(tamburina ca un foşnet. Povestitorul coboară de pe scară şi 
iese, întorcînd din cînd în cînd capul spre scară) 



Povestea unei tigăi 
(îmblînzirea scorpiei) 



La ridicarea cortinei se vede un fotoliu de teatru. Pe el stă 
lăbărţat Povestitorul (Christophor Sly), privind spre dreapta de 
unde se aud (înregistrate) voci nelămurite declamînd o piesă de 
teatru, întrerupte cînd şi cînd de rîsete şi aplauze. Aceasta va 
continua pînă în final. 

Sly este îmbrăcat într-un halat de casă cam mototolit, cu 
bocancii plini de noroi, o banda na la gîtşi o perucă cu păr negru 
pe cap. La ridicarea cortinei moţăie. Tresare şi se trezeşte la o 
explozie de aplauze pe o „scenă" invizibilă. Vorbeşte (cel puţin 
la început) cu o voce răguşită, de om mahmur. 

Sly: Hrrr... La naiba! Am zis eu că niciunde nu se doarme atît 
de bine ca pe caldarîm, sub copertina de la „Stavros"... E acolo 

o gură de canal din care ies aburi, îţi încălzesc măduva cînd 
umezeala încearcă să te boşorogească... 0 fi tare caldarîmul, 
da' m-am obişnuit. De preferat, decît sclav sistemului... Fac 
ce vreau, cînd vreau, dacă vreau. Mda, nu prea vreau - da' 
uite la păsări, la corbi chiar. Iubitul Jesus ne-a încredinţat că 
fiecare este în grija Tatălui. Nu sunt pasăre - deşi uneori mai 
zdrăngănesc la ghitară - da' cred că El are grijă şi de mine! 

Da' cred că vă-ntrebaţi ce caut aici... Uite, vă jur, n-am pus 
bocancul într-un teatru de cînd nişte prăpădiţi de actoraşi m-au 
chemat să-mi dea o pîine... Nu m-aş fi dus, îmi aminteam ce-mi 
povestea una din... mă rog, va zic altădată că mi-s gentilom... 
că-şi lua cu ea la spectacol cojocul, iar instrumentiştii se purtau 
cu mănuşi şi cu lumînare pe pupitru, ca la simfonia neamţului 
ăla. Nu, ei nu cîntau simfonia, dar îşi mai încălzeau degetele la 
lumînare... Nu mai bine pe canal la „Stavros", eh? 

Nici nu ştiu cum am ajuns aici. Cred c-am băut cam mult, 
filmul mi s-a rupt cînd hangiul m-a trimis, cu un şut în dos, în 
noroiul străzii. Cum mă trezesc, cum vin nişte oameni la mine şi 
încep (se maimuţăreşte): „Bună dimineaţa, înălţimea voastră. 
Aţi dormit bine, înălţime? Afost perna destul de tare? Destul de 
moale? Plapuma a fost prea grea, înălţime? Minunată noapte 

- cam rece, dacă-mi permiteţi să spun... Aţi avut vise plăcute, 
sper, înălţime..." 

(ridică vocea) „înălţimea voastră! înălţimea voastră! Pe 
copitele măgarului lui Buridan, drept cine mă luaţi, nătărăilor? 
Abia am cinci picioare jumătate". „înălţimea voastră Ducele 
glumeşte, ha ha ha, semn c-aţi dormit bine..." M-am uitat în 
jur să văd ducele acela înalt - şi să mă trăznească Joe dac-am 
văzut pe cineva! 

Şi iată aşa a fost toată ziua. Să-mi smulg părul din cap 

- după ce mi l-au pomădat şi dat cu tot felul de prafuri, de a 
devenit mai ceva ca o perucă franţuzească - să-mi sufoce toţi 

păduchii, păcatele mele! Zic eu că unu' din ei era capul răutăţilor, 
prea mişcau toţi la un semn al degetului lui, prea mi-a stat 
toată ziua în cîrcă... Iar cucoana care se dădea drept nevastă- 
mea, să mă spintece toţi zeii, o fi fost ea frumoasă şi aranjată 
şi parfumată de nu i se simţeau mirosurile, dar nu face nici cît 
aluniţa nevesti-mi pusă exact acolo unde mă înnebuneşte pe 
mine! Desigur, ea zice că-i e ruşine să mă declare soţ, că gura de 
canal pute şi caldarîmul e tare şi rece, şi că dragostea sub sacu' 
de dormit împuţit nu seamănă nici pe departe cu cea din patul 
plin de purici... La naiba, să renunţ carevasăzică la libertatea 
mea de boemian şi să mă fac om cuminte, ca vecinul Stranach! 
(ameninţător) Dacă pun mîna pe ăla, o să mă conving dacă lui 
Marion îi plac bărbaţii fără dinţi. E bine de ştiut pentru cînd voi 
mai îmbătrîni... 

Da' uite, m-au pus ăştia să mă uit la piesa asta de teatru. 
Cică e scrisă de tinerelul ăla de la „Globus", de care au început 
să vorbească toţi... Cică eu am poruncit actorilor să mi-o joace 
în privat - să fiu jupuit de viu dac-aş arunca banii pe asemenea 
prostii! Şi acum toată casa stă şi rîde acolo ca la circ. De ce- 
or fi rîzînd, nu ştiu - că acea Kate zici că-i Marion a mea. la 
să încerce musiu Petruchio să-i facă fiţe lui Marion, să văd pe 
unde scoate el cămaşa... Dac-or veni la putere muierile, să vezi 
cum ies în stradă cu măturile şi tigăile ş-or da după flecuşteţu' 
ăsta de actoraş ce se crede mare dramaturg! Să vezi cum vor 
face o comisie şi-i pun piesa la index, de n-o mai joacă nimeni 
şi-o scot din şcoli şi nu mai aude nimeni de ea! Sunt sigur că 
Marion ar fi drept acolo, în faţă, cu tigaia aia cu coadă lungă, ce 
o foloseşte de cîte ori ajung acasă băut... Mai mereu... 

Şi de ce-ar face asta acel comitet? Că, cică, femeia e 
discriminată în piesă. Că bădăranul de mascul -ăsta-i Petruchio 
- o asupreşte pe biata Kate, în rîsul spectatorilor. Că-i pune 
„nume" lipsite de respect... O fi ea cam cutră şi scorpie, de 

îi bate pe toţi şi face numai ce vrea ea, de-a băgat groaza în 
cetăţenii Veronei (unde naiba o fi locul ăla unde o femeie bagă 
groaza în bărbaţi?) - dar e şi ea o femeie suavă cu drepturi 
constituţionale! Să n-o atingi nici cu o floare... 

E drept, Petruchio nu o prea atinge pînă mai spre sfîrşit, 
cînd o „atinge" exact unde-i place ei, dar asta e mai puţin 
important. Este evident că o asupreşte - chiar cînd foloseşte 
cuvinte drăgăstoase. îi frînge cerbicia, o „îmlînzeşte", o face să 
se comporte nenatural. „Natural" era să-i bălăcărească pe toţi, 
să-şi bată sora, să-şi înjure tatăl... Cel puţin aşa gîndesc femeile 
acelui comitet... 

Vă întreb acum, unde naiba este acel comitet care-mi 
apără mie drepturile? Că Marion îmi pune etichete ori de cîte 
ori dă ochii cu mine. Şi tigaia aia lasă cucuie care nu trec nici cu 
două clondire de vizichiu scoţian - singurul lucru bun care vine 
din partea aia de lume! 

Da' femeile alea din comitet au luat-o pe arătură, să mă 
încalţe Belzebut de vă mint! Se vede că habar n-au cum gîndesc 
femeile - chiar dacă se cred femei. Will, cît de tînăr ar fi, ştie 
mai bine! -şi eu recunosc asta. Am învăţat multe lîngă Marion... 
Uite, să nu-mi spuneţi mie Christophor dacă biata Kate n-arfi dat 
orice pentru o fărîmă de dragoste! Că tatăl ei, bătrînul Batista, 
o iubea numai pe sclifosită de Bianca. Iar sclifosită nu se iubea 
decît pe ea însăşi. Şi toţi tăntălăii ăia de veronezi, ca şi tat-su. 
Iar Kate nu avea şi ea un suflet care s-o aibă dragă - şi atunci 
se înrăia şi ea. Pentru că, dacă dragoste nu e, nimic nu e - aşa 
cum îmi spune Marion cînd mă ia în pat după ce-mi oblojeşte 
cucuiele făcute cu tigaia... Şi aşa, înrăindu-se în singurătatea 
ei, a prins teamă de cei ce se apropiau de ea zîmbind. îi privea 
cu neîncredere, îşi dădea drumul la venin pentru a nu fi ea cea 
rănită... 

Şi atunci s-a apropiat Petruchio. Sigur, a făcut-o pentru bani 

la început, pînă să o cunoască. Dar apoi i-a văzut frumuseţea şi 
spiritul - dar şi singurătatea, teama de iubire... Uitase cum e să 
fie iubită, sau poate că nu ştiuse niciodată. îi era teamă să se 
deschidă - mai uşor îi era să fie o zgripţoră ! Atunci el a încercat 
s-o încovoaie - folosind mijloacele epocii. Dar a făcut-o cu 
dragoste, nu ca un tiran ci ca un părinte care-şi pedepseşte din 
dragoste copilul în greşeală... 

Cînd a înţeles în sfîrşit că în dragoste nu există stăpîn şi 
supus, nu există mîndrie ci doar umilinţă, Kate s-a „îmblînzit". 
Aşa cum şi Marion a mea s-a îmblînzit după nuntă. Ceea ce nu 
o împiedică să-mi arate faţa ei de scorpie şi să mă atingă cu 
tigaia... Vă pot spune cu toată credinţa: cînd Petruchio o fi făcut 
vreuna din prostiile pe care le fac eu, Kate a ştiut să redevină 
scorpie! 

Ah, dar se pare că piesa s-a terminat (din culise se aud 
ovaţii şi apluze) Se pare că nimeni nu mă bagă în seamă. E 
timpul să-mi iau tălpăşiţa... Marion m-o fi aşteptînd! (aruncă 
halatul cit colo, descalţă bocancii şi o ia tiptil spre stînga, cu ei 
în mînă, mormăind) Eh, dacă n-ar avea tigaia aia... Sau dacă i-ar 
fi mîna mai uşoară... (Pe ieşirea lui, cade) 



cortina 



Povestea unui Nebun 
(Regele Lear) 



Decor: o cortină neagră pe care e prinsă o lună (la pătrar). 
Lumina este argintie şi nu prea puternică - nu se pune spot 
pe actor, care rămîne tot timpul în semi-întuneric. Scena este 
goală. 

Povestitorul (Nebunul) este îmbrăcat cu haine simple: o 
vestă peticită, cu mînecile scurte, o pereche de ciorapi-pantaloni 
de lînă strînşi pe picior, de culoare albastră şi cizmuliţe de piele 
moale, galbenă (cu sau fără vîrfuri răsucite). Este învelit cu o 
pelerină din diferite petice colorate, iar pe cap poartă o tichie 
galbenă cu bordură verde, ca o coroană. în vîrf ei ţuguiat, 
pleoştit, sunt doi clopoţei de aramă. 

Cînd cortina se ridică, Nebunul doarme, adunat sub 
pelerină. După cîteva momente se trezeşte, se ridică şovăitor 
în patru labe, cu pelerina tîrîndu-se pe podea. Se cutremură de 

frig, apoi priveşte peste umăr spre lună) 

Nebunul: Brrr! Frig... se apropie zorii. Hm, bine că nu plouă, 
roua este mult prea de-ajuns. Nebunul de mine, să privesc 
peste umăr la lună! Ce-o fi în capul meu? Nimic bun nu poate 
ieşi din asta... (se ridică, se înveleşte mai bine în pelerină, apoi 
îşi bate umerii pentru a se încălzi. Va repeta aceasta de cîteva 
ori pe parcursul monologului.) Da e frig, brrr... A venit de mult 
vara - dacă poate fi vorba de vară pe aste ţinuturi blestemate. 
Cînd nu plouă, ninge. Sau e ceaţă. Nu că nu-ar fi ceaţă atunci 
cînd plouă. 

Bine că nu plouă! Parcă am mai zis asta... Mă-nebuneşte 
luna asta cîş, mă lasă fără idei. Da, desigur, sunt nebun. Nebunul 
Regelui! Nebun destul ca să mă vîr acolo sus, între alţi nebuni... 
Deşi, dacă mă gîndesc bine, nu sunt nici pe departe atît de 
nebun precum erau mulţi dintre ei. Şi, uneori, nebunii se arată 
înţelepţi, iar înţelepţii, nebuni de legat. Cine a zis asta? Nu ştiu. 
Nu mai ştiu. Am uitat. Luna asta blestemată! Dacă nu a zis-o 
nimeni, am zis-o eu, acum. 

Uite, Regele de-o pildă. De morţi numai bine, fie-i ţărîna 
uşoară (scoate ceremonios scufia şi se închină) - dar să fiu al 
zeilor dacă eu sunt măcar pe jumătate pe cît de nebun era 
acesta! Nu mai la urmă, atunci era nebun bun de legat, trebuia 
pus în cămaşă de forţă - ci atunci cînd a început să-şi împartă 
averea. Auzi, să dai puterea din mînă pentru nişte vorbe 
frumoase! Păi, cum să nu le spui - ce, eşti nebun? Goneril şi 
Regan nu erau nebune, nici vorbă! Aşa că fetele i-au servit 
nebunului de tată al lor toate vorbele frumoase ce le-au trecut 
prin cap. Şi s-au trezit fiecare cu cîte jumătate de împărăţie! Da, 
cîte jumătate - că nebunul de Rege nu şi-a oprit nimic pentru 
el, ba a şi dezmoştenit-o pe frumoasa Cordelia. Oh, buna, 
frumoasa Cordelia. Nebuna Cordelia! 

Sigur, dacă mă întreba cineva înainte de aceste întîmplări 
despre prinţese, eram suficient de nebun să le laud. Cine cu 
mintea întreagă ar fi crezut că pe Cordelia o lovise tîmpenia, iar 
celelalte două vor ajunge nişte scorpii? Că Regan era măritată 
c-un ticălos, fie, toată lumea o ştia - dar Albany era un om bun 
de pus pe rană! Cum să crezi că Goneril se va prosti de tot? 

Dar nu cred c-a fost numai vina lor. la ziceţi, ce-aţi fi zis 
voi dacă vă trezeaţi la castel cu nebunul de tată, cu o suită de 
două ori mai mare decît a voastră, nişte mîncăi şi jumătate 
care nu făceau toată ziua nimic decît să joace cărţi şi să alerge 
după slujnice - dacă nu erau cumva mult prea beţi?... Şi Lear 
(se maimuţăreşte, cu un glas piţigăiat, bătrînicios): „Nu-i aşa 
că mă iubiţi? Nu-i aşa că dacă nu vă dădeam regatul, eraţi 
chiar nimeni? Nu-i aşa că îmi veţi purta recunoştinţă veşnică?" 
(revenind la glasul lui normal). Asta după ce două decenii 
s-a crezut „părintele ţării". Nebunul chiar credea că-i iubit - 
şi supuşii preferau să nu-i spună adevărul în faţă. îi aduceau 
osanale, îi cîntau, spuneau poeme, trimiteau telegrame... 
adică nu, asta va fi altădată.. Dar înţelegeţi ce vreau să spun. 
Se credea încă Rege, cu suită, cheltuind bani, bătîndu-şi la cap 
copii.... La naiba! Cine n-ar înebuni, fiind bătut la cap aşa, zi 
şi noapte? Nu ştiu dacă Goneril a înebunit - dar i-a desfiinţat 
jumătate din suită şi i-a tăiat din pensie, mai poftindu-l s-o cam 
lase-n pace. Că mai are o fiică pe care a făcut-o fericită... 

Nebunul de Lear şi-a anunţat fata că va pleca. La fata care 
îl iubeşte! Nu băgase de seamă că moara măcina altă făină, 
de o vreme. Vipera de Regan a fost mai tot timpul o fată rece, 
calculată... mai ales ascunsă. Ce drăcii punea la cale cu ticălosul 
de bărbat'su, Cornwall, cine mai ştie? Mîţă blîndă, cu ghiara 
ascuţită... Aşa că i-a tăiat toată pensia, i-a alungat suita şi i-a 
spus că va fi respectat atît cît merită. Vorbe cu scaun la cap, 
s-ar zice - dar Lear nu mai era în toate minţile. A blestemat-o 



756 



Teatru 



şi a ameninţat-o că va pleca. Va pleca, cu cine? Hei, dar cine stă 
alături de nebunii bătrîni, fără putere şi fără bani? Doar un alt 
nebun. Eu, de-o pildă... Şi nebunul de Kent, cîine credincios. 

Nu, nici măcar „marele prieten" al regelui, Gloucester, nu 
ni s-a alăturat. Păi, cum să-şi piardă el poziţia la Curte? Ce mi-e 
Lear, ce mi-e Cornwall, ce mi-e Albany? Gloucester să trăiască! 
Nebunul! Nu ştia că nu va trăi - tocmai datorită nebuniei lui. 
Auzi, să-l crezi pe jmecherul de Edmund. Simpatic, alunecos, 
cu vorba plăcută... Ca un copil din flori ce era, avea nevoie 
de aceste calităţi. Şi de o inimă rece, că un bolovan. Lipsă de 
morală. Şi-a vîndut fratele, să-i ia locul. Şi-a vîndut şi tatăl, să - 
ia locul. Şi, ajuns duce, ce şi-a zis? Un pas - şi sunt rege! Pentru 
asta avea nevoie de una din cele două căţele. Nici nu conta 
care - şi aici a greşit. S-a încurcat cu amîndouă. Dacă Regan s-a 
trezit scăpată de Cornwall, a zis că nu mai are probleme. Dar, 
cum Goneril nu putea scăpa de Albany, a scăpat de... Regan. Şi 
văzînd că dă de naiba, că pe Edmund îl omorîse Edgar, şi-a luat 
viaţa. 

Uite aşa se alege praful şi pulberea cînd nebunii se cred 
oameni deştepţi. Un maldăr de cadavre. Nu a scăpat mai 
nimeni. Nici Cordelia, nici Lear, nici Kent... Cordelia măcar a 
murit de proastă ce-a fost! Auzi, să dai în mintea copiilor şi să 
te apuce virtutea cînd nu era cazul. N-a văzut că tată-su nu mai 
era întreg la minte? Ce era dacă-i spunea că îl iubeşte mai mult 
decît pe ea însăşi? Nici nu minţea prea mult... Exagera puţin, 
poate. Dar aşa (se maimuţăreşte, cu un glas suav şi subţirel) 
„Te iubesc aşa precum o fata e datoare să-şi iubească tatăl" 
(cu glas normal) Auzi tîmpenie! Nici mie, Nebunul Regelui, nu 
mi-ar fi trecut prin scăfîrlie aşa ceva! Şi aşa, din tot regatul au 
scăpat vreo doi: Albany şi Edgar. Am scăpat şi eu. Şi probabil 
nişte Icouitori suficient de înţelepţi să nu stea prea aproape de 
lumea nebună... 

Totul în viaţă este să cunoşti Legea Firii - şi să o aplici 
în viaţă. Pentru om, pentru cel ce nu este o fiară, ea este 
Dragostea! Dragostea şi umilinţa, iertarea, mila şi înţelegerea 
faţă de ceilalţi. Fala deşartă l-a dus pe Lear la nebunie şi apoi la 
moarte. Minciuna, destrăbălarea, arivismul, nu pot duce decît la 
distrugere: s-a văzut asta cu Goneril, Regan, Cornwall, Edmund, 
chiar şi Gloucester... Nu sunt naturale, nu fac parte din natură, 
n-ar trebui să facă parte nici din firea omului - pentru ele a fost 
alungat din viaţa veşnică! Dacă toţi ar fi fost ca Edgar şi Albany, 
n-ar fi murit. Nici chiar credinciosul Kent nu trebuia să moară... 

Eh, dar atunci meşterul Will n-ar fi avut ce scrie. Poate 
o tîmpenie dulceagă, pe care lumea ar fi uitat-o a doua zi... 
Mai curînd ar fi scris despre altceva, poate despre Maurul din 
Veneţia, sau îndrăgostiţii din Verona, sau nebunul de prinţ din 
Danemarca... Alt nebun. Nu, eu chiar sunt Nebun. Nu sunt 
travestit, asa cum atîtea personaje ale piesei au fost. De ce am 
scăpat eu? Poate pentru acea seară petrecută împreună cu Will 
într-un pub... Cînd el îmi zicea: cunoaşte-te pe tine însuţi! Fii 
nebun, fii Nebunul nebunilor dacă trebuie - dar nu îţi pierde 
firea de om! Cunoaşte tot ce este în jurul tău, priveşte cu 
ochi critic şi învaţă din lucrurile văzute, auzite, trăite... Lasă ca 
fiecare şut în dos să ducă la un pas înainte - cum zicea bătrînul 
meu maestru. Fă o tumbă, ridică-te, scutură-te de praf, fă o 
plecăciune adîncă spectatorilor - şi poate nu vor arunca în tine 
cu roşii putrede, ci chiar vor aplauda! 

Hm, acum ar trebui să fac acea tumbă, dar nu o fac. Mă 
cam dor şalele de la o vreme, mai ales cînd e ceaţă şi rece - şi 
cobea asta de lună mi se uită peste umăr. Nu mai sunt nici atît 
de sprinten ca pe vremuri. Mă duc să aduc nişte bile colorate, 
nu cred să scap mai mult de două-trei, n-aveţi teamă! Nu, nu 
scăpaţi încă de mine. Nebunul este mereu între voi - este unul 
dintre voi! Nu ştiaţi? 

(lese şi, pe ieşirea lui, cade 



cortina 



Povestea unei peruci 
(Comedia erorilor) 



Decor: O uşă din lemn vopsită verde, cu uşori de aceeaşi culoare, 
pusă perpendicular pe rampă, în mijlocul scenei. Jumătatea 
stingă a scenei e mai slab luminată. în ea este un taburet de 
lemn cu pernă, fără spătar (scaun ,grecesc'). Pe perete se vede, 
neclar, o frescă. 

Actorul (Dromio): îmbrăcat într-un chiton alb, pînă 
desupra genunchilor, legat cu o sfoară galbenă. în picioare 
poartă sandale (eventual legate cu şnur pînă sub genunchi). în 
cap poartă o perucă cu păr scurt, sur. Partea opusă a perucii 
este „cheală", din piele vopsită „natural". La ridicarea cortinei, 
Actorul intră grăbit din partea dreaptă şi se apropie de uşă. 
Se opreşte în faţa ei, nehotărît. Priveşte în jur, după care bate. 
După o scurtă aşteptare, bate din nou, mai insistent. Neprimind 
răspuns, bate furios. Apoi începe să vorbească. 

Dromio: Cred că asta e uşa... Să-mi arate Hekate şerpii dacă 
nu-i aşa! M-am prostit de tot, nici nu ştiu cine mai sunt. Şi doar 
am locuit în casa asta mai bine de un scor de ani... Eu sau frate- 
meu, în orice caz. 

Da, eu sunt Dromio, sclav al precinstitului Antipholus, 
negustor din Ephesus. Negustor tînăr, fără îndoială - ca şi mine, 
de altfel. Nu vă luaţi după perucă, nu am găsit una de tînăr. Aş 
fi preferat una cu părul blond, cîrlionţat, ca al veselului Apollo. 
Bună şi una cu părul lung şi negru, ca a mîndrului Theseus. Ba 
chiar cu păr brun, sîrmos, ca al Alcmeonidului. Dar sunt scumpe 
a' nevoilor, nu e de nasul unui sclav să cumpere peruci. Noroc 
că tatăl stăpînului meu e bucuros nevoie mare că şi-a regăsit 
copii şi nevasta, m-a dăruit cu cîţiva gologani. Pe care m-am 
şi grăbit să-i beau cu frate-meu Dromio, sclavul lui Antipholus, 
negustorul din Syracuza. Ce au gologanii de-a face cu peruca? 
Nimic! Pe asta mi-a dat-o mama stăpînului, preoteasă la 
Templu, de bucurie că şi-a regăsit soţul şi copiii. Trebuia să mai 
apară mama şi totul se termina ca în filmele proaste! 

Cum, nu aţi înţeles nimic din bolboroseala mea? Dar ce, 
credeţi că eu mai înţeleg ceva? Nici nu mai ştiu cine sunt, de 
aceea port peruca: să mă deosebesc de fratele meu. V-am spus: 
Dromio. Oh, zei, n-am auzit de-o întîmplare mai tîmpită! Mai 
sunt fraţi gemeni, ca acei Dioscuri din poveşti. Or fi ei gemeni, 
dar au cel puţin nume diferite. Cînd vorbeşti de Polioctes, ştii că 
vorbeşti de Polioctes şi nu de Castor. Şi viceversa. Cît de diferiţi 
trupeşte erau, cine mai ştie? 

Dar noi? Nu numai că suntem gemeni-gemeni, de nu ne 
poţi deosebi unul de celălalt, dar mai avem şi acelaşi nume! 
Aş fi zis că mama a fost femeie simplă - sclavă, deh -, fără prea 
multă imaginaţie, dar iată că şi părinţii stăpînilor noştri au fost 
tot atît de nătăfleţi. Antipholus Unu şi Antipholus Doi - ce ziceţi 
de asta? Şi tatăl negustor-negustor, cu tarabă în Syracuza, iar 

mama ajunsă Mare Peoteasă în Templul Ţîţoasei Artemida - 
nici unul din ei scurţi la minte (priveşte cu grijă în jur) Vorbesc 
cam multe, şi cu voce tare... Precis mi s-a făcut de-o bastonadă! 

A încercat Soarta să dreagă lucrurile, pierzîndu-i pe 
mare şi trimiţîndu-ne pe noi, Dromio Unu şi Antipholus Unu, 
la Ephesus, iar pe Antipholus Doi şi pe mine, Dromio Doi (îşi 
scoate peruca şi o întoarce pe dos; acum pare chel), la Syracuza, 
dar ce folos? la venit aşa, stăpînului meu - cel din Syracuza, 
cum ziceam -, să vrea să călătorească. Şi unde anume? Taman 
la Ephesus. Luîndu-mă şi pe mine - Dromio Doi. Să dau aici de 
frate-meu, Dromio Unu! (îşi întoarce din nou peruca) 

Cum ziceţi? Că m-aţi pierdut din nou? Păi cum să nu mă 
pierdeţi, credeţi că eu sunt mai puţin pierdut decît voi?! Uite, 
acum m-a trimis stăpînul (îşi întoarce peruca) să fac bagajele. Şi 
cred că sunt acasă la noi... (se aporpie de uşă şi priveşte printr-o 
crăpătură) Uite, pot să jur că dincolo este un scaun... Precis 
regizorul ăsta e beat mai tot timpul. Că ne cheamă la fel, că 
semănăm... hai, mai treacă-meargă - dar să fim şi îmbrăcaţi 
la fel?! Să vorbim la fel - de parcă această koine nu are pic de 
dialecte locale. Habar nu a avut Tata Will - ori precis era şi el 
beat cînd ne-a scris povestea. Sau o fi crezut că spectatorii sunt 
beţi - ceea ce se prea poate, probabil mai bine de jumătate din 
ei chiar sunt. Ho, ho, nu aruncaţi cu roşii putrede, vorbeam de 
cei de la Globus! 

Dar tot regizorul e de vină. Nu era mai simplu să ne 
îmbrace diferit? Să zicem, eu în chiton alb, că îmi place albul, 
deşi se cam murdăreşte -, iar pe frate-meu (îsi întoarce peruca) 
în chiton azuriu, că zicea că aşa îmi place. Sau pe stăpînul meu, 
Antipholus Doi (sau Unu?) în pelerină verzuie, că aşa îi place 
nevesti-si - staţi că m-am încurcat! Antipholus Unu e însurat, 
cel din Ephesus. (îşi întoarce peruca). Ştiu, aşa joc mai mult, 
două roluri! Măcar dacă mi-ar da salariu dublu... 

Şi uite-aşa, într-o seară ploioasă prin Londra - nu mă 
întrebaţi de unde ştiu că ploua; cînd nu plouă în blestematul 
ăla de oraş? -, sorbind din absint în aburi de crîşmă împuţită, 
a zîmbit Will sardonic şi şi-a zis să-i tragă clapa Sorţii. Şi ne-a 
adus pe toţi în Ephesus! Pe toţi, cum ziceam, mai puţin pe 
mama... Şi să vezi atunci bucluc! Şi dă-i, şi trage-i! în Dromio, 
desigur. E bine să ai două roluri, dar aşa ai şi doi stăpîni. Care te 
încurcă - păcat că nu mi-a venit ideea cu peruca mai devreme... 
Adică, putea să-mi vină, că tot nu aveam bani s-o cumpăr. Aşa 
că nu mă bătea numai Antipholus Unu, stăpînul meu (îşi scoate 
peruca să se încredinţeze că e cu păr), ci şi Antipholus Doi 
(întoarce peruca). Că unul mă trimite la nevastă-sa (la fiecare 
replică întoarce peruca), iar celălalt zice că nu-i însurat. Că la 
unul îi dă nevasta bani, iar celălalt îi dă pe curve. (aici vorbeşte 
în şoaptă) Nebunie curată, vă rog să mă credeţi, aici, în oraşul 
în care hierodulele Ţîţoasei se dau gratis, cică din prea marea 
lor credinţă... 

(revine la grai normal) Păi cum să-i nu-i sară muştarul 
Adrianei, nevastă-sa, care trimisese bijuteriile să le ducă la 
templu, nu să le dea curvelor! E drept, Adrianei îi sare mai 
mereu muştarul, nu mă mir că Antilochus Doi nu s-a îndrăgostit 
de ea, ci de soră-sa. Că dacă se dădeau amîndoi fraţii la aceeaşi 
nevastă, să fi văzut kalimera pe aici! Dacă e să mă întrebaţi pe 
mine, Dromio (scoate peruca şi se uită la ea, după care o pune 
în cap fără să o întoarcă), tot pe Luciana aş fi ales-o. Şi aş fi luat 
prima corabie spre Syracuza, să scap din infernul ăsta! Adică... 
(Scoate peruca şi se uită cu scîrbă la ea, apoi o pune înapoi pe 
cap) Nici nu mai ştiu cine sunt. Dacă sunt Unu, ar trebui să mă 
bucur să rămîn pe aici. Dacă sunt Doi, ar trebui să fac repede 
bagajele... Nu că Stăpînul Doi s-ar fi grăbit să plece, dar Ducele 
i-a poruncit să-l mai lase, că-i ajunge. Şi Adriana, cică îl caută în 
fiecare seară pe soţ de oarece semne ascunse, să se convingă 

de faptul că nu-şi ia cumnatul în pat... Ca la nebuni, vă zic! 

(Se uită iarăşi prin crăpătura uşei, care se deschide pe 
neaşteptate. Dromio se prăvăleşte în casă) Pe cele şaizeci de ţîţe 
ale Zeiţei! Dacă nu sunt acasă? Dacă stăpînii încep să urle? Hm, 
hm... Uite scaunul, (cu satisfacţie) Ha! Sunt acasă! (se aşează 
tacticos în scaun, cu picioparele lungite a nepăsare) Eh, am 
lămurit-o şi pe asta. Uite şi fresca lui Thezeus... E drept, fresca 
o are jumătate de oraş, acum cîţiva ani era la modă. Şi scaune 
de astea au mai toţi, încă nu s-au inventat cele cu spătar... (sare 
în picioare, speriat). Cine naiba a spus că grecii au imaginaţie? 
De obicei nu băgăm în seamă chestiile astea, dar de cînd nu 
mai ştiu cine sunt... Sunt la mine acasă, sau la frate-meu? Să 
mă apuc de adunat bagajele? Dar dacă vin adevăraţii stăpîni 
ai casei şi strigă „hoţii!". Dacă nu fac bagajele, primesc de la 
stăpîn vreo două şuturi în dos - dar Stăpînirea dă cu biciul! 
(iese în pragul uşii şi priveşte îngrijorat în jur). Hm, parcă sunt 
totuşi acasă... 

Vă spun eu, Nea Will era beat cînd a scris piesa asta, sau 
prea tînăr. A avut şi el chef de ceva succes facil, ce să-şi bată 
tot timpul capul cu istoriile lui tragice? Şi a inventat povestea 
asta idioată, de necrezut, de neîntîmplat. Doar într-un lucru a 
avut dreptate: noi, sclavii, suntem sclavi indiferent ce perucă 
purtăm! Şi chiar şi fără de perucă. Noi suntem oricum bătuţi - 
de un stăpîn, de doi, de Stăpînire... Precum în antichitate, şi pe 
timpul lui Will -că de unde i-a trecut prin cap ideea bastonadei? 
E atît de des întîlnită, că lumea răde de se prăpădeşte cînd o 
vede. la să ia publicul bastoane pe spinare şi şuturi în dos, să 
vedem dacă îi mai vine să rîdă... Pune-le-ar Zeiţa vreo zece ţîţe 
pe nas... lui Will vreo duzină - iar regizorului chiar toate! 

Drepţi să fim, farsa asta este atît de spumoasă, că şi azi, la 
mai bine de patru veacuri de cînd a scris-o Will, lumea tot mai 
rîde la ea. I se cere să creadă nişte convenţii şi, oricît de idioate 

ar fi ele, lumea se prinde în joc. După buna tradiţie a urmaşilor 
de dincolo de Ocean, piesa se termină în happy-end. Toată 
lumea e bucuroasă. Cui îi pasă de bietul Dromio? Dacă m-ar 
întreba cineva, aş spune: da, chiar dacă ieşea o piesă proastă, 
aş fi vrut-o pe mama aici. Ce, la Holywood nu se mai fac filme 
proaste? Ohooo! Iau şi Oscaruri... Nu numai pentru mine - 
pentru ea, mai ales. S-ar fi bucurat să ne vadă mari, chiar dacă 
mai luăm bastoane de la stăpîni. Dar probabil a murit, sclavii 
nu trăiesc prea mult. Uite, eu sunt de-o seamă cu stăpînul - dar 
par cu zece ani mai în vîrstă decît el. Nu numai peruca e de vină 
- am pierdut şi mai toţi dinţii... 

(din depărtare se aude gălăgier, rîsete; Dromio ascultă 
cu atenţie) Hm, se aude mulţime venind. Stăpînii... Sau poate 
gărzile. E mai bine să nu mă găsească aici. Fac pe prostul, mă 
întorc mai tîrziu. Poate apare frate-meu între timp, încasează 
el bătaia... Al lui Hades să fiu dacă mai ştiu care din Dromio 
sunt (scoate peruca şi se uită la ea). Dar asta pînă mîine. Mîine 
plec! Sau rămîn! Sper să fiu eu cel ce rămîne. Aici hierodulele 
sunt gratis - iar de la stăpîn primesc numai şuturi, nu şi bani. 
[îşi pune peruca pe cap, cu grijă, cu părul în afară) Aşaaaa. Cel 
cu păr rămîne. Sper să mă vedeţi, poimîine, cu păr. Căci dacă 
apar cu chelia, înseamnă că sunt în drum spre Syracuza. Atunci, 
să mă plîngeţi! Să păstraţi un gînd curat şi bun bietului Dromio 
cel sur. Şi să rîdeţi cu Dromio cel chel. Ne vedem, sau nu, peste 
două zile! 



(lese, pe COrtind care cade) 



Povestea unui perete 
(Othello) 



(La ridicarea cortinei, se vede o celulă de închisoare: trei pereţi 
văruiţi, doi în perspectivă (la circa 45°). în peretele din fund, 
o ferestruică cu gratii, chiar sub „tavan". Pe pereţi, ici şi colo, 
sgrafitti. La picoorul peretelui cu geamlîc stă Povestitorul (Yago), 
pe o saltea din paie acoperită cu o pătură grosolană. Lingă el, un 
ulcior (eventual, ciobit) şi un blid (aşişderea). Alături, un opaiţ 
din lut cu uleiul pe sfîrşite. Pe fereastră se strecoară o lumină 
palidă, albăstruie. Un spot de lumină cade pe Povestitor. 

Povestitorul (Yago) este îmbrăcat cu o cămeşoaie cenuşie, 
largă - care îi acoperă picioarele, aşa cum stă, ghemuit, pe 
saltea.) 

Yago: Hm, la naiba, nu mai e mult pînă să se lumineze. 
Dimineaţa execuţiei... Nu dau două parale pe viaţa asta şi nu 

mi-e teamă de ce-o fi , dincolo' - şi totuşi, nu pot dormi. De 
aceea am cerut un opaiţ, drept ultimă dorinţă... nene, doar am 
dreptul la ea. Unii cer mîncare - şi se scurge din ei cînd li se 
moaie foalele, hihihi (rîde - un rîs trist lipsit de veselie). Sau un 
popă, să le dezlege păcatele. De parcă ar putea cineva să ne 
dezlege toate cele făcute într-o viaţă de ticăloşii! Poate doar 
lisus, dacă există... 

Uleiul ar trebui să ajungă. Deşi căile întunecoase au 
fost prietenii mei, nu îmi place să stau pe întuneric, singur 
cu gîndurile mele. Curios animal, omul... Nu mi-e teamă de 
întuneric - dar nu vreau să-mi petrec ultimele ceasuri din viaţă 
în întuneric! 

Da, întunericul mi-a fost întotdeauna bun tovarăş şi 
prieten, aliat de nădejde... El mi-a ascuns faptele - pînă la sfîrşit. 
Pînă şi nevastă-mea m-a trădat pînă la urmă - dar el, nu. M-a 
ajutat să plantez batista Desdemonei să o găsească Othello, să-l 
rănesc pe Casio, să mă rănesc singur aruncînd vina pe acelaşi 
Casio... Fosta nevastă îmi spunea: „Yago, tu eşti ca un şobolan 
căruia îi place întunericul." Aşa e, mă ştia bine. Nu destul de 
bine dacă a crezut că va trece trădarea ei nepedepsită! Hehe, 
un şobolan... Tot atît de viclean, tot atît de letal! Aşa cum 
şobolanul duce cu el germenii morţii negre, aşa şi pe mine mă 
însoţeşte moartea... 

Se face ziuă şi îmi vor pune ştreangul de gît, hehe. By- 
by, Yago! See you in hei I ! Sper că te vei legăna cu demnitate, 
ca un adevărat gentilom... Sau că picioarele îţi vor juca o gigă 
îndrăcită, spre deliciul mocofanilor care desigur se vor aduna la 
spectacol! Eh, nu-mi pare rău de viaţa asta - poate cealaltă va 
fi mai veselă. în asta am trăit cum am vrut, dar nu pot spune că 
am fost fericit. Dacă aş spune aşa ceva aş minţi acum, în ceasul 
al doisprezecelea... Dar ce e fericirea? E o chestie personală. 
Unora le place Othello, altora Desdemona, hehe... Mi-e nu mi-a 

plăcut niciunul din ei - de aceea sunt morţi amîndoi! 

Ce m-a bucurat pe mine în viaţă? Eh, nu multe, să mă ia 
dracii! Să-i prostesc pe proşti - cum a fost cu acest Rodrigo. 
Mă făcuse stăpîn pe băierile pungii lui, pe barba lui Buridan, 
în speranţa că i-o voi da pe Desdemona pe tavă. (anunţă cu 
glas de ospătar) „Una Desdemona, una, fragedă şi pură. Vine 
asezonată cu averea părintelui, senator al Veneţiei!", (cu voce 
normală) Nebun bărbatul care trimite izmene pe călător! Dacă 
îi plăcea femeia, trebuia să-i facă singur curte. Aşa se face. De 
aici am înţeles eu că-i un prostălău sadea. Era natural să-l fac 
să plătească, să-i bag minţile în cap. Hehe, iată-mă şi justiţiar... 

Mi-a plăcut să ţes intrigi. Să văd oamenii mişcînd ca nişte 
marionete, mînate de sîrmele invizibile mînuite de mine. Să 
vezi asta trebuie să cunoşti firea oamenilor, să ştii să-ţi citeşti 
semenii. Să vezi care sunt păcatele lor ascunse, pasiunile lor, 
îndoielile, temerile... Dorinţele, mai ales dorinţele! Rodrigo o 
voia pe Desdemona. Casio voia funcţia înapoi... chiar dacă nici 
unul din ei nu meritau ceea ce doreau. Uşor de condus, hehe, 
să mă spintece Belzebut! 

De Desdemona a fost mai greu să mă leg - nu că nu aş fi 
încercat. Aşa am ajuns să-i doresc moartea. - nu s-a uiat la mine 
nici cît la un gîndac. Parcă nici nu existam! Şi cînd mă gîndesc 
că planul meu iniţial a fost să-i iau lui Rodrigo şi punga, şi locul 
în patul fecioarei, hehe.... Dar ea a decis să se îndrăgostească 
în schimb de Othello! Nebuna. Slăbiciunea ei era dragostea 
pentru maur, puritatea, încrederea... Ea nu îi credea pe oameni 
în stare de ură, răutate, violenţă... Ne credea pe toţi cinstiţi, 
corecţi, loiali... Hehe, ce puţin îi cunoştea ea pe oameni! 

Iar Maurul?începînd cu nea Will, toţi l-au crezut a fi negru, 
hehe. Da, dacă ar fi fost negru, făcea povestea mai interesantă. 
Desdemona, fata albă care din dragoste trece barierele rasiale, 
blablabla... Nobilul negru aprins de pasiune, grgrgr... De 

parcă senatorul s-ar fi uitat în gura copilei dacă Othello era cu 
adevărat negru! Rău destul că era străin, berber de felul lui. 
Dar era viteaz, bun marinar şi general, se creştinase, devenise 
amiralul flotei veneţiene în lupta cu osmanlîii... Steaua lui era 
în creştere, devenise bogat... Mulţi veneţieni sunt mai închişi la 
piele decît era el. 

Ce am avut cu el? Hei, asta-i o întrebare la care nici 
inchizitorii Curiei nu au reuşit să mă facă să răspund! Nu, pe 
coarnele Diavolului, voi intra în mormînt şi oamenii se vor 
întreba şi peste veacuri ce motive am avut să vreau să-i distrug 
pe Othello şi pe frumoasa lui soţie. Hei, nebunii! Ipocriţii! Se 
prefac a nu recunoaşte păcatul meu în propria lor fire! 

De ce am făcut-o? Din invidie, de aceea am făcut-o. V-am 
spus că nu am cunoscut fericirea în viaţă - invidia nu m-a lăsat. 
E ca o otravă - nici măcar dulce. Se strecoară în sufletul nostru 
şi ne mănîncă pe dinăuntru pe tăcute, ca un vierme... Cînd ne 
trezim, e prea tîrziu, nu mai putem scăpa de ea. Ar însemna să 
ne ardem carnea de pe noi. Să curăţăm sufletul cu apă sfîntă, 
poate. Să murim - oh, e mult mai uşor să mori. 

Cum poţi fi fericit cînd iarba vecinului e mai verde? Cînd 
capra lui e mai grasă? Cînd el are mai mult noroc în viaţă: slujbă 
mai bună, nevastă mai frumoasă, copii mai cuminţi... Cînd e 
mai cunoscut şi mai apreciat în comunitate decît noi. Lumea 
se pleacă în faţa lui (se maimuţăreşte) „Signiore, sluga! Ce mai 
face signiorul? Ce mai face încîntătoarea lui soţie? Dar copii? 
Dar capra? Dar iarba? îmi dă voie signiorul să îi pup mîna? 
Dar piciorul?" (cu glas normal) Pfui! Da, e plină lumea de 
oportunişti, de milogi, de făţarnici... Sigur, şi eu sunt făţarnic - 
dar eu folosesc făţărnicia ca pe o armă. Aşa mă pot apropia mai 
uşor de victimă - pînă îi pot înfinge acul otrăvit în ceafă. 

Se poate crede că totul a pornit de la faptul că Othello 
m-a sărit la promovare. Desigur, ca mai toţi oamenii, am şi eu 

păcatul arivismului. Cred, chiar cred că mi se cuvine mai mult 
decît am. De ce nulitatea aia de Casio, şi nu eu? Că-i mai tînăr? 
Că-i frumos? Că-i nobil? Cine e adevăratul meşter s-a văzut cînd 
mi-a picat în mreajă, ca musca în pînza păianjenului! 

Dar nu, nu asta m-a supărat, păcatele mele. Cum v-am spus, 
eram invidios pe Maur. Nici măcar nu-i alb la piele, nici măcar 
nu-i veneţian - şi a ajuns la poziţie de conducere! Un spurcat 
de berber care mai acum cîţiva ani se închina încă lui Allah pe 
covoraş... Şi conducea corăbii de piraţi împotriva creştinilor. 
Dacă nu dădea un puturos de popă peste el să-l creştinească, 
rămînea un ticălos de pirat toată viaţa lui spurcată! Ca de-alde 
Barbarossa şi alţii ca el, care atacă chiar şi corăbiile Veneţiei, 
stăpîna Mării. Şi cînd s-a creştinat şi a venit la Doge, ce a făcut 
acesta? în loc să-l suie în ştreang, acolo unde îi era locul, i-a dat 
o corabie! Şi în cîţiva ani a ajuns amiral! 

Asta nu am putut s-o înghit! Un împuţit de arab - un 
african! - cocoţat deasupra veneţienilor pur-sînge. Faimos, 
norocos în lupte, cu fiica unui senator, albă ca o turturea, de 
soţie... Atunci cînd Curia l-a dus în faţa senatorilor sub acuzaţia 
de magie neagră -şi l-au achitat! - am jurat că-l voi pune jos. Că 
prin asta Veneţia va pierde Ciprul turcilor? Şi ce dacă?! Gustul 
răzbunării e dulce. Dulce! 

Afost uşor. Ştiam că maurii sunt geloşi. Ştiam că lui Othello 
dragostea unei femei albe, nobile şi frumoase îi era ceva de 
necrezut. Neîncrederea lui era însă uşa spre neîncrederea în 
Desdemona. Tîmpenia lui Casio de a apela la ajutorul ei - hehe, 
aceea a fost o mişcare de mare maestru! - a pus scînteia în 
paie. Iar batista a fost gazul turnat pe foc. Othello a strîns-o 
de gît - şi apoi s-a sinucis. Casio n-a murit, dar şi-a pierdut un 
picior. Iar nevastă-mea, care m-a dat de gol, e hrană la viermi! 

Păcat că nu am reuşit să scap... Probabil voi intra în istorie 
drept întruchiparea intrigantului. Talleyrant va avea ce învăţa 

de la mine, hehe... Dacă trăiam mai tîrziu, mă acuzau că am fost 
securist, sau mai ştiu eu ce. Pentru că mă vor acuza mereu de 
ceva - vor refuza mereu să se recunoască în mine! 

Dar vă rog să mă credeţi, fiecare om are un mic Yago în 
sufletul lui! Cînd şi-a plecat prima oară urechea Şarpelui, s-a 
pierdut. Invidia îl roade şi atunci devine neîncrezător, intrigant, 
ipocrit, unii chiar gata de crimă. Nu toţi, nu toţi. Unora le e teamă 
de ce e dincolo... Oare or avea de ce să le fie teamă? Bine că 
am opaiţul - dar uleiul e pe terminate. Să las şi eu un semn pe 
peretele ăsta. ..(se ridică şi se chinuie să scrijelească pe perete, 
murmurînd) „Omule, cînd te privesc, mă recunosc în tine". Să 
semnez oare? Ce ironie ar fi... Nu, s-or apuca să şteargă... Aşa, 
pot crede că pe aici a trecut un om mare, poate chiar un erou. 
Hehe, ultimul rînjet al diavolului... în cîteva minute te întîlnesc, 
stăpîne! Mă voi convinge dacă e adevărat ce se spune despre 
tine. Voi încerca intriga şi împotriva ta, hehe. O fi adevărat? 
Doamne, ai milă de sufletul meu, păcătosul! 

(Opaiţul pîlpîie. Se face întuneric şi COrtind cade) 



Povestea unei statui 
(Poveste de iarnă) 



Decor: minimal. Unde se poate atîrna o pînză, se poate picta pe 
ea un portic cu trei arce, fundul în sus) - dar nu e necesar. 

Prezentatorul (Paulina, soţia unui nobil Sicilian, doamnă 
în slujba reginei Siciliei Hermiona.) Poate fi îmbrăcată oricum 
(de preferinţă: un tricou lălîu peste pantaloni strînşi pe picior, 
trei sferturi, sandale strînse pe gambă prin curele. Mînecile 
bluzei pot fi prinse cu agrafe (sau cusute) în aşa fel încît să 
sugereze un veşmînt antic). 

PREZENTATORUL: lată că se face dreptate! în general, la 
Tata Will femeile sunt mult mai tăcute decît bărbaţii. Cred că 
obiceiul vine de la interdicţia Bisericii de a permite actriţe pe 
scenă... De data asta, regizoarea (s-ar răsuci Will în mormînt 
să audă o asemenea blasfemie!) a zis să vă prezint eu piesa. E 

drept, actorii sunt plecaţi în turneu... 

Ştiu, povestea asta de iarnă nu se prea joacă. Nu e la 
fel de vestită ca alte piese ale Bardului. Nu e Hamleth, nu e 
îndrăgostiţii din Verona, nu e nici măcar Regele Lear. Chiar 
şi alte comedii - căci aşa e considerată această Poveste, sunt 
preferatele mulţimii. Nu prea ştiu de ce-are toate ingredientele 
unei comedii de succes, puse exact unde trebuie. Dar, e drept, 
are multe personaje, acţiunea e cam neclară şi greu de urmărit, 
cam mulţi morţi pentru o simplă comedie. Apoi, scopul scrierii 
ei a căzut în desuetudine: pentru petrecerile din timpul 
sărbătorilor de iarnă. Auzi colo! Cine mai stă azi să caşte ochii 
la o piesă de teatru „live", pe o scenă, cînd are de alergat prin 
magazine să-şi cheltuie banii - sau să rîgîie în faţa TV-ului, la 
tîmpenii? 

Las' că Tata Bardu' o şi dă în bară cu piesa asta! Tot omu' 
care mai iese din ţară ştie unde e Boemia. Auzi, să o pui pe 
malul Mării! Will ştia tot atît de multe despre Boemia ca spre 
exemplu, despre Libia sau chiar Sicilia! Pe sicilieni îi face, din 
mafioţi, greci get beget. Iar pe boemieni... Nici nu mai ştiu. Auzi 
nume: Florizel! Că restul sunt mai mult sau mai puţin, tot greci. 
De ce nu romani? Ăia măcar au ajuns pe-acolo. Sau daci. Dacă 
îi făcea nemţi, nici nu greşea mult - pe timpul lui, Boemia era 
ocupată de austrieci. Cît despre mare, or fi văzut-o cehii - dar 
în vederi, la Cîţa sau poate la greci, că e mai ieftin. Otokar e 
singurul rege boem care s-a apropiat de mare, aşa, la cîteva 
sute de mile. Sau Carel, pe cînd era în Italia. Dar să lăsăm istoria, 
că vă plictisesc... 

Deci, eu sunt Paulina. între noi fie vorba, habar nu am de 
unde a inventat numele ăsta. E mai mult latin decît grecesc, 
cred că înseamnă Micuţa. Cum bine puteţi să vedeţi, nu sunt 
deloc „micuţă". Nici chiar în piesă, deşi sunt damă de companie 
a Reginei. Dar eu sunt cea care fac lucrurile să se învîrtă! Cine-o 

salvează pe Prinţesă? Cine-o ascunde pe Hermiona, Cine îl 
beşteleşte pe Rege? Cine îi aduce împreună, făcînd ca povestea 
să se termine fericit? 

Dacă e să analizăm povestea, este tot un fel de Othelo: 
prăpădul pe care îl poate aduce gelozia. De data asta, Bardul 
o întoarce, doar e comedie şi nu dramă, şi pune în antiteză 
dragostea şi gelozia. Desigur, şi gelozia tot din dragoste se 
naşte, aşa cum şi avariţia tot dragoste apare. Forme aberante 
ale iubirii, care, cel mai adesea aduc nenorocire. în iubire, nici 
măcar jertfa nu e păcat, ci virtute. De aceea nu îmi pare rău că 
l-am făcut pe biet fostul meu soţ, Antigonus, să plece în acea 
Boemie de aiurea. Aşa îi era lui scris, să moară. Că murea în 
Sicilia, de mîna nebunului de rege gelos, pe mare, odată cu toţi 
marinarii de pe corabie, sau ucis de urs, soarta lui era decisă. 
Dar a murit jertfiindu-se pentru prinţesă, din dragoste faţă de 
mine şi de Regină, în ultima instanţă, din dragoste de adevăr! 
Copila nu avea nicio vină şi l-aş fi omorît cu mîna mea dacă 
clintea vreun fir de păr micuţei Perdita, nevinovată şi fără 
apărare, aşa cum poruncise tiranul. Aşa, acum are cinstirea 
noastră, recunoştinţa Maiestăţilor lor, iubirea mea. 

Dar s-o luăm de la capăt. Totul a început cînd Polixenes 
(auzi nume de rege ceh!) s-a lăsat convins de rugăminţile 
Hermionei să mai stea pe la curtea noastră. Las' că Regele, 
Leontes o rugase să intervină. Acum, nebunului i s-a pus pata 
că între cei doi ar fi oarece mişmaşuri. Şi gata fandaxia! A pus 
să fie otrăvit oaspetele - noroc că bunul Camillo a refuzat să îl 
asasineze, ba chiar l-a scăpat, fugind cu el în Boemia. A aruncat-o 
pe Hermiona în închisoare - de-a şi murit bietul lor băiat. Mi-a 
pus bărbatul să ucidă pruncul, negînd, în nebunia lui, că ar fi 
părintele lui. Ba chiar mi-ar fi luat şi mie capul, afirmînd că aş fi 
în tabăra complotiştilor. Acolo e partea care mie îmi place cel 
mai mult: ştiu că i-am zis vreo două, să mă ţină minte! Singurul 

lucru bun făcut de el a fost că a trimis doi nobili la Delfi, să afle 
ce zice Apolo. 

Şi aici am intervenit eu. Văzîndu-I pe Rege hotărît să- 
şi ucidă soţia, am anunţat că aceasta murise, ascunzînd-o la 
mine acasă. L-am împiedicat pe Antigonus s-o părăsească pe 
biata Perdita în loc pustiu. Pentru asta, am dus-o pe Hermiona, 
noaptea, la noi în iatac, învelită în văluri, de a crezut că-i apare 
vreo stafie, ca să-l roage să o ducă pe copilă în Boemia, dîndu-i 
numele de Perdita. Nu a ieşit cum vroiam noi, am dorit s-o dăm 
în grija lui Polixenes, dar Antigonus a fost ucis de urs. Şi, la urmă, 
l-am convins pe Leontes că profeţia de la Delfi e adevărată, că 
va avea urmaşi doar cînd se va pocăi pentru crimele făcute, 
cînd i se va întoarce copila pierdută. Asta a fost o întorsătură 
isteaţă, pregăteam terenul pentru revenirea Reginei. Şi uite aşa, 
au trecut şaişpe ani, Hermiona stînd ascunsă la mine, petrecînd 
timpul jucînd împreună şah, dame şi alte prostii... Dacă n-am fi 
avut speranţa că fata se va întoarce, că totul se va termina cu 
bine, bolunzeam amîndouă! 

Şi s-a terminat cu bine. Perdita devenise o prinţesă 
încîntătoare, chiar dacă fusese crescută de un cioban cu fiul 
bufon. A avut ce învăţa de la amîndoi, deşi erau cam simpli la 
minte, lăsîndu-seîn naivitatea lorînşelaţi dejigodii. Ca în balade, 
detînăra ciobăniţă („mon pere avait cinques cent moutons") s-a 
îndrăgostit un tînăr Prinţ („Don denne don don") - v-am spus că 
îl chema Florizel? Tac-su, chiar faimosul Polixenes, să faca atac 
de apoplexie cînd a auzit, deşi recunoştea că nu mai văzuse 
ciobăniţă atît de frumoasă. Noroc că a intervenit Camillo şi i-a 
ajutat pe cei doi tineri să fugă în Sicilia, că altfel cine ştie ce se 
mai întîmpla (regii sunt cam nebuni, fie ei din Sicilia sau din 
Cehia...). Ba chiar, pentru că tot îi era dor de meleagurile natale, 
l-a convins pe rege să îl ierte pe dezmoştenitul de Florizel şi să 
facă o vizită „de stat" pe-acolo, că tot trecuseră şaişpe ani şi i-o 

fi trecut lui Leontes zbîţul. Dacă mai trăia. 

Leontes trăia, bineînţeles. Ba chiar îi trecuse zbîţul. Aşa 
că a plîns pe umerii lui Polixenes, şi-a amintit de Hermiona şi a 
vrut musai o nevastă „care să-i semene". La care am intervenit 
eu şi i-am promis o „copie sută la sută, originală". Nebunul era 
să se dea la Perdita, care era bucăţică ruptă din mă-sa - noroc 
că apăruse şi Ciobanu („Mon pere avait cinques cent mouton") 
în braţe cu cutia în care găsise copila şi averea - de îl făcu pe 
Leontes să îşi recunoască prinţesa perdită (pardon, Perdita) şi 
să-şi descopere moştenitorul întors. Toată lumea pupat Piaţa - 
dar nu era totul rezolvat. Leontes vroia acum nevastă, să nu fie 
singurul rămas pe din-afară. Aşa că i-am procurat eu nevastă! 
l-am arătat o statuie - da, era chiar pe acel piedestal de colo -, 
promiţîndu-i că îi va vorbi, ba chiar îl va lua în braţe. Şi l-a luat, 
spre uimirea tuturor, care mai că o credeau Galatea reloaded, 
statuie înviată de puterea dragostei. A cam strîmbat din nas 
Regele, statuia era cam zbîrcită, dar asta e. în şaişpe ani, pînă şi 
statuile îmbătrînesc! 

Cam asta e povestea, de spus de Crăciun. Sigur, poveştile 
cu Naşterea, cu Magii, chiar cu Santa Claus, sunt mai interesante 
- dar asta e. Nu ştiu de unde a inventat-o Marele Bard, dar 
mă bucur că s-a gîndit şi la mine, în final. Eram şi eu tot atît 
de zbîrcită ca şi Hermione, doar trecuseră şaişpe ani! Cu tot 
respectul faţă de defunctul soţ, parcă tot aş mai fi vrut să simt 
nişte braţe de bărbat strîngîndu-se în jurul meu. Şi, orcît de 
slăbănoage ale lui Camillo, tot mai bine decît nimic. Măcar şi el 
se arătase om de treabă, loial, săritor, ba chiar deştept. Sigur, 
una e să fii deştept - şi cu totul alta să fii isteţ! Şi cred că un isteţ 
într-o familie e prea de-ajuns... 

Ah, cred că începe cheful. Bat cu furculiţele în masă, 
chemîndu-mă. V-am spus că nu sunt deloc „micuţă": cheful nu 
poate începe fără mine. Şi trebuie să mă grăbesc: nebunaticului 

de Camillo îi place să mă suie pe piedestal, în chip de statuie. 
Cică sunt cea mai perfectă statuie sculptată vreodată! Demnă 
de un alt Pygmalion. Şi dacă apare, nu mai ajungem la chef, ci 
de-a dreptul în pat. Nu e deloc bătrîior, cum s-ar crede... 



Cortina 



Povestea unui cîrpaci 
(Visul unei nopţi de vară) 



Decor: un grilaj - simulînd un gard. Deasupra lui, o lună în 
pătrar atîrnă de un fir invizibil. Lumina cade pe lună (spot) şi 
scena învăluită într-o lumină nu foarte puternică, argintie. 

Din stînga intră Povestitorul (Jurubiţă), îmbrăcat simplu, 
ca un muncitor: blugi, cămaşă cadrilată cu mînecile suflecate, 
bocanci. De gît are atîrnat un „metru" de croitorie. Se opreşte 
lîngă gard şi priveşte prin el, apoi se întoarce spre public. 

Jurubiţă: Pst! Or să vină şi ăilalţi... Aşa de mare succes am 
avut cu piesa noastră, că ducele a poruncit să o jucăm din nou... 
Ei, ducele! Theseus e rege sadea, dar se pare că pe timpul lui 
Shakespeare Athena nu mai avea de mult un rege... îmi ţîţîie 
fundu' cînd mă gîndesc cine va asista! Ştiţi cine? Ercales! Da, 
marele Ercales! Bine că ceilalţi nu m-au ascultat şi m-au pus 

să-l joc pe Pyratus ăla... Ercales nu prea ştie de glumă, deşi rîsul 
lui se aude pînă-n tîrg. Dacă i se părea că îl batjocoresc, nu mă 
rupea în două ca pe pisica aia din Nemeea?... hm... Leul... 

Da, eu sunt Pyratus - da' lumea în tîrg îmi zice Jurubiţă. 
l-am jucat regelui Theseus la nunta lui, despre înfricoşătoarea 
şi plina de lacrimi poveste a lui Pyratus şi Thespina... Da, da, 
aceea în care... staţi să vedeţi: Se iubesc ăştia doi prin gard ceva 
de poveste - de aceea am şi pus gardul acesta aici - pînă vine 
un leu. Atunci povestea devine una de groază. Nu ştiu de unde 
vine leul, că ultima sămînţă a lor a fost stîrpită prin Elada de 
Hercales, da' poate că prin lumea aia a lor, prin Babilonia, or 
mai fi lei... Şi Thespina asta fuge plină de groază şi leul se dă la 
voalul ei de îl mozoleşte cu sînge. Şi cînd vine Pyratus - ăsta-s 
io! - şi vede voalul plin de sînge - aici e ceva de groază! -îşi face 
harakiri cu o sabie. Leul se cam sperie de chestia asta şi fuge 
îngrozit înainte să apară din nou Thisbea, care nu mai vede leul 
ci mă vede pe mine. îngrozită, se omoară şi ea cu un cuţit... Trist 
de tot, nu ştiu de ce rîd cu toţii ca la circ. Aşa... 

Da' să vedeţi ce sperietură au tras prietenii mei data 
trecută... Nu, nu au dat peste leu în pădure, v-am spus că i-a 
stîrpit Ercales, dar eram prin pădure şi deodată au rupt-o la 
fugă! Ziceau că am cap de măgar-auziţi colo! Ei mai zic chestia 
asta şi acum, dar nu mi-o spun chiar în faţă. Oi fi eu cîrpaci, da' 
nu mă las! (face „muşchi") Ştiu că uneori am oarece greutăţi 
să-mi amintesc lucruri - mai ales dacă nu prea ştiam de ele - 
da' nu-s mai prost ca alţii. Ba dimpotrivă. Unele femei chiar văd 
asta - cum a fost cu acea fiinţă simplă şi suavă... Titania parcă 
o cheamă, se dădea ceva regină a zînelor... Chiar, de ce or fi 
făcut-o regină? Eh, Hypolita Amazoanca da, ea e regină de cum 
o vezi. Chiar dacă îi lipseşte o ţîţă - înţelegeţi ce vreau să zic... 

Nu ştiu de ce unii se cred mai deştepţi decît mine. De parcă 
ceva bani sau ifose de nobili sau învăţaţi ar ajuta la ceva. Nu! 

Uite, eu, cu meseria mea de cîrpaci, nu mă dau pe zece ca ei! 
(Priveşte îngrijorat prin grilaj, apoi îşi drege glasul şi rosteşte cu 
tărie) Desigur, Theseus este cu totul altceva. Puternic, nobil... 
fiu de zei... Ne-a scăpat de biruri către Minos Cretanul şi de 
taurul aceluia... E prieten bun cu Hercales... (şoptit) Da' dacă 
EU aş fi rudă şi prieten cu Ercales, să vedem cine ar avea coraj 
să rîdă de mine! (îşi umflă pieptul şi face din nou „muşchi'') Da, 
să-l văd eu atunci pe Oberon venind să mi-o ia pe Titania! Că 
mi se făcuse milă de privirile ei pierdute şi de marea dragoste 
ce îmi purta, hotărîsem să mi-o iau ţiitoare. Ce altceva mi se 
cuvine decît o zeiţă? 

Vă spun eu - şi să mă credeţi - că mîndria ne va pierde. 
Uite, cine dă doi bani pe Jurubiţă? Habar nu au, se cred cei mai 
grozavi. Pentru ei, toţi ceilalţi atenieni sunt cetăţeni de mîna a 
doua - dacă nu chiar meteci. Pe cînd eu, deşi meşteşugar, sunt 
un adevărat atenian. Deşi nu am probe, sunt convins că printre 
strămoşii mei se numără şi ceva zei, în cel mai rău caz şchiopul 
de Hefestus. Nu mi-am bătut capul cu nimicuri, ca educaţie sau 
cultură - doar un cîrpaci priceput nu are nevoie de ele. Uitaţi- 
vă numai - cine îl joacă pe Pyratus ăsta ca mine? 

întîmplările astea se vor uita, poate. Se va apuca meşterul 
Will să povestească despre întîmplările minunate din timpul 
solstiţiului - dar va încurca lucrurile de nu le va mai da nimeni 
de cap! Nici nu se ştie dacă era pe vremea Armindenilor sau 
a Solstiţiului, dacă e lună plină sau Crai Nou... Pe Antiope o 
numeşte Hypolita, îl bagă pe Oberon unde nu-i este locul... 
Ştiu toate astea de la Puck, care mi-a devenit prieten de la 
întîmplarea cu măgarul... 

Şi pe el l-a uitat lumea. Cine se mai duce la teatru? Cine 
mai ascultă muzica neamţului ăla din Viena - Weber? Poate 
dacă folosea versurile special scrise de mine pentru Pyratus... 
Cine mai ştie de Titania, Oberon, sau chiar Theseus? Uitaţi cu 

toţii, roşi de dinţii nepăsători ai timpului. 

Numai eu trăiesc! Căci lumea a avut, are şi va avea în veci 
cîrpaci fuduli! Cînd Will va scrie despre Jurubiţă, îl va găsi în 
crîşma în care îşi soarbe absintul. Iar cînd vreun actor se va 
pregăti să joace acest rol, va avea sute de modele de inspiraţie: 
e destul să deschidă un ziar, să privească la televizor, să asculte 
radioul... Lumea e plină de CÎRPACI. Noi suntem nemuritori! 

(din culise se aude un răget de leu. Jurubiţă priveşte prin 
grilaj) 

Ei, se pare că apare Leul. Să ne luăm rolul în serios... 



(o rupe la fugă ieşind din scenă, pe COftilIâ care cade) 

Poveste de dragoste (Romeo şi Julieta) 141 

Povestea unei tigăi (îmblînzirea scorpiei) 148 

Povestea unei Nebun (Regele Lear) 153 

Povestei unei peruci (Comedia erorilor) 159 

Povestei unei statui (Poveste de iarnă) 165 

Povestei unui cîrpaci (Visul unei nopţi de vară) 177 



Am început să scriu monoloagele după 
Shakespeare prin 2004, mai mult ca 
un joc de imaginaţie, stînd la o cafea 
pe o terasă din Chilliwak, orăşel din 
I componenţa Vancouverului. Piesa de 
teatru, în schimb, am scris-o la un an 
după întoarcerea în ţară, sub imperiul 
scîrbei faţă de sistemul de invăţămînt găsit aici. De ani de zile, 
clasa politică, alături de cadrele didactice, părinţi şi chiar elevi 
au pus umărul să distrugă un învăţămînt care supravieţuise 
decent epocii socialiste ceauşiste. Tot ce prezint în piesă este 
bazat pe fapte autentice, documentate, apărute atît în presă cît 
şi în discuţiile libere între cetăţeni responsabili care mai speră, 
încă, într-un viitor normal în România. 

